ދުރުގާވުން ހިތް ނޭދޭ! (ދިހަވަނަ ބައި) – Dhen.mv\nދުރުގާވުން ހިތް ނޭދޭ! (ދިހަވަނަ ބައި)\nއަޒްކީ June 15, 2021 - 9:31 pm\n"މއ. ސޯސަންހިޔާ.." ޖީނާ ކިޔައިލިއެވެ. އާދެވުނީ ރަނގަޅު ތަނަށްކަން އެނގުމުން ޖީނާއަށް ހީނލެވުނެވެ. ދޮރުމަތީގައި ހުއްޓުމަށް ފަހު ޓަކިޖަހަން އަތް ހިއްލައިލެވުނެވެ. އެހެން ނަމަވެސް ފަސްޖެހެވުނެވެ. އަތް ތިރިކޮށްލެވުނީ ބޭއިޚްތިޔާރުގައެވެ. ހިތްވަރުކޮށްލައިފައި އަނެއްކާ ވެސް އަތް ހިއްލައިލިއެވެ. ޓަކިޖަހަން އުޅުނު ވަގުތު ގޭ ދޮރު ހުޅުވައިލައިފިއެވެ. އެހިނދު ދޮރުން އެތެރޭގައި ހުރި މީހަކު ފެނިފައި ޖީނާއަށް ހިތްހަމަޖެހުމުގެ ނޭވައެއް ލެވުނެވެ.\nޒައިނާ ބުނެގެން ފިހާރައަށް ދާން ނިކުތް ޒިދާން ދޮރު ހުޅުވައިލިއިރު ކުރިމަތީގައި ހުރި ޖީނާ ފެނި ހިނދުކޮޅަކަށް ހުއްޓުން އެރިއެވެ. ޖީނާގެ އަތުގައި ހިފައި އެއްކައިރިކޮށްލަމުން މަޑުމަޑުން ގޭގެ ދޮރު ލައްޕައިލީ ޒައިނާއަށް ފެނިދާނެތީއެވެ. އެހެނީ ޖީނާ އެއީ ކާކުކަން ޒައިނާއަށް ރަނގަޅަށް އެނގޭނެއެވެ.\n" ޖީން... ތިއައީ ތާޝާގެ ވާހަކަ ދައްކަން ކަމަށްވާނަމަ ތިކަމަށް އަހަރެންގެ އެއްވެސް ޝައުޤުވެރިކަމެއް ނެތް.. " ދެފަރާތް ބަލައިލަމުން ޒިދާން ބުނެލިއެވެ. ޒިދާންގެ އަނގައިން ކޮންމެ ވާހަކައެއް ދެއްކިޔަސް އޭނާގެ މޫނުމަތިން ފެންނަމުން ދިޔައީ މުޅިން ތަފާތު ކުލަވަރެކެވެ. ޖީނާއަށް ވަރަށް ރަނގަޅަށް އެކަން ފާހަގަ ވިއެވެ.\n" ލުކް ޒިދާން... އަހަރެންނަށް އެނގޭ ޒިދާން ތިހުންނަނީ ތާޝާ ކަންތައް ކުރިގޮތުން ވަރަށް ހިތުގައި ޖެހިފައިކަން.. އެކަމަކު އެއީ ހަޤީގަތެއް ނޫން..." ޒިދާނަށް ހަޤީގަތް ކިޔައިދޭން ޖީނާ މަސައްކަތް ކުރިއެވެ.\n" ރިއަލީ... އޭނަ އެހެން ފިރިހެނެއްގެ އަތުގައި ހިފައި ވާން އުޅޭ ފިރިމީހާއޭ ބުނީ އަހަރެންގެ ކުރިމަތީގަ.. މި ދެ ލޮލުން އެމަންޒަރު ދެކި އަދި މިކަންފަތަށް އެބުނި އެއްޗެއް ރަނގަޅަށް އިވުނު... ދެން ކޮން ހަޤީގަތެއް އޮންނާނީ... ޕްލީޒް ޖީން.. އަހަރެން ޖީންއާ ދޭތެރޭގައި އެއްވެސް ހިތް ބުރަކަމެއް ނެތް... ވަރަށް ދުވަހު ތާޝާއަށް އިންތިޒާރު ކުރިން.. އެކަމަކު ދެން މިހާރު ބޭނުން ވަނީ މޫވްއޮން ކުރަން" ޒިދާން ބުންޏެވެ. އޭނާ އެބުނި އެއްޗަކާ މެދު އޭނާގެ ހިތް ދެކޮޅުހެދިކަން ޔަގީނެވެ.\n" ބައެއްފަހަރު ލޮލަށް ފެންނަ ފެނުމާއި، ކަންފަތަށް އިވޭ އިވުމަކީ ހަޤީގަތަށް ނުވެ ވެސް ހިނގައިދާނެ.. ޒިދާނަށް ތިހުރެވެނީ ވަރަށް ބޮޑު އޮޅުމެއްގެ ތެރޭގައިކަން ޔަގީން... އެއްފަހަރު ވެސް އަހަރެން މިބުނާ އެއްޗެއް އަޑުއަހާބަލަ! އޭރުން ޒިދާން ވެސް ގަބޫލުކުރާނެކަން ޔަގީން!" ޒިދާނަށް ވިސްނައިދޭން މަސައްކަތް ކުރަމުން ޖީނާ ބުންޏެވެ.\n" އެންމެ ރަނގަޅު!! ކިޔާބަލަ!! އަހަރެން މިހުރީ އަޑުއަހަން.. ތިބުނާ ހަޤީގަތަކީ ކޮބައިތޯ ބަލަން އަހަރެން ވެސް ބޭނުން" ޒިދާން ބުންޏެވެ. ޖީނާއަށް ހަށިފުރާ ނޭވައެއް ލެވުނީ ލިބުނު ހިތްހަމަޖެހުމަކުންނެވެ. އޭނާ ޒިދާނަށް ހުރިހާ ވާހަކަތަކެއް ކިޔައިދޭން ތައްޔާރުވެލިއެވެ.\n" އަޑުއަހާ!! އެރޭ ޒިދާންގެ ކުށެއް ނެތްކަން އެނގުނު ވާހަކަ ތާޝާ އަހަރެން ގާތުގައި ވެސް ބުނި.. ޒިދާންއާ ބައްދަލުކުރަން ދާން އުޅޭ ވާހަކަ ވެސް ބުނި... އެހެން ބުނިތާ ނުވާނެ އެއްގަޑިއިރު ވެސް ކުޑަބައްޕަ ގުޅާފައި ބުނީ ތާޝާ އެކްސިޑެންޓް ވެއްޖެ ކަމަށް އަދި ހާލު ވަރަށް ސީރިއަސް ކަމަށް... ވަގުތުން އެމީހުން ފުރައިގެން ދިޔައީ މެލޭޝިޔާއަށް.. ދިޔަތަނުން ތާޝާ ދިޔައީ ކޯމާއަކަށް.. ކޯމާގަ ހަތަރު އަހަރު ވަންދެން އޮތީ.. ހޭއެރިއިރު އެކްސިޑެންޓްވުމުގެ ކުރިން ފާއިތުވި ހަތަރު އަހަރުތެރޭ ހިނގައިދިޔަ އެއްވެސް ކަމެއް ހަނދާނެއްނެތް... " ޖީނާގެ ވާހަކަތައް އިވިފައި ޒިދާންއަށް ބުނާނެ އެއްޗެއް ނޭނގުނެވެ. ހައިރާންކަމެއްގައި ޖީނާއާ ދިމާލަށް ބަލަހައްޓައިގެން ހުރެވުނީއެވެ.\n" ތާޝާގެ މައިންބަފައިން ތާޝާއަށް ކިޔައިދިން ގޮތުން އޭނާ އެކްސިޑެންޓް ވީ މެލޭޝިޔާގައި.. ތާޝާއަށް އެއްވެސް ކަމެއް ކިޔައިނުދިނުމަށް އަހަރެންނަށް މަޖުބޫރު ކުރި.. އެކަމަކު އަހަރެންނަށް އޮޅިގެން އެއް ދުވަހު ތާޝާ ގާތުގައި ބުނެވުނީ ތާޝާ އެކްސިޑެންޓް ވީ މާލޭގައޭ.. އެހެންވެ އޭނަ މިކޮޅަށް އައީ އޭނާގެ ގެއްލުނު ހަނދާންތައް އަނބުރާ ލިބޭތޯ... ހަޤީގަތް ހޯދަންވެގެން.. އޭނާގެ މައިންބަފައިންގެ ނުރުހުމުގަ.. އެކަމަކު އަހަރެން ކިހިނެއް ކިޔައިދެނީ.. އަހަރެންނަށް މަޖުބޫރު... ޕްލީޒް ޒިދާން!! ތާޝާއަށް އެހީވެދީ.. އެހެންނޫނީ އެކުއްޖާ މޮޔަވެދާނެ.. އަހަރެންގެ މަންމަގެ ސަބަބުން ތާޝާއަށް އެއްވެސް އެއްޗެއް ކިޔައިދެވޭކަށް ނެތް.. ޒިދާނާ ބައްދަލުކުރިކަން އެނގުނަސް ވަރަށް ރުޅި އަންނާނެ.. އަހަރެން ޒިދާނާ ބައްދަލުކުރަން މިތަނަށް މިއައީ ވަރަށް ބޮޑު ރިސްކެއް ނަގައިގެން.. ހަމަ އެކަނި ތާޝާއަށް ޓަކައި" ފަހު ޖުމްލައާ އެކު ޖީނާއަށް ރޮވިއްޖެއެވެ. ޒިދާންގެ ދެލޮލުން ވެސް ކަރުނަ ހިލުނެވެ. ތާޝާއާ ދޭތެރޭގައި އެގޮތަށް ކަންތައްވެފައި އޮވެދާނެ ކަމަށް އޭނާ ކުޑަކޮށް ވެސް އުއްމީދެއް ނުކުރެއެވެ. ވަގުތުން އޭނާގެ ހިތް މަޑު ކަފަކޮޅަކަށް ވިއެވެ. ތާޝާގެ ގާތަށް ދާން ބޭނުންވިއެވެ. ތާޝާގެ ގާތުގައި ހުއްޓުމަށް ފަހު އެހަށިގަނޑުގައި ބާރަށް ބައްދައިލަން ހިތްއެދުނެވެ.\n" ކީއްވެ އަހަރެން ކައިރީ ނުބުނީ ތާޝާގެ އެކްސިޑެންޓްގެ ވާހަކަ.. އެރޭ ތާޝާއާ ބައްދަލުކުރަން ބުނި ތަނުގައި އަހަރެން ހާދަ އިރެއްވަންދެން ހުރީމޭ... އަހަރެންނަށް ހީކުރެވުނީ ތާޝާ އަހަރެން ދޫކޮށްލާފައި ދިޔައީއޭ... ކުޑަކޮށްވެސް ހިތަކަށް ނާރާ ތިފަދަ ގޮތަކަށް ވެދާނޭ ...." ޒިދާންގެ އަޑު ކުރެހިއްޖެއެވެ. ތާޝާއަށް ދިމާވީ ކޮންކަމެއްތޯ ބަލަން އެންމެ ރަނގަޅަށް މަސައްކަތް ނުކުރެވުނީތީ އަމިއްލަ ނަފްސު ކުށްވެރި ކުރިއެވެ.\n" އަހަރެން ޒިދާން ގާތުގައި ބުނަން ބޭނުންވި.. އެކަމަކު މަންމަ އަހަރެންނަށް މަޖުބޫރު ކުރީ.. ކުޑަބައްޕަ ބޭނުން ނުވީ ޒިދާނަށް އަންގަން.." ޖީނާ އިތުރަށް ކިޔައިދިނެވެ.\n" އެހެންވިއްޔާ އެއީ ކޮންފިރިހެނެއް..؟ ކީއްވެ ތާޝާ އޭނާގެ އަތުގައި ހިފީ.؟؟ " ކުއްލިއަކަށް ހަނދާންވެގެން އަހައިލާ ފަދަ ގޮތަކަށް ޒިދާން އަހައިލިއެވެ. އޭނާ ހުރީ ތާޝާގެ ހުރިހާ ކަމެއް އެނގެން ބޭނުންވެފައެވެ.\n" އެއީ އަނީކް... ތާޝާގެ ގާތް އެކުވެރިއެއް.. ތާޝާ ގާތް ރަހުމަތްތެރިއެއް... ރާއްޖެ އަންނަން ތާޝާއަށް އެހީވެދިނީ އޭނަ.. އަހަރެން އެއްވެސް ކަމެއް ފޮރުވާކަށް ބޭނުމެއް ނޫން.. އަނީކް ލަވްސް ތާޝާ.. އެކަމަކު ތާޝާ ދެކެނީ ހަމައެކަނި ހެޔޮއެދޭ ގާތް ރަހުމަތްތެރިއެއް ގޮތަށް.. ތާޝާ އޭނާއާ އިންނަ ވާހަކަ އެބުނީ ހަގީގަތް ނޭނގޭތީ... އޭނާގެ ހަޤީގީ ލޯތްބަކީ ކާކުކަން ހަނދާނުން ފޮހެވިފަ ވާތީ.. ޒިދާން ތާޝާ ބޭނުންވާ ނަމަ އެހަނދާންތައް އަނބުރާ ހޯދައިދިނުމުގަ އެހީތެރިވެދީ... އިންޝާﷲ ޒިދާނަށް އެކަން ވާނޭ އަހަރެންގެ ހިތް ބުނަނީ.." ޖީނާ ބުންޏެވެ. ވާންވީ އުފާކަމެއް ނޫނީ ދެރަކަމެއް ޒިދާނަކަށް ނޭނގުނެވެ. އެނގުނީ އެނގުމަކާ ނުލައި އޭނާގެ ދެލޮލަށް އުފާވެރިކަމުގެ ކަރުނައެއް ވެއްޓުނު ކަމެވެ.\n" އަހަރުމެންގެ ސްކޫލްގެ އެނިވަރސަރީ ޕާޓީއަށް އަހަރެންނާ އެކު ތާޝާ ވެސް ދާނެ!! ތާޝާ އާ ބައްދަލުކުރަން ބޭނުން ނަމަ އެތަނަށް އާދޭ.. އަހަރެން އެގޮތް ހަމަޖައްސައިދޭނަން... ދެން ދަނީ... އުއްމީދުކުރަން މިހާރު ތާޝާއާ ދޭތެރޭގައި ޒިދާންގެ ހިތުގައި އެއްވެސް ޝަކުވާއެއް ނުވާނެ ކަމަށް.." ޖީނާ ބުނެލިއެވެ. ޒިދާން ވަކި އެއްޗެއް ނުބުންޏެވެ. އެނބުރިގޮސް ގޭތެރެއަށް ވަދެ ދޮރު ލެއްޕިއެވެ. ޖީނާ މާޔޫސްވިއެވެ. ޒިދާން އޭނާ ދެއްކި ވާހަކަ ޤަބޫލު ނުކުރިކަމުގައި ވިސްނުނެވެ. އެހެން ނަމަވެސް އޭނާ އެތަނުން ދިޔައީ ކޮންމެވެސް ވަރަކަށް ހިތްހަމަޖެހިގެންނެވެ. ޒިދާނަށް ހަގީގަތް ކިޔައިދެވުމުންނެވެ.\nއެނދުމަތީގައި އޮތް ލައިމް ގްރީން ކުލައިގެ ހެދުމަށް ތާޝާ ބަލަހައްޓައިގެން ހުއްޓެވެ. އެ ހެދުން އޭނާއަށް ކަމުދިޔަ ނަމަވެސް ޕާޓީއަށް ދާހިތެއް އެއްވެސް ވަރަކަށް ނެތެވެ. ދެހިޔާލެއްގައި ހުއްޓާ ތާޝާއަށް ސިހުމެއް ލިބުނީ ކޮޓަރީ ދޮރު ހުޅުވައިލައިފައި މީހަކު ވަނުމުންނެވެ. މިހާރަކަށް އައިސް ކިރިޔާ އަޑެއް އިވޭއިރަށް ތާޝާއަށް ހުރެވެނީ ސިހިސިހިއެވެ. އެތެރެއަށް ވަނީ ޖީނާކަން އެނގުމުން ފުން ނޭވައެއް ދޫކޮށްލެވުނެވެ.\n" ވާއު ޖީން... މިރޭ ވަރަށް ތަފާތު.. އަބަދުވެސް ކުލަ ޝޯލް އަޅާނަމަ..." ތާޝާ ޖީނާއަށް ތައުރީފް ކޮށްލިއެވެ. ޖީނާ ލައިގެން ހުރި ކަށިމައްޗާ ހަމައަށް ދާ ހެދުމުގެ ތިރީބައި ޖަރީކުރެވިފައި ވަނީ ރަންކުލައިގެ ކުދި މާތަކަކަންނެވެ. އެދިގު ހެދުމުގެ ސަބަބުން ތިރިން ލައިގެން ހުރި މަޑު ރަންކުލައިގެ ލެގިންގްސް ފެންނަނީ ކިރިޔާއެވެ. ރަންކުލައިގެ ޝޯލްއެއް ރީތިގޮތަކަށް އަޅައިފައިވާއިރު ކުރިމަތިންނާއި ފަހަތުން ބޮޑުބައެއް ވަނީ ފޮރުވިފައެވެ. މޫނުގައި ލުއި މޭކަޕެއްވާއިރު ތުންފަތުގައި ނޫޑް ޕިންކް ކުލައެވެ.\n" ސާބަސް... ކަޅުވެސް އެއީ ހަމަ ކުލައެއް ނޫންތަ...؟ ދެން ދޭބަލަ އަވަހަށް ތައްޔާރުވާން..." އެނދުމަތީގައި އޮތް ހެދުން ތާޝާގެ އަތަށް ލައިދެމުން ޖީނާ ބުންޏެވެ. އެއަށް ފަހު ތާޝާގެ އަތުގައި ހިފައިގެން ގޮސް ފާހާނައަށް ވެއްދިއެވެ. ޖީނާ ގޮސް ހުއްޓުނީ ލޯގަނޑު ކުރިމަތީގައެވެ. ތާޝާ ހެދުން ލައިގެން ނިކުންނާނެ އިރެއްގެ އިންތިޒާރުގައި އޭނާ ހުއްޓެވެ.\nކަކުލާ ހަމައަށް ދާ ޓީޝާޓްފޮތީގެ ހެދުމާއި އަޅިކުލައިގެ ލެގިންގްސް ލައިގެން ތާޝާ ނިކުތެވެ. ޑްރެސިންގްޓޭބަލް ކައިރީގައި ހެއާ ކާލާރ ވޭންޑް ހިފައިގެން ހުރި ޖީނާ ފެނުމުން ކުރަން އުޅޭ ކަމަކާ ޝައްކުވެ ހުރެ ތާޝާ ބޮލުގެ އިޝާރާތުން ނޫނެކޭ ބުންޏެވެ.\n" ޖީން.. ނޯ.... އަހަރެން އިސްތަށިގަނޑު ބުޅި ކުރީމަ މަންމައާއި ޑާޑާއަށް އެހާ ކަމަކު ނުދޭ... " ތާޝާ ބުންޏެވެ.\n" މިދެން އެވަރު ކަމެއްތަ.. މިރޭ އެކަނި.. އަހަންނަށް ޓަކައި ޕްލީޒް..." ތުންފަތް އޫކޮށްލަމުން ޖީނާ ބުންޏެވެ. ޖީނާގެ އެމޫނުކޮޅު ހުރިލެއް ލޯބިކަމުން ތާޝާއަށް އެއްބަސްވާން މަޖުބޫރުވިއެވެ. އިސްތަށިގަނޑު ބުޅިކޮށްލުމަށް ފަހު ތާޝާ އޭނާގެ ސޫރައަށް ލޯގަނޑުން ބަލައިލިއެވެ. ފެންނަން ހުރީ މުޅިން ތަފާތު ތާޝާއެކެވެ. އެގޮތް ތާޝާއަށް ކަމުދިޔައެވެ. އޭނާއާ މާގުޅޭކަމަށް ހިތާހިތުން އެއްބަސް ވެވުނެވެ. ބުޅި އިސްތަށިގަނޑުގައި ފިރުމައިލެވުނު ހިނދު ހިނިތުންވެލެވުނީ ލިބުނު ހިތްހަމަޖެހުމަކުންނެވެ. ހަމަ އެވަގުތު އަނީކް ގުޅައިފައި އޭނާ ކާރު ކައިރީގައި އިންތިޒާރުގައި ހުރި ވާހަކަ ބުންޏެވެ. ލުއި މޭކަޕެއްކޮށްލުމަށް ފަހު ޖީނާއަށް ދައްކައިލުމުން ރީތިކަމުގައި ޖީނާ ބުންޏެވެ. އެއަށް ފަހު އަވަސްކުރަން ބުނަމުން ތާޝާ އަތުހިފައިގެން ކޮޓަރިން ނިކުތެވެ. ސިޑިން ފައިބައިގެން އަންނަ ޖީނާއާއި ތާޝާ ފެނުމުން ސޓިންގރޫމްގައި ޝާނާއާ ވާހަކަ ދައްކަން އިން އަންފޫޒާއަށް އެދެކުދިންނަށް ތައުރީފްކޮށްލެވުނެވެ. ލަސްވަނީ ކަމަށް ބުނެ ތާޝާ އަތުގައި ހިފައިގެން ޖީނާ ގެއިން ނިކުންނަން ދިޔައެވެ.\n" މަންމައަށް އެބަފެނޭތަ.. ގައިމު އަހަރެން މީ ޖީނާގެ އެއްބަނޑު އެއްބަފާ ދައްތަ... އެކަމަކު އަހަރެން ބަހައްޓާފަ މާދުރު މީހެއް ގޮވައިގެން ޕާޓީއަށް އެ ދިޔައީ..." އެ ދެ މީހުން ދިޔަ ދިމާލަށް ބަލަހައްޓައިގެން ހުރުމަށް ފަހު ޝާނާ ޝަކުވާ ކޮށްލިއެވެ. އަންފޫޒާ ޝާނާއާ ދިމާލަށް ބަލައިލީ ނުރުހުމުގެ ނަޒަރަކުންނެވެ.\n" މިހާރު ދެން ތިކަހަލަ ވާހަކަ ދައްކަނީ ކީއްކުރަން... ޖީނާ ފިހާރައަކަށް ދާން ބުންޏަސް އޭނާއާ އެކު ދެވޭ މީހެއް ނޫން ތީ.. އަނެއްކޮޅުން ތާޝާ އެއީ ދުރުމީހެއް ނޫން.. ބަނޑުން ނުވިހެއެއް ކަމަކު އަހަރެންގެ ދަރިއެއް އެއީ" ހިތްހަމަނުޖެހިފައި އަންފޫޒާ ބުންޏެވެ.\n" މަންމަ ވެސް ތިހާ ރުޅިއެއް އަންނަން ޖެހޭތަ... މިހާރު މިއެނގެނީ ލާރި އެއީ ކިހާވަރެއްގެ އެއްޗެއްކަން.. މައިންބަފައިންގެ ލޯބި ވެސް ލިބެނީ ލާރި ހުރިއްޔާ..." ޝާނާ ބުނެލިއެވެ. އޭނާގެ އަޑުގައި ވަނީ ރުޅިވެރިކަމެވެ. އަންފޫޒާއާ ދިމާލަށް ލޯ ހަނިކޮށްލުމަށް ފަހު ސިޑިން އަރައިގެން މައްޗަށް ދިޔައެވެ. އަންފޫޒާ ދެފަރާތަކަށް ބޯހޫރައިލިއެވެ. އެއަށް ފަހު އަތުގައި އޮތް ފޯނު ނަގައިގެން ކުޅެން ފެށިއެވެ.\nކާރު ކައިރީގައި އިންތިޒާރުގައި ހުރި އަނީކަށް ދޮރުހުޅުވައިލި އަޑަށް އެ ދިމާލަށް ބަލައިލެވުނެވެ. ތާޝާއަށް އައިސްފައި ހުރި ބަދަލު އަނީކަށް އެހައި ކަމަކު ނުދިޔައެވެ. އޭނާއަށް ކަމުދަނީ ފަންއިސްތަށިގަނޑެވެ. ގާތުގައި ހުރި ޖީނާއަށް ނަޒަރެއް ދެވުނީ އިރުކޮޅެއް ފަހުންނެވެ. މޭކަޕް ކޮށްފައި ހުރުމުން ތާޝާއާ ވައްތަރު ގޮތެއް ޖީނާގެ ހުރިކަން ފާހަގަ ކުރެވުނެވެ. ޖީނާއަކީ ވެސް ހަޑި ކުއްޖެއް ނޫންކަމަށް ޤަބޫލު ކުރެވުނެވެ. ތައުރީފެއް ކޮށްލަން އުޅެފައި ވެސް ޖީނާ ރުޅިއައިސްދާނެތީ އެހިޔާލު ދޫކޮށްލިއެވެ. މިވީ ކުޑަދުވަސްކޮޅުގެ ތެރޭގައި ޖީނާގެ މިޒާޖު އަނީކަށް ދަސްވެއްޖެއެވެ.\n" ޔޫ ލުކް ސޯ ޕްރިޓީ... ބިއުޓިފުލް!!.. އެކްސެޕްޓް ފޯރ ދެޓް ކަރލީ ހެއަރ..." އަނީކް ތާޝާގެ އަތުގައި ހިފައިލަމުން ބުންޏެވެ. ޖީނާ ހިތްހަމަނުޖެހުނެއް ކަމަކު އެއްޗެއް ނުބުނީ ތާޝާގެ މޫޑު ހަރާބުކުރަން ބޭނުން ނުވާތީއެވެ.\n" އެކަމަކު އިސްތަށިގަނޑު މިގޮތަށް ހުރީމަ އަހަރެންނަށް މާކަމުދޭ.. އަހަންނާ މާގުޅޭހެން ހީވަނީ.." އަމިއްލަ އިސްތަށިގަނޑުގައި ފިރުމައިލަމުން ތާޝާ ބުންޏެވެ. އަނީކް ވަކި އެއްޗެއް ނުބުނެ ހިނިތުންވެލުމަށް ފަހު ޖީނާއާއި ތާޝާއަށް ކާރުގެ ދޮރު ހުޅުވައިދިނެވެ. ކާރަށް އެންމެ ފުރަތަމަ އެރީ ތާޝާއެވެ.\n" އެނގޭތަ! ޒިދާނަށް އެންމެ ކަމުދަނީ ތާޝާގެ ބުޅި އިސްތަށިގަނޑު" ކާރަށް އަރަމުން ހަމައެކަނި އަނީކަށް އިވޭވަރަށް ޖީނާ ބުންޏެވެ. ވަގުތުން އަނީކްގެ ތުންފަތްމަތީގައިވި ހިނިތުންވުން ފިލައިގެން ދިޔައެވެ. މަލާމާތުގެ ގޮތަކަށް އަނީކާ ދިމާލަށް ބަލައިލައިފައި ހީލަމުން ޖީނާވެސް ކާރަށް އަރައި ހަމަޖެހިލިއެވެ. ހަމަޖެހެން މަސައްކަތް ކުރަމުން އަނީކް ވެސް ކާރަށް އެރިއެވެ. އެހެން ނަމަވެސް އޭނާގެ އެތެރެހަށީގައި ހަލަބޮލިކަމެއް އުފެދިއްޖެއެވެ. މުޅި މޫޑު ހަރާބުވާން އުޅޭ ކަހަލަ އިންޒާރެއް ސިކުނޑިން ދެމުން ގެންދިޔައެވެ.\nސިޓިންގްރޫމް ސޯފާގެ ދެފަރާތުގައި ޒިދާނާއި ޒައިނާ އިށީނދެގެން ތިއްބެވެ. ތަނަށް ވެރިވެފައި ވަނީ ހިމޭންކަމެކެވެ. ޖީނާ ކިޔައިދިން ހުރިހާ ވާހަކައެއް ޒައިނާއަށް ޒިދާން ކިޔައިދިނީ އެއްވެސް ކަމެއް ޒައިނާއަށް ސިއްރުކުރަން ބޭނުން ނުވާތީއެވެ. ތާޝާގެ ހަޤީޤަތް އެނގުމަށް ފަހު އޭނާ ހުރީ ތާޝާގެ ގާތަށް ދާން ނުލާހިކު ބޭނުންވެފައެވެ. އެހެން ނަމަވެސް މިފަހަރު އަމިއްލައަށް ގޮތް ނިންމުމުގެ ކުރިން ޒައިނާއާ ހިއްސާކުރަން ބޭނުންވީއެވެ. އޭނާ ކޮންމެކަމެއް ކުރިޔަސް އެކަމެއް ކުރަން ބޭނުން ވަނީ ޒައިނާގެ ހުއްދަ ލިބިގެންނެވެ.\nޒިދާން ކިޔައިދިން ވާހަކަތަކުން ތާޝާގެ ކުށެއް ނެތްކަން ޒައިނާއަށް ގަބޫލުކުރެވުނެވެ. އެހެން ނަމަވެސް ދެވަނަ ފަހަރަށް އޭނާގެ ކޮއްކޮއަށް ދެރައެއް ލިބިދާނެތީ އެކަމާ ޖެހިލުންވެއެވެ. ތާޝާގެ ހަނދާންތައް އެނބުރި އަތުވެއްޖެނަމަ ޒިދާންގެ ގާތަށް އެނބުރި އަންނާނެއެވެ. ނަމަވެސް ތާޝާގެ އާއިލާގެ އެހެން މެމްބަރުން ޒިދާން ދެކެ ހިތްހަމަނުޖެހޭކަން ވެސް އެއީ ގަބޫލުކުރަން ޖެހޭ ކަމެކެވެ. ޒައިނާ ވަރަށް ފުންކޮށް ޒިދާނަށް ބަލައިލިއެވެ. އެމޫނުމަތިން އޭނާ ތާޝާގެ ގާތަށް ދާން ބޭނުންވެފައި ހުރިވަރު ހާމަވަމުން ދިޔައެވެ. ކޮންމެ ގޮތެއްވިޔަސް ޒައިނާއަށް މުހިންމީ ޒިދާންގެ އުފަލެވެ. އެހެން ނަމަވެސް ޖެހިލުން ވަނީއެވެ.\n" ކޮއްކޯ... !!!" ހިމޭންކަން ފޫއަޅުވައިލަމުން ޒައިނާ ގޮވައިލިއެވެ. ޒިދާން އަވަސްއަވަހަށް ޒައިނާއަށް ބަލައިލީ އޭނާގެ ޖަވާބަކަށް ކެތްމަދުވެފައި އިން ކަހަލަ ގޮތަކަށެވެ.\n" ދޮންތައަށް މުހިންމީ ކޮއްކޮގެ އުފަލާ ހިތްހަމަޖެހުން... އެކަމަކު ވެސް ހަމަ ބިރުގަންނަނީ އަނެއްކާ ވެސް ކޮއްކޮ އަނދަވަޅަކަށް ވެއްޓިދާނެތީ.." ޒައިނާގެ އަޑު ކުރެހުނެވެ.\n" އަހަރެން ކުރިން އުޅުނު ގޮތައް ނޫޅޭނެކަމުގެ ޔަގީންކަން ދެން... ﷲ އިރާދަ ކުރެއްވިއްޔާ މިފަހަރު އެގޮތެއް ނުވާނެ.." ޒިދާން ބުންޏެވެ. ޒައިނާ ހަށިފުރާ ނޭވައެއް ލަމުން އޭނާގެ ކޮއްކޮއަށް ވަރަށް ފުންކޮށް ބަލައިލިއެވެ.\n" އެންމެ ރަނގަޅު... ގޯ އެންޑް ގެޓް ޔޯ ގަރލް... ދޮންތަގެ ދުއާ އަބަދުވެސް ކޮއްކޮއާ އެކު ވާނެ" އެންމެފަހުން ޒައިނާ ބުނެލިއެވެ. ޒިދާންގެ ހިތަށް ލިބުނީ ބަޔާންކުރަން ދަތި ހިތްހަމަޖެހުމެކެވެ. ވީއުފަލުން ޒައިނާގެ ގާތަށް ޖެހިލައި ބައްދައިލެވުނެވެ. އެއަށްފަހު މަޑުނުކޮށް މޭޒުމަތީގައި އޮތް ސައިކަލުގެ ތަޅުދަނޑި ހިފައިގެން ގޮސް ގެއިން ނިކުތެވެ. ޒިދާންއަށް ވީ ގޮތުން ޒައިނާއަށް ހެވުނެވެ. އެތަކެއް ދުވަހެއްފަހުން ޒިދާންގެ މޫނުމަތިން އުފާވެރިކަން ފެނުމުން ހިތްހަމަޖެހުނެވެ.\nސްކޫލުގެ ބޮޑު ހޯލުގައި ފާއިތުވެގެން ދިޔަ ވިއްސަކަށް މިނިޓް ތެރޭގައި އޭނާއަށް އިހުސާސްވީ ފޫހިކަމެވެ. ގާތުގައި ޖީނާ ހުރެގެން އަނގަ ހުއްޓައި ނުލާ ވާހަކަ ދެއްކިޔަސް ތާޝާއަށް އުނދަގޫ ވަމުން ދިޔައެވެ. ދާދި ގާތުގައި އަނީކް ހުރިކަން އޭނާއަށް އިހުސާސެއް ނުވެއެވެ. އެންމެ ބޮޑަށް އޭނާއަށް އުނދަގުވަމުން ދިޔައީ ބައެއް ފިރިހެނުންގެ ނަޒަރު އޭނާ އަމާޒުވަމުން ދާތީއެވެ. އެހެން ނަމަވެސް ޖީނާގެ އުފާވެރިކަން އޭނާގެ ސަބަބުން ހަރާބުކޮށްލަން ބޭނުންނުވާތީ ހިމޭނުން ހުއްޓެވެ.\nއެކުވެރިންގެ ވާހަކަތަކެއްގައި ޖީނާ ހުރި ވަގުތެވެ. ތާޝާ ދެފަރާތް ހޯދައި ބަލައިލިއިރު އަނީކް ތަންކޮޅެއް ދުރުގައި ފޯނެއްގައި ހުއްޓެވެ. މީހުން ގިނަވާވަރަކަށް ތާޝާ ނޭވާ ހާސްވަމުން ދިޔައެވެ. އޭނާގެ ހަތަރުފަރާތުން ދިލައެއް އިހުސާސްވަމުން ދިޔައެވެ. ހަތަރުފާރުގެ ތެރޭގައި އޭނާ ފިތެން އުޅޭހެން ހީވުމުން މަޑުމަޑުން މީހުންތަކާ ދުރަށް ޖެހުނެވެ. އޭނާ ބޭނުން ވަނީ ހާމަ އުޑު ފެންނަ ހިސާބަށް ނިކުމެ ޖައްވުގެ ތެރެއަށް ހަމަޖެހުމުގެ ނޭވައެއް ދޫކޮށްލާށެވެ.\nހޯލުގެ ދޮރުން ބޭރަށް ނިކުމެފައި ތާޝާގެ މިސްރާބަކަށްވީ މަގުމައްޗަށް ނިކުމެވެން އޮންނަ ހަނި މަގެވެ. އެމަގުން އޭނާ ކުރިއަށް ދިޔައީ ދުރުދުރުގައި ފިޔަވަޅު އަޅަމުންނެވެ. ބޭނުން ވަނީ ވީހާ ވެސް އަވަހަކަށް މީހުންތަކާ ދުރަށް ދާށެވެ. މަގުމައްޗަށް ނިކުމެވުމާ އެކު ތާޝާއަށް ހީވީ ޖަލަކުން މިނިވަންވި ހެންނެވެ. އޭނާގެ ހަށީފުރާ ނޭވައެއް ދޫކޮށްލެވިއްޖެއެވެ. ތާޒާ ވައިރޯޅިން އޭނާގެ ސިކުނޑިއަށް އަރާމެއް އިހުސާސް ވެއްޖެއެވެ. ދެފަރާތަށް ބަލައިލުމަށް ފަހު އޭނާގެ ހިތް ބުނި ދިމާލަށް ހިނގައިގަތީ ދާން ވަކި ތަނެއް ހިތުގައި އޮވެގެނެއް ނޫނެވެ. ދިމާލަށް ފެންނަން އޮތީ ބޮޑު މަގެއްހެން ހީވެ އޭނާ ދިޔައީ އެދިމާލަށެވެ. ރޭގަނޑުގެ އަނދިރިކަމުގެ ތެރެއަށް ގެތަކުން ނިކުމެފައިވާ އަލިކަމުގައި މީހުން މަދެކޭ ނުބުނެވޭނެއެވެ.\nވަކި ހިސާބަކަށް ކުރިއަށް ގޮސްފައި އޭނާ ހުއްޓުނެވެ. މޭގައި އަތްއަޅައިލަމުން ފަހަތަށް ބަލައިލެވުނީ އޭނާގެ ފަހަތުން މީހަކު އަންނަހެން ހީވެގެންނެވެ. ޖެހިލުންވިޔަސް މަގުމަތީގައި މީހަކަށް އޭނާއަށް ކަމެއް ނުކުރެވޭނޭ ހިތާ ހިތްހަމަޖައްސައިލިއެވެ. އަނެއްކާ ވެސް އޭނާ ކުރިއަށް ދިޔައެވެ. ވަކި ހިސާބަކަށް ގޮސްފައި އަނެއްކާ ވެސް އެނބުރި ބަލައިލިއެވެ. އޭނާއަށް ސަމާލުކަންދީގެން ހުރި އެއްވެސް މީހަކު މަގުމަތީގައި ނެތެވެ. ހިތުގައި ނުތަނަވަސްކަމެއް އުފެދުނީ ދެނެވެ. ހިތަށް އެރިއެވެ. ފަހަތުން މީހަކު ފާރަލާހެން ހީވަނީ ކީއްވެގެން ހެއްޔެވެ؟ އަހަރެންނަށް މީހަކު ފާރަލަނީ ހެއްޔެވެ؟ އަހަރެންނަށް މިދެވެނީ ކޮންތާކަށް ހެއްޔެވެ؟\nކުރިއަށް ބަލައިލުމަށްފަހު ހިނގައިގަތީ ކުރިއަށް ވުރެ ބާރަށެވެ. ބޭނުންވީ ކުރިމަތީގައި އޮތް ބޮޑު މަގަށް ނިކުންނާށެވެ. ދުއްވާ އެއްޗެހީގެ ބަރުގޮނު އަޑުތަކުގެ ތެރެއިން އޭނާގެ ކަންފަތުގައި އައިސް ޖެހުނީ ފިރިހެންވަންތަ ބަރު އަޑެކެވެ. އެންމެ ފުރަތަމަ ހީވިގޮތެއް ކަމަށް ހީކޮށް ކުރިއަށް ދިޔައެވެ.\n"ތާޝާ،" މިފަހަރު އެ އަޑު އޭނާ ހުއްޓެން މަޖުބޫރު ކުރުވައިފިއެވެ. ބިންމަތީގައި ފިޔަވަޅު ތަތްވިކަހަލައެވެ. އެންމެ ފިޔަވަޅެއް ވެސް ކުރިއަކަށް ނޭޅުނެވެ. އެއަޑު އޭނާ ފަހަތް ބަލައިލާން މަޖުބޫރުކުރުވި ކަހަލައެވެ.


Shaikh ilyas ge rahdheh Raees Nasheed ah!\nދީނީ އިލްމުވެރިޔާ އައްޝައިހް އިލްޔާސް ހުސައިން: ރައީސް ނަޝީދު ރޭ ދެއްކެވި ވާހަކަތަކަށް ވަނީ ރައްދުދެއްވާފައި --\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އުވާލަން ތާއީދު ނުކުރައްވާ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވުމާއި ގުޅިގެން، ދީނީ އިލްމުވެރިޔާ އައްޝައިހް އިލްޔާސް ހުސައިން ނަޝީދަށް ރައްދު ދެއްވައިފި އެވެ.\nރައީސް ނަޝީދަށް އަމާޒުކޮށް ކުރައްވާފައިވާ ޓްވީޓެއްގައި ޝައިހް އިލްޔާސް ވަނީ އެމްޑީއެން ދިފާއުކޮށް ވަކާލާތު ކުރައްވަމުން ގެންދަވާ ބޭފުޅަކާމެދު ސަމާލުވެ ތިބުމަށް ދިވެހި ރައްޔިތުންނަށް އިލްތިމާސްކޮށްފައެވެ.\nއަދި މުސްލިމުންނަކީ ފާޅުގައި ދީނާ ހިލާފް ފަލްސަފާ ފަތުރާ މީހަކަށް ތާއީދު ކުރާ ބައެއް ނޫން ކަމަށްވެސް ވިދާޅުވެފައެވެ.\n"އެމްޑީއެން އުވާލުމަށް ރައްޔިތުން ގޮވާލުމުން، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް އެ ޖަމިއްޔާ އުވާލަން ނިންމެވީމާވެސް، އެމްޑީއެން ދިފާއުކޮށް ވަކާލާތު ކުރާ ބޭފުޅަކާމެދު ރައްޔިތުން ސަމާލުވެ ތިއްބެވުމަށް އިލްތިމާސް ކުރަން. މުސްލިމުންނަކީ ފާޅުގައި ދީނާ ހިލާފް ފަލްސަފާ ފަތުރާ މީހަކަށް ތާއީދު ކުރާ ބައެއް ނޫން." އިލްޔާސްގެ ޓްވީޓްގައި ވިދާޅުވެފައިވެއެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު ޝައިހް އިލްޔާސް ހުސައިން + މޯޑިވިއަން ޑިމޮކްރަސީ ނެޓްވޯކް\nވޯޓު ހޯދަން އެއްބަސްވުންތައް އުވާލާނީ މުނާފިގުން


Jalugai maaramaaree hingai gaidhee aku zaham kohli mahsala balanee\nޖަލުގައި މާރާމާރީ ހިންގައި ގައިދީއަކު ޒަހަމްކޮށްލި މައްސަލަ ބަލަނީ\nމާފުށީ ޖަލު. ތޫނު ހަތިޔާރު ބޭނުންކޮށްގެން ވަނީ މާރަމާރި ހިންގާފއި\nމާފުށި ޖަލުގައި މާރަމާރި އެއް ހިންގި މައްސަލައެއް ފުލުހުން ބަލަން ފަށައިފި އެވެ.\nއެނގިފައިވާ ގޮތުގައި ދެ ގައިދީއަކު ޖަލުގައި މާރާމާރި ހިންގާފައިވަނީ ތޫނު ހަތިޔާރު ބޭނުންކޮށްގެން އެވެ. ފުލުހުންގެ މީޑިއާ އޮފިސަރު "އަވަސް" އަށް ވިދާޅުވީ، ޖަލުގައި މާރާމާރި ހިންގި ކަމަށް ރިޕޯޓް ކޮށްފައިވަނީ ހަވީރު 6:00 އެހާކަންހާއިރު ކަމަށެވެ. ފުލުހުން ބުނީ، މާރާމާރީގެ ތަފްސީލު އަދި ދެވެން ނެތް ކަމަށެވެ.\nކަރެކްޝަން ސާވިސްގެ ބަހެއް މިކަމުގައި ނުލިބުނެވެ. މާފުށި ޖަލުގައި މީގެ ކުރިންވެސް މާރާމާރި ހިންގާފައިވެ އެވެ. އަދި ބައެއް ގައިދީން ހުކުމް ތަންފީޒު ކުރަނިކޮށް މަރުވަމުންދާ މައްސަލަތްވެސް ވަނީ މިދިޔަ އަހަރު ވަރަށް ބޮޑަށް ފެންމަތި ވެފައެވެ.\nހޯމް މިނިސްޓަރު އިމްރާން އަބްދުﷲ ޖަލުތަށް އޮޑިޓް ކުރުމުށް އުފެއްދި ކޮމިޝަނުން ވެސް މީގެ ކުރިން ބުނެފައިވަނީ، އެންމެ ބޮނޑު ކަންބޮޑު ވުމަކީ ޖަލު ތަކުގައި ހުކުމް ތަންފީޒު ކުރަމުންދާ ގައިދީން މަރުވަމުންދާ އަދަދު މަތިވުން ކަމަށެވެ.\nމޯލްޑިވްސް ކަރެކްޝަނަލް ސާވިސް މޯލްޑިވްސް ޕޮލިސް ސާވިސް މާފުށީ ޖަލު + އިމްރާން އަބްދުﷲ މިނިސްޓްރީ އޮފް ހޯމް އެފެއާޒް


މޯލްޑިވްސް ބްރޯޑްކާސްޓިންގ ކޮމިޝަންގެ ނައިބު ރައީސްކަމަށް އިސްމާޢީލް ސަފްވާން އިންތިޚާބުކޮށްފި\nމޯލްޑިވްސް ބްރޯޑްކާސްޓިންގ ކޮމިޝަންގެ ނައިބު ރައީސްގެ މަޤާމަށް ކޮމިޝަންގެ މެމްބަރ އިސްމާޢީލް ސަފްވާން މިއަދު އިންތިޚާބުކޮށްފި އެވެ.\nކޮމިޝަނުގެ ނައިބު ރައީސްގެ މަޤާމުގައި ކުރިން ހުންނެވި މުޙައްމަދު އަސްލަމްގެ މެމްބަރު ކަމުގެ ދައުރު 13 މާރިޗު 2018 ގައި ހަމަވުމާ ގުޅިގެން، ހުސްވެފައިވާ ނައިބު ރައީސްގެ މަޤާމަށް އިސްމާޢީލް ސަފްވާން އިންތިހާބުކުރީ އެ ކަމަށްޓަކައި މިއަދު ބޭއްވި ބައްދަލުވުމުގައި، ކޮމިޝަންގެ މެމްބަރުންގެ އިއްތިފާޤުންނެވެ.\nމިއަދުގެ ބައްދަލުމުގައި، ކޮމިޝަންގެ ރައީސް މުހައްމަދު ޝަހީބު ދެއްކެވި ވާހަކަފުޅުގައި އައު ނައިބު ރައީސް އިސްމާޢީލް ސަފްވާނަށާއި އައު މެމްބަރު އަމްޖަދު ވަހީދަށް މަރުހަބާ ދެންނެވި އެވެ. އަދި ކޮމިޝަންގެ މެމްބަރުކަމާއި ނައިބު ރައީސްކަމުގައި މުހައްމަދު އަސްލަމް ކުރެއްވި ހިދުމަތަށް ޝުކުރު އަދާކުރެއްވި އެވެ.\nކޮމިޝަނުގެ ފުރަތަމަ ރައީސް ބަދުރުއްނަސީރު، ކޮމިޝަންގެ މެމްބަރުކަމުންނާއި ރައީސްކަމުން 29 ޖޫން 2012 ގައި އިސްތިޢުފާ ދެއްވުމާ ގުޅިގެން ހުސްވި މެމްބަރުކަމަށް މުޙައްމަދު އަސްލަމް، ރައްޔިތުންގެ މަޖިލީހުން އިންތިޚާބުކުރުމުން، މި މަޤާމަށް މުޙައްމަދު އަސްލަމް ޢައްޔަނުކުރައްވައި މެމްބަރުކަމުގެ ލިއުން ރައީސުލްޖުމްހޫރިއްޔާ ޑރ. މުހައްމަދު ވަހީދު ހަސަން މަނިކު ދެއްވީ 13 މާރިޗު 2013 ގައެވެ. އަދި ކޮމިޝަންގެ ދެވަނަ ދައުރުގެ ނައިބު ރައީސްގެ މަޤާމަށް މުޙައްމަދު އަސްލަމް އިންތިޚާބުވެވަޑައިގަތީ5އޭޕްރީލް 2016ގައެވެ.


ސިފައިންހެ ޚިދުމަތަކީ ރަންރިއްސާއި ޖަވާހިރާއި، މުދަލުން އަގުކުރެވޭނެ އެއްޗެއް ނޫން - ރައީސް ސިފައިންހެ ޚިދުމަތަކީ ރަންރިއްސާއި ޖަވާހިރާއި، މުދަލުން އަގުކުރެވޭނެ އެއްޗެއް ނޫން - ރައީސް\nސިފައިންގެ މީހެއްގެ ގޮތުގައި ޤައުމަށް ކޮށްދޭ ތެދުވެރި ޚިދުމަތަކީ، ރަންރިއްސާއި ޖަވާހިރާއި ފައިސާއާއި މުދަލުން އަގުކުރެވޭނެ އެއްޗެއް ނޫންކަމުގައި ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިހު ވިދާޅުވެއްޖެއެވެ.\nސިފައިންގެ 66 ވަނަ އަސާސީ ތަމްރީން ކޯސް ފުރިހަމަކޮށް ސިފައިންގެ ޚިދުމަތާއި އަލަށް ގުޅުނު ސިފައިންނަށް ބަޑިހަވާލު ކުރުމާއި ހުވާ ކުރުމުގެ ރަސްމިއްޔާތުގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިހު ވިދާޅުވީ ސިފައިންގެ ޚިދުމަތުގައި، ދީނާއި ޤައުމަށްޓަކައި ޤުރުބާންވެގެންދާ މުޖާހިދުންގެ ޚިދުމަތަކީ، މިދުނިޔެމަތީގައި އެއްވެސް ގޮތަކުން އަގުކުރެވޭ ވަރަށްވުރެ މާމަތިވެރި އަދި އެހާމެ މާތް ޚިދުމަތެއްކަމަށެވެ.\nއެފަދަ ޤައުމީ ބަޠަލުންގެ ޒިކުރާ އާކުރެވޭ ކޮންމެ ފަހަރަކުވެސް، ހިތްތަކަށް ލިބޭ އެންމެ ބޮޑު އުފަލާއި ހިތްހަމަޖެހުމަކީ، މިރާއްޖޭގެ ދިފާޢުގައި، ދިވެހި ދަރިންގެ ޙައްޤުގައި، ހަށިގަނޑާއި ފުރާނައިން ޤުރުބާންވާން ތައްޔާރަށް އޮތް، ޤާބިލް ޢަސްކަރީ ފައުޖެއް، މިއަދުވެސް މިރާއްޖޭގައި ޤާއިމުވެފައި އޮތުމުގެ ހިތްހަމަޖެހުން ކަމަށް ރައީސް ޞާލިހު ވިދާޅުވިއެވެ.\nދިވެހި ސިފައިންގެ 66 ވަނަ އަސާސީ ތަމްރީނު ކޯހުގެ ބައިވެރިން، ހުވާކުރަނީ --\nސިފައިން ޤާބިލްކަން އިތުރުކޮށް، ސިފައިންގެ ޚިދުމަތުގެ ފެންވަރު ރަނގަޅުކުރުމަށް، ސަރުކާރުން ވަރަށް މުހިންމު މަސައްކަތްތަކެއް ކުރަމުންދާކަމަށް އެމަނިކުފާނު ވިދާޅުވިއެވެ. ސިފައިންގެ ޚިދުމަތަކީ ޢަސްކަރީ ޚިދުމަތަކަށް ވިޔަސް، މަދަނީ އަދި އިޖްތިމާޢީ ވަރަށް ގިނަ ވާޖިބުތަކެއް ވެސް ސިފައިންގެ ޚިދުމަތާއި ލާމެހިފައިވާކަމަށް ރައީސް ވިދާޅުވިއެވެ.\n"އުދައެރުމާއި، އަލިފާނުގެ ހާދިސާތަކާއި، ވާރޭވެހި ފެންބޮޑުވުމާއި، ކަނޑުމަތީގެ ހާދިސާތަކުގައިވިޔަސް، އެންމެ ފުރަތަމަ ރައްޔިތުންނަށް އެހީވާން ނުކުންނަ އެއް ބަޔަކީ ދިވެހި ސިފައިން. ދިވެހި މަސްކަނޑުތައް ޙިމާޔަތްކުރުމުގައިވެސް، ދިވެހި ސިފައިން އަދާކުރަމުން އަންނަނީ ވަރަށް މުހިންމު ދައުރެއް." ރައީސް ޞާލިހު ވިދާޅުވިއެވެ.\nރައީސް ވިދާޅުވީ ދިވެހި ޢަސްކަރިއްޔާއަކީ، ވަފާތެރިކަމާއި ތެދުވެރިކަމުގައި ދެމިއޮތް، 128 އަހަރުގެ ފަޚުރުވެރި މާޒީއެއްގެ މަތީގައި ބިނާވެފައިވާ މުއައްސަސާއެއްކަމަށެވެ. އަދި ޤައުމުގެ ނަން ކިލަނބުކޮށްލަން، ޣައްދާރުވެރިން ރޭވި ހުރިހާ ރޭވުންތަކެއް ނާކާމިޔާބުކޮށްލީ، ސިފައިންގެ މުއައްސަސާއިން އުފެއްދި ޤައުމީ ބަޠަލުންކަަމަށާއި އެހެންކަމުން ސިފައިންނަކީ، ފަޚުރުވެރި ދިވެހި ޢަސްކަރިއްޔާގެ ޝަރަފާއި ޢިއްޒަތް ދަމަހައްޓާނެ ސިފައިންކަމާ މެދަކު ޝައްކެއް ނެތްކަމުގައިވެސް ރައީސް ޞާލިހު ވިދާޅުވިއެވެ.\n"ދިވެހިރާއްޖޭގެ ޤައުމީ ދިފާޢީ ބާރުގެ ކޮންމެ މީހެއްގެ ކިބައިގައި، އަޚްލާޤީ އަދި ޤައުމީ ވަރަށް މުހިންމު ތިން ސިފައެއް އަބަދުވެސް ހަރުލާފައި ހުރުމަކީ ކޮންމެހެން ބޭނުންތެރިކަމެއް. އެންމެ ފުރަތަމަ ސިފައަކީ، އިސްލާމީ އަޤީދާގައި، ޢަމަލާއި ބަހުން ސާބިތުވެ ހުރުން. ދެ ވަނަ ކަމަކީ، ކޮންމެ ޙާލަތެއްގައިވެސް، ޤައުމީ ޚިދުމަތުގައި ތިމާގެ އަމިއްލަ ނަފުސަށްވުރެ ދިވެހި ޤައުމު އިސްކުރުން. ތިން ވަނަ ސިފައަކީ، އެއިރެއްގައި ރައްޔިތުން ޤާއިމުކޮށްފައި އޮންނަ ޤާނޫނީ ވެރިކަމަށް ކިޔަމަންތެރިވެ، ޤާނޫނުގެ ވެރިކަން ދެމެހެއްޓުމަށް އެހީތެރިވުން" ރައީސް ޞާލިހު ވިދާޅުވިއެވެއެވެ.\nމިއަދުގެ އެންމެ ބޮޑު ގޮންޖެހުމަކީ، ތަފާތު ބާވަތްތަކުގެ ޓެރަރިޒަމްގެ ޢަމަލުތައް ކަން ފާހަގަކުރައްވަމުން ރައީސް ޞާލިހު ވިދާޅުވީ ބައިނަލްއަޤްވާމީ ޞުލްޙަޔަށްވެސް، މިއަދު ކުރިމަތިވެފައިވާ އެންމެ ބޮޑު ހުރަހަކީ ޓެރަރިޒަމްކަމަށެވެ. އަދި ސިފައިން ޙާޞިލްކުރި ޢިލްމާއި ހޯދި ތަމްރީނަކީ، ޓެރަރިޒަމް ފަދަ ނާތަހުޒީބު ވިސްނުންތަކުން ދުރުހެލިވެ، ޞުލްޙަވެރި މުޖުތަމަޢެއް ބިނާކުރުމަށް މަގުފަހިކުރާނެ ޢިލްމާއި ތަމްރީންތަކެއްކަން ޔަޤީން ކުރައްވާކަމަށްވެސް ރައީސް ޞާލިހު ވިދާޅުވިއެވެ.


Mi Tiktoker ge umuru dhimaakuran engeynetha? – Iru\nފޮޓޯއިން އެ ފެންނަ އަންހެން “ކުއްޖަކީ” އެމެރިކާގެ މިސޫރީއަށް ނިސްބަތްވާ ޓިކްޓޮކާއެވެ. ޓްރިސް މަރީ ނަމަކަށް ކިޔާ މި އަންހެނާގެ އުމުރާ ގުޅޭގޮތުން އޭނާއަށް ޓިކްޓޮކްގައި ފޮލޯކުރާ މީހުންގެ މެދުގައި ވަނީ ޚިޔާލު ތަފާތުވުން އުފެދިފައެވެ. ގިނަ ބަޔަކު ގަބޫލުކުރާ ގޮތުގައި ޓްރިސް އަކީ 20 ގެ އަހަރުތައް ގުނަމުންދާ ޒުވާން އަންހެން ކުއްޖެކެވެ. ނަމަވެސް ޓްރިސް އޭނާގެ އަސްލު އުމުރު ހާމަކޮށް މީގެ ދެމަސް ކުރިން ހިއްސާކުރި ޓިކްޓޮކް ވީޑިއޯއިން ގިނަ ބަޔަކަށް ލިބުނީ ހައިރާންކަމެވެ.\nޓްރިސް ކިތަންމެ ޒުވާން ހެން ހީވިޔަސް، އޭނާއަކީ 40 އަހަރުގެ އަންހެނެކެވެ. އަދި 18 އަހަރުގެ ދަރިއެއް ހުންނަކަން ވެސް ޓްރިސް ވަނީ ނޫހަކަށް ދިން އިންޓަވިއުއެއްގައި ހާމަކޮށްފައެވެ. ހަގީގީ އުމުރު ހާމަކުރުމުން ވެސް އެއްބަޔަކަށް އެކަން ގަބޫލުކުރަން ދަތިވެގެން ބުނަނީ ސަމާލުކަން ހޯދަންވެގެން ޓްރިސް ދޮގު ހަދަނީ ކަމަށެވެ. އޭނާގެ އެ ވީޑިއޯ2މިލިއަނަށްވުރެ ގިނަ މީހުން ބަލާފައިވެއެވެ.\nޓްރިސްގެ ޓކްޓޮކް ވީޑިއޯގެ ތެރެއިން\nނަމަވެސް ޓްރިސް އަކީ ހަގީގަތުގައި ވެސް 40 އަހަރުގެ މީހެއްކަމުގެ ޔަގީންކަން އޭނާ ވަނީ ‘ފީމެއިލް’ ނޫހަށް ކިޔައިދީފައެވެ. “މީހުން ކައިރީގަ އަހަރެންގެ އުމުރު ދިމާކުރަން ބުނުމުން އެންމެ ގިނަ މީހުން ބުނަނީ 20 ގެ ފަހުކޮޅުގައި ކަމަށް އަހަރެން މި އުޅެނީ. އަސްލު އުމުރު ބުނީމަ އެންމެވެސް ތިބެނީ ހައިރާންވެފަ. ބައެއް މީހުން ގަބޫލެއް ވެސް ނުކުރޭ”، ޓްރިސް ބުންޏެވެ.\nޓްރިސް ބުނަނީ އޭނާއަކީ އަބަދުވެސް އުމުރަށްވުރެ ހަގުކޮށް ހުރި މީހެއް ކަމަށެވެ. އަދި މުސްކުޅި އުމުރަށް ދިޔުމުން އެކަމުގެ ފައިދާ ފެންނާނެ ކަމަށް ކުޑައިރުވެސް މީހުން ކިޔަމުން އައި ކަމަށާއި، އެތަން މިހާރު ފެންނަމުންދާ ކަމަށް ބުންޏެވެ.\nޒުވާންކަމުގެ ސިއްރެއް ކަމަށް ޓްރިސް ބުނަނީ ހަންގަނޑަށް ރަނގަޅަށް އަޅައިލުމެވެ. އެގޮތުން އޭނާ އަބަދުވެސް ސަންސްކްރީން ބޭނުންކުރާ ކަމަށާއި، ރަލާއި ސިނގިރޭޓާ ކައިރިނުވާ ކަން ހާމަކުރިއެވެ. “އުމުރުން 21 އަހަރުން ފެށިގެން އެންޓި-އޭޖިންގ ކްރީމް ބޭނުންކުރަން ފަށައިފިން.”\nޓްރިސް ބުނަނީ އޭނާ މިހާތަނަށް އެކި ޕްރޮޑަކްޓު ތަކުގެ އަޖުމަ ބަލާފައި ވާނެ ކަމަށާއި، އެތަނުން އެންމެ ހިތްހަމަޖެހެނީ “ފިލޯސަފީ” ބްރޭންޑުގެ ޕިއުރިޓީ ލައިން ކަމަށެވެ. އަދި އޭތި އުނގުޅުމުން ހަންގަނޑަށް މަޑުކަން ގެނެސްދީ އުޖާލާ ކޮށްދޭކަމަށް ބުންޏެވެ.\n“ދެން އަހަރެން ބުނާނީ އަބަދުވެސް އުފާވެފައި ހުރުމަކީ ވަރަށް މުހިއްމު ކަމަކޭ. ސްޓްރެސްއާ ދުރުގަ ހުރުމަކީ ވެސް ޒުވާންކޮށް ހުރުމަށް ވަރަށް މުހިއްމު ކަމެއް. އެގޮތުން ކަމަކާ ދެރަވެ ނުވަތަ ކަންބޮޑުވެފައި ހުންނަ އިރު މަޖާ ފިލްމެއް އެއްޗެއް ބަލައިގެން ވިޔަސް މީހާގެ މޫޑު ހަމައަކަށް އަޅުވަން ވާނެ”، ޓްރިސް ނަސޭހަތް ދިނެވެ.\nޓްރިސް އަކީ ބައެއް ފިލްމުތަކާއި ސީރީޒްތަކުގައި ސަޕޯޓިންގ ރޯލު ކުޅޭ އެކްޓްރެސް އެއް ވެސް މެއެވެ.


Mi ee Raees Salih ladhugannavailumekeve.\nމިއީ ރައީސް ސާލިހް ލަދުގަންނަވައިލުމެކެވެ.\n-6months ago 26 - ހުސައިން ސަކީބް\nދިވެހި ރާއްޖޭގެ އެންމެ އިއްޒަތްތެރި މަޖިލިސްކަމުގައި ބުނެވޭ ރައްޔިތުންގެ މަޖިލިސް މިއަދު ހުޅުވިގެންދިޔައިރު ފެނުނު މަންޒަރާމެދު ވިސްނަލައިލަމާތޯއެވެ. އަޅުގަނޑަށް ވަރަށް އެހެންކަހަލަ ކަމެއް ފާހަގަކުރެވުނެވެ. ގައުމުގެ ރައީސުލްޖުމްހޫރިއްޔާއަށް ޖައްސުވާފައިވާ ނިކަމެތި ހާލެކެވެ.\nދިވެހި ރާއްޖޭގެ ރައްޔިތުންގެ މަޖިލީހުގައި މިހާތަނަށް އެންމެ ބޮޑަށް ހަޅުތާލުކޮށް، މުޅި މަޖްލިސް ޚަރާބުވާވަރުވެ، ގައުމުގެ ރައީސަށް ފުރައްސާރަކުރުމުގައި ލާމަސީލު ނަމޫނާ ދައްކާފައިވާ ޕާޓީއަކަށް ޔަގީނުންވެސް މިއަދު ވެރިކަމުގައި އޮތް އެމްޑީޕީ ވެގެންދާނެއެވެ. ރައީސް ޑޮކްޓަރ މުހައްމަދު ވަހީދަށް ޖެއްސުވި ހާލެވެ. އެމަނިކުފާނު ވަށައިގެން އުނދުހޭ ކާޅުތަކެއްފަދައިން މެމްބަރުން ހަޑިހުތުރުއެއްޗެހި ގޮވަމުން އުޅުނުތަން މީހުންނަށް ފެންނާނެއެވެ. ދެން ވެރިކަމަށް ވަޑައިގެންނެވި އަބްދުﷲ ޔާމީންގެ ވެސް ހަން މަޖިލިސްގެތެރޭގައި އެމްޑީޕީގެ މެމްބަރުން ރޮލާ ދަމައިލިއެވެ. ޑިމޮކްރަސީގެ ނަމޫނާއެއް ދައްކަމުންނެވެ.\nމިއަދު ވެރިކަމުގައި ހުންނެވީ އެމްޑީޕީގެ ލޮބުވެތި އިހްތިރާމް ލިބިގެންވީ ބޭފުޅެކެވެ. މަޖިލިސްގެ ރައީސްގެ ގޮނޑިކޮޅު ފުރުއްވަމުންގންދަވަނީ އެޕާޓީގެ ލިޑަރ އެވެ. މުޅި މަޖިލިސްގެ ކޮންޓްރޯލް އޮތީ އެމްޑީޕީގެއެވެ. އިދިކޮޅު ހައެއްކަ މެމްބަރުންނެވެ.\nރައްޔިތުންގެ މަޖިލިސްތެރޭގައި ރައީސް ވަހީދާއި ރައީސް އަބްދުﷲ ޔާމީނަށް ޖެހިވަޑައިގަތް ހާލު ތިންވަނަ ފަހަރަށް ތަކުރާރުވިޔަ ނުދިނުމަށް މަޖިލިސްތެރޭގައި މިހާރު އެވަނީ ޗައިނާގައި އެހުންނަ ފަދަ ބޮޑުފާރެއް ޜާނާފައެވެ. އެފާރުމަތިން އެރޭނެކުޅުދާނަކަން ހުރި އިދިކޮޅު މެމްބަރަކު ނެތެވެ. އަނެއްކާ މަޖިލިސްގެ ރައީސް މުހައްމަދު ނަޝީދުއަކީ ފެންނަ ފެނުމުގައި މީގެކުރިން ރައީސްކަންކުރި ބޭފުޅުންނަށްވުރެ ހަރުކަށި ޖެހިލުންކުޑަ ރައީސެކެވެ. ސެކުއިރިޓީން ލައްވައި މެމްބަރުން ލަފުގައި ހިފައި މާލަމުން ބޭރުކުރުމާއި ޖަލްސާކުރާ މާލަން ސެކިއުރިޓީން ލައްވައި ތަޅުލައްވައިގެން ޖަލްސާތައް ބާއްވާފައިވާކަމުން އެކަން ދޭހަވެއެވެ.\nމިއަދު ރައީސް އިބްރާހިމް މުހައްމަދު ސާލިހް ރިޔާސީ ބަޔާން އިއްވެވުމަށް މަޖިލީހުގެ އިދާރާއިން އިންތިޒާމު ކުރައްވާފައިވާ ގޮތުން އެއީ ރޭވުމަކުން ކުރިކަމެއްކަން ދޭހަވެއެވެ. މަޖިލިސްގެ ރިޔާސަތުގައި ރައީސުލްޖުމްހޫރިއްޔާއަށް ޚާއްސަކުރެވިފައިވާ ގޮނޑިކޮޅުގެ ބަދަލުގައި މާލަމުގެތެރޭގައި، މެމްބަރުންގެ ތެރެއަށް ގެންނަވާފައި ހުރުމުން މުޅި ޖަލްސާ ނިމިގެންދިޔައިރުވެސް ރައީސް ސާލިހްގެ މޫނުފުޅެއް ރައްޔިތުންނަކަށް ނުފެނުނެވެ. ރައީސް ސާލިހްގެ މޫނުފުޅަށް އުފުލާލެވިފައިވަނީ ޖަލުގައި ހައްޔަރުކުރެވިފައިވާ ކުރީގެ ރައީސް އަބްދުﷲ ޔާމީންގެ ފޮޓޯފުޅެކެވެ. އިދިކޮޅު ހައެއްކަ މެމްބަރުން ރައީސް ޔާމީންގެ ފޮޓޯފުޅެއް ހިފައިގެން ރައީސްގެ މޫނުފުޅަށްވާގޮތަށް އުފުލާލާފައި ހުރުމުން ކެމެރާއިންފެންނަނީ ޔާމީންގެ ފޮޓޯ ފުޅެވެ. ރައީސް ސާލިހް ފެންނަފަދަ އެއްވެސް ފުރުސަތެއް ނެތެވެ. އިދިކޮޅު މެމްބަރުންގެ ކުށެއް ނެތެވެ. ބޯޑްތައް ހިފައިގެން ހިމޭނުންތިބުން ފިޔަވައި މީގެކުރިން ހިގާފައިވާފަދަ ވިޔާނުދާ ކަންތައްތަކެއް ހިންގާފައެއްވެސް ނުވެއެވެ. މިކަން މިހެން ހިގާނެކަން ރައްޔިތުންގެ މަޖިލީހުގެ ވެރިންނަށް އެގިވަޑައިގަންނަވާނެއެވެ. އެހެންވީމާ ރައީސް އިބްރާހިމް މުހައްމަދު ސާލިހް، ބަޔާންދެއްވުމަށް މިއަށްވުރެ މުނާސަބު ރިވެތި މަގާމެއްގައި ބެހެއްޓެވުނީހެވެ. ތިމާމެން ކޮށްފިއްޔާ ކޮންމެކަމަކީވެސް އެފަދަ ދެވަނައެއްނުވާފަދަ ކަމަކަށް ބައެއް ފަހަރު ވެދެއެވެ. މިކުރެވުނީ މޮޅުކަމެއްކަމަށް ދެކޭބަޔަކު ތިބެދާނެއެވެ.\nމިމަންޒަރުފެނިފައި އަޅުގަނޑަށް ގަބޫލުކުރެވުނީ މިއީ ރަނގަޅަށް އެގިގެން ރައީސް އިބްރާހިމް މުހައްމަދު ސާލިހްގެ އަގުވަށްޓާލަން ރޭވިގެން ހިންގާފައިވާ ކަމެއްކަމަށެވެ. މިއީ އޮޅުމަނުން ހިނގާފައިވާ ކަމެއްނަމަ އަޅުގަނޑު ކުރިން މިބުނި ބަސް އަނބުރައި ގެނެސް މައާފް އެދެމެވެ. އެކަމަކު އަމިއްލަ ޕާޓީގެ ބާރުއޮވެ ރައީސުލް ޖުމްހޫރިއްޔާ މިފަދައިން ދެރަކޮށް ނިކަމެތިކޮށްލެވެންވީ ކީއްވެގެންތޯއެވެ.\nނަޝީދު ރަދުން ތުންޖީނާ ސޮލަވާތުން މަޖިލިސް ހުޅުވައިގެން ރަދުން ވެޑުވިގެން އެހުންނަނީ ކުދިބޭކަލުން ލައިގެން !\nވައްކަން ކޮއްގެން ޖަލުގަ ތިބިހާ ވަގުންތަށްު ދޫކޮއްލަން ގޮވާލާ ޕީޕީ ބޯގަޅިމުޒާހަރާ ދެދޮރުދޭތެރެމުޒާޙަރާ ޖެއްސުމައްގޮވާލަން\nއިބޫގެ ވެރިކަން ނުނިމިގެން އަންނިއުޅެނީ\nހަމަކަށަވަރުން ހަމަހިމޭން މުޒާހަރާ ކުރުމުގައި ޙިކްމަތްތަކެއްވާކަން ކަށަވަރުވެ. 1. އެބަދާ ދޮގުތައް ރައްޔިތުންގެ ކަންފަތާ ހަމަޔަށް ފޯރުކޮށްދިނުން. 2. އަންނަ އަހަރާ ހަމައަށް އެ ގޮނޑީގައި އުފެދިއްޖެނަމަ ވެސް ދާނީ ހަމަ އެއްހާސަރުތަކެއްކަން ރައްޔިތުން ނަށް ސާބިތުކޮށްދިނުން.\nނޫސްވެރިންނަކީ ފިތުނަވެރިބައެއް ހަގީގަތް އޮއްވާ ހަގީގަތާ ހިލާފް ވާހަކަ ފަތުރާބައެއް\nއެއް ގޮތަކުން ނުވިއްޔާ އަނެއްގޮތަކުން ވިޔަސް ފިތުނައެއް ހެދޭތޯ ބަލާތި\nކެނެރީގޭ އަބޫޖަހުލުގެ ރޭވުމަކަށް ވާނީ. ތިކަހަލަ ރިޔާސީ ބަޔާން މަގުމަތިން ވެސްއިވޭ\nލިޔާނެ އެއްޗެއް ނޭގިގެން އުޅޭ ބައިގަޑެއް މީ މިއީ ނޫސްވެރިކަންތަ ؟؟؟\nއިދިކޮޅު ކުދިން ހާދަ ވަރަކަށޭ މި ޖޭވަނީ ހައިރާން ވާވަރު ވޭ މިމީހުނަށް ރަގަޅު ވާގޮތައް އެއްކަމެއްވެސް ދެން ނުކުރެވޭނެ\nމި ލިޔުން ލިޔުނު ސަކީބު އަށް ރައީސްގެ މޫނު ނުފެންނަ ކަމަށް ތިވާނީ. މަ ކިތައްމެ ފަހަރަކު ދުށިން ރައީސްގެ މޫނު.\nސައިޒަށް ކަޑާލާފަ ހުން ރައީސެއް . މިވެސް ދެން ރައިސެކޯ\nބޮޑުފިނޮޅުގައި ތިބި ބިދޭސީން އީދުގެ އުފަލުން މަހުރޫމްކުރެވިފައި!25 days ago\nމިނިވަންކަމުގެ އެގްރީމެންޓުގައި އޮތީ ކޮން ވާހަކައެއް؟01 week ago\nފަލަސްތީނުން ފިލާވަޅެއް!01 week ago\nއަސްލަމް: އިސްލާމިކް ފައިނޭންސްގެ ދާއިރާއިން ކުރިއަރަމުން އަންނަ ދިވެއްސެއް!22 weeks ago\nއަސްލުވެސް އެމްޑީޕީގެ އިންސާފުގެ ދަތުރު ފަރަށް އެރީތަ؟ 12weeks ago\nފުލުހުން ރެއިޑްކުރާހެން މިހާރު އެބަ ހީވެއެވެ! 13weeks ago\nފެނާއި ނަރުދަމާގެ ބިލު ރައީސުލްޖުމްހޫރިއްޔާ ތަޞްދީޤު ކުރައްވައިފި08 hours ago\nޔުނިސެފް މެދުވެރިކޮށް އެމެރިކާއިން 750000 ޑޮލަރުގެ އެހީއެއް ދިވެހިރާއްޖެއަށް ފޯރުކޮށްދީފި09 hours ago\nޝީރީންގެ މަރުގެ މައްސަލައިގައި ނަޖާހު 12 އަހަރަށް ޖަލަށް!011 hours ago\nގުރުލައިގެން ވިޔަސް ޓޫރިޒަމަށް މިނިސްޓަރަކު ލާންޖެހޭ: ސައީދު011 hours ago\nކާފިއުގެ ވަގުތުގައި މީޑިޔާ ފާހާއި އެކު ނޫސްވެރިންނަށް މަސައްކަތުގައި ހަރަކާތްތެރިވެވޭނެ: އެމްއެމްސީ013 hours ago


PPM ge ticket dhyne beyfulhun kanda'alhan committee eh | Mihaaru\n29 ނޮވެމްބަރ 2018 - 20:05 23 comments\nޕީޕީއެމްގެ ސެކްރެޓަރީ ޖެނެރަލް މުހައްމަދު ހުސައިން ޝަރީފު (މުންދު) "މިހާރު" އަށް ވިދާޅުވީ އެ ކޮމިޓީގެ މަސްއޫލިޔަތަކަށް ވާނީ 2014 ވަނަ އަހަރު ބޭއްވި ރައްޔިތުންގެ މަޖިލިހުގެ އިންތިޚާބަށް ވެސް އެ ޕާޓީން ޓިކެޓު ދިން އުސޫލުން، އިންތިޚާބަށް ކުރިމަތިލައްވާ ބޭފުޅުންނަށް މާކްސް ދީގެން ގޮތެއް ނިންމުން ކަމަށެވެ.\nއެންމެ ފަހުން ބޭއްވި ރައްޔިތުންގެ މަޖިލިހުގެ އިންތިޚާބުގައި ޕީޕީއެމްގެ ޓިކެޓު ދިނީ ދާއިރާތަކުން އެ ޕާޓީގެ ޓިކެޓު ހޯދުމަށް ކުރިމަތިލެއްވި ބޭފުޅުންގެ ޝަރުތުތައް ބަލައި މާކްސް ދިނުމަށް ފަހު އެވެ. މާކްސް ދިނުމުގައި، ޕާޓީގައި ހޭދަކުރި މުއްދަތާއި އަދާކުރެއްވި މަގާމުތަކަށް ބަލަ އެވެ. ޕްރައިމަރީ އަކަށް ދަނީ ކޮމިޓީން ކަނޑައަޅާ ވަރަކަށް މާކްސް ނުލިބޭ ކެންޑިޑޭޓުން ތިބި ދާއިރާތަކުންނެވެ.\n"އަޅުގަނޑުމެން ޓިކެޓް ދޭނެ ގޮތުގެ ތަފްސީލް ކުރިއަށް އޮތް ދެ ދުވަހެއްގެ ތެރޭގައި ތިޔަބޭފުޅުންނަށް [މީޑިއާއަށް] ހާމަކުރާނަން. މިއަދު ނިންމީ އެ މަސައްކަތް ކުރާނެ ކޮމިޓީއެއް،" މުންދު ވިދާޅުވި އެވެ.\nޕީޕީއެމްގެ ޓިކެޓު ދޭނެ އުސޫލާ އެކު، އެ ޕާޓީއާ އެކު ކޯލިޝަން ހަދާފައިވާ ޑީއާރުޕީގެ ކެންޑިޑޭޓުންނަށް ފުރުސަތު ދޭނެ ގޮތަކާ މެދު ވެސް މަޝްވަރާ ކުރަމުން އަންނަ ކަމަށް މުންދު ވިދާޅުވި އެވެ.\nވެރިކަން ކުރާ ޕާޓީގެ ގޮތުގައި އޮވެ، އެންމެ ފަހުން ބޭއްވި ރައްޔިތުންގެ މަޖިލިހުގެ އިންތިޚާބުގައި ޕީޕީއެމުން ވަނީ ގިނަ ގޮނޑިތަކެއް ހޯދައިފަ އެވެ. ނަމަވެސް ޕާޓީގެ ތެރޭގައި ޖެހުނު މައްސަލަތަކާއި ސަރުކާރު ބަދަލުވުމުން އެ ޕާޓީގެ މެމްބަރުންގެ އަދަދު މިހާރު ވަނީ ބޮޑުތަން ދަށް ވެފަ އެވެ. މިދިޔަ ސެޕްޓެމްބަރު 23 ގައި ބޭއްވި ރިޔާސީ އިންތިޚާބާ ހަމައަށް އެންމެ ބާރުގަދަ ޕާޓީގެ ގޮތުގައި ބަލަމުން އައި ޕީޕީއެމްގައި މިހާރު ތިއްބެވީ ރައްޔިތުންގެ މަޖިލިހަށް ނިސްބަތްވާ 29 މެމްބަރުންނެވެ. އަދި ރައްޔިތުންގެ މަޖިލިހުގެ ކޮންޓްރޯލް ވެސް ޕީޕީއެމަށް ވަނީ ގެއްލިފަ އެވެ.\nއާ ރައީސް އިބްރާހިމް މުހައްމަދު ސޯލިހްގެ ސަރުކާރުގެ ވަޒީރު ކަމަށް ވަޑައިގަތުމަށް ރައްޔިތުންގެ މަޖިލިހުގެ އެމްޑީޕީގެ ގިނަ މެމްބަރުންތަކެއް އިސްތިއުފާ ދެއްވުމާ އެކު، މިހާރު މަޖިލިހުގެ ޖުމްލަ އަކީ 79 މެމްބަރުންނެވެ. އެމްޑީޕީ އާއި ޖޭޕީގެ 19 މެމްބަރުންނާ އެކު، މަޖިލިހުގައި ސަރުކާރު ކޯލިޝަން ތަމްސީކުރައްވާ ޖުމްލަ މެމްބަރުންގެ އަދަދަކީ 46 އެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން ޕީޕީއެމް ރައްޔިތުންގެ މަޖިލީހުގެ އިންތިޚާބު 2019 މުހައްމަދު ހުސެން ޝަރީފު (މުންދު)


Aa aharu ge operation: 100 ah vure gina meehun hayyaru kuri | Mihaaru\nއާ އަހަރާ ގުޅުވައިގެން ފުވައްމުލަކުގައި ފުލުހުން ހިންގި އޮޕަރޭޝަނގައި އެ ރަށުގެ ގެއެއް ބަލާ ފާސްކުރަނީ: އެންމެ ގިނަ މީހުން ހައްޔަރު ކުރި ފުވައްމުލަކުން\nއާ އަހަރުގެ އޮޕަރޭޝަން: 64 އަށް ވުރެ ގިނަ މީހުން ހައްޔަރުކުރި\n01 ޖެނުއަރީ 2020 - 23:24 17 comments\nރާއްޖޭގެ ވަރަށް ގިނަ ރަށްރަށުގައި ފުލުހުން ހިންގި އެ އޮޕަރޭޝަނުގައި އެންމެ ގިނަ މީހުން ހައްޔަރުކުރީ ބަނގުރާ ބޭނުން ކޮށްގެންނާއި މަގުމަތީގެ އާއްމު ހަމަޖެހުން ނަގާލަން އުޅުނުކަމުގެ ތުހުމަތުގަ އެވެ.\nފުލުހުން މިހާތަނަށް އާއްމުކޮށްފައިވާ ހިސާބުތަކުގައިވާ ގޮތުން އެންމެ ގިނަ ބަޔަކު ހައްޔަރު ކުރީ ޏ. ފުވައްމުލަކުންނެވެ. އެ ރަށުން ޖުމްލަ 23 މީހުން ހައްޔަރުކުރި އެވެ.\nAddu ge operation gai 15 meehaku hayyaru koffi\nއެ ރަށުގެ ހަތަރު ގެއަކުން ބަނގުރާ ކައްކަން ބޭނުން ކުރާ ސާމާނު ފެނުނު އިރު، އެ ގެތަކުން، މަސްތުގެ ހާލަތުގައި ތިބި ފަސް މީހަކު ވަނީ ހައްޔަރުކޮށްފަ އެވެ.\nފުލުހުން ބުނިގޮތުގައި އެ މީހުން ވަނީ، 500 އެމްއެލްގެ 14 ފުޅި ބަނގުރާ ތައްޔާރުކޮށްފަ އެވެ.\nއާއްމު މަސްލަހަތު ނަގާލަން އުޅުނުކަމުގެ ތުހުމަތުގައި ފުވައްމުލަކުން ވަނީ 18 މީހަކު ހައްޔަރުކޮށްފަ އެވެ.\nއާ އަހަރާ ދިމާކޮށް ހިންގަފާނެ ކުށްތައް ބަލައި އެކަން ހުއްޓުވުމަށް ފުލުހުން ހިންގި މި އޮޕަރޭޝަނުގައި އެކި މީހުން ހުއްޓުވައި ބަލާ ފާސްކޮށްފައި ވެ އެވެ.\nއޮޕަރޭޝަނުގެ ތަފާސް ހިސާބު\n- މާލޭން 19 މީހުން ހައްޔަރު ކުރި އޭގެ ތެރޭގައި ހަތަރު ކުޑަކުދިން ހިމެނޭ\n- ސ. ހިތަދޫ ވަލު ތެރޭގައި އާއި ފަޅުގެތަކުގައި ބަނގުރާ ކައްކަން ތައްޔާރުކޮށްފައި ހުއްޓާ ފުލުހުން ހޯދި. އަދި އެތަންތަނުން ކައްކާފައި ހުރި ބަނގުރާ ފެނިފައިވޭ. އާއްމު ހަމަނުޖެހުން ނަގާލަން އުޅުނު ކަމުގެ ތުހުމަތުގައި 13 މީހަކު ހައްޔަރު ކުރި އިރު، ފިހާރައަކަށް ގެއްލުން ދިން ކަމުގެ ތުހުމަތުގައި ދެ މީހަކު ހައްޔަރު ކުރި\nސ. ހިތަދޫން ހޯދި ބަނގުރާ ކެއްކުމަށް ބޭނުން ކުރި ސާމާނުތަކެއް\n- މަސްތުގެ ހާލަތުގައި ހުރި އެކަކު ރ. މީދުއިން ހައްޔަރުކުރި\n- ށ. ޅައިމަގުގައި ހިންގި އޮޕަރޭޝަނެއްގައި މަސްތުވާތަކެތީގެ ވިޔަފާރި ކުރާ ކަމުގެ ތުހުމުގައި ފަސް ގެއެއް ބަލާ ފާސްކޮށް، ތިން މީހަކު ހައްޔަރުކުރި. އެ ގެތަކުން ގިނަ އަދަދެއްގެ މަސްތުވާތަކެތި ފުލުހުން ހޯދި\n- ށ. ފުނަދޫ އުތުރުފަރާތު ވަލު ތެރޭގައި ބަނގުރާ ބޯން ތިބި ކަމުގެ މައުލޫމާތު ލިބިގެން ހިންގި އޮޕަރޭޝަނުގައި އެތަނުން އެކަކު ހައްޔަރު ކުރި. އަނެއް ދެ މީހުން ތިބީ އެ ސަރަހައްދު އަތިރިމަތީގައި ބަނގުރާބޮއި މަސްތުވެގެން، އެ މިީހުންގެ އަތުން ބަނގުރާ އަޅާފައި ހުރި ހަތަރު ފުޅި ވަނީ ފެނިފައި\n- މަސްތުވާތަކެއްޗާއެކު ގދ. ތިނަދޫން 39 އަހަރުގެ މީހަކު ހައްޔަރު ކުރި.\nފުލުހުން ހިންގި މި އޮޕަރޭޝަނުގައި މާލެއިން 500 އަށް ވުރެ ގިނަ މީހުން ހުއްޓުވައި ސުވާލު ކުރި އެވެ. އޭގެ ތެރެއިން 350 މީހުންގެ ކުށުގެ ރެކޯޑް އޮވެ އެވެ. އަދި 900 އަށް ވުރެ ގިނަ އުޅަނދު ފުލުހުން ވަނީ ބަލާ ފާސްކޮށްފަ އެވެ.\nއިތުރު ލިޔުންތައް ކުށްކުރުން ފުވައްމުލައް ބަނގުރާ އައްޑޫ ފުލުހުން މާލެ އާ އަހަރު


ޑިޕާޓްމަންޓުން އޮފް ޖުޑީޝަލް އެޑްމިނިސްޓްރޭޝަނުން ރައްޔިތުންނަށް ޚިދުމަތް ދިނުމުގައި ޢަމަލުކުރާނެގޮތުގެ ޗާޓަރެއް އެކުލަވާލައި، ޢާއްމުކޮށްފިއެވެ. މި ޗާޓަރު އެކުލަވާލުމުގެ މައިގަނޑު މަޤުޞަދަކީ ރައްޔިތުންނަށް ޖަވާބުދާރީވާ އުފެއްދުންތެރި މުއައްސަސާއެއްގެ ގޮތުގައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން ދަމަހައްޓައި ކުރިއެރުވުމާއި ޚިދުމަތް ލިބިގަންނަ ފަރާތްތަކުގެ ޙައްޤުތައް ބަޔާންކޮށް ޚިދުމަތް ދިނުމުގައި އުއްމީދުކުރާނެ މިންގަނޑުތައް ކަނޑައެޅުމެވެ.\nޑިޕާޓްމަންޓުގެ ޗާޓަރުގައި ޑިޕާޓްމަންޓުގެ ތަޢާރަފާއި ޑިޕާޓްމަންޓް ހުންނަ ތަނާއި، ޚިދުމަތް ހޯދުމަށް ޑިޕާޓްމަންޓަށް ޒިޔާރަތްކުރުމުގައި ކަންކުރަންވީ ގޮތުގެ އިރުޝާދުތަކާއި ޑިޕާޓްމަންޓުން ޚިދުމަތް ހޯދުމަށްޓަކައި ގުޅަން ޖެހޭ ނަންބަރުތައް ވަނީ ބަޔާންކޮށްފައެވެ. އަދި ޑިޕާޓްމަންޓުގެ މަސައްކަތްތަކާއި، ރައްޔިތުން ޢާއްމުކޮށް ހޯދަންޖެހޭ ޚިދުމަތްތައް ހޯދުމަށް ޢަމަލުކުރަންވީ ގޮތުގެ އިރުޝާދުތައް ވަނީ ހިމަނާފައެވެ.\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ ޗާޓަރާއެކު ޑިޕާޓްމަންޓުގެ މަސައްކަތްތައް ހިންގާނޭ ގޮތުގެ ތަޞައްވުރާއި އަމާޒުތަކާއި މަޤުޞަދުތަކާއި ލަނޑުދަނޑިތަކާއި ވެލިޔުސްތައް ހިމެނޭ ބަޔާން ވަނީ ޢާއްމުކޮށްފައެވެ. އެގޮތުން ޑިޕާޓްމަންޓުގެ ތަޞައްވުރު ކަމަށް ކަނޑައަޅާފައިވަނީ އިދާރީ ހިންގުމުގެ ރޮނގުން އެންމެ ކުރިއަރާފައިވާ އައު އުފެއްދުންތެރި މަރުކަޒަށްވުމެވެ. ޑިޕާޓްމަންޓުގެ އަމާޒަކީ ފަސޭހަކަމާއެކު ޢަދުލު އިންސާފަށް ވާޞިލުވެވޭނޭ މަގު ފަހިކޮށްދިނުމާއި ޢަދުލު އިންޞާފު ޤާއިމުކުރުމަށްޓަކައި ބޭނުންވާ އަސާސީ މުހިންމު ޚިދުމަތްތައް ފޯރުކޮށްދިނުމެވެ. ޑިޕާޓްމަންޓުގެ މަޤުޞަދަކީ ޝަރުޢީ ދާއިރާގެ އިދާރީ ހިންގުން ތަރައްޤީކޮށް ޒަމާނީ ކުރުމާއި މަސައްކަތުގެ މާހައުލަށް ބޭނުންވާ ހުނަރާއި ތަމްރީން ހޯދައިދިނުމާއި ޑިޕާޓްމަންޓުގެ މުވައްޒަފުންނަކީ ހުނަރުވެރި ޤާބިލު ބަޔަކަށް ހެދުމެވެ. މީގެ އިތުރުން ހިންގުން ހަރުދަނާކޮށް، ފެންވަރު ރަނގަޅު އަވަސް ޚިދުމަތް ދިނުމާއި ރައްޔިތުންގެ އިތުބާރާއި ޔަޤީންކަން ދަމަހައްޓައި، ޝަރުޢީ ދާއިރާގެ މުވައްޒަފުންނަކީ ހުނަރުވެރި ޒިންމާދާރު މުވައްޒަފުންގެ ގޮތުގައި ދެމެހެއްޓުމަކީ ޑިޕާޓްމަންޓުގެ ލަނޑުދަނޑި ކަމުގައި ވަނީ ހަމަޖައްސާފައެވެ. ހުނަރުވެރިކަމާއެކު މުޢާމަލާތްކޮށް، އައު ކަންކަމަށް މަރުޙަބަ ކިޔައި، ގުޅިގެން މަސައްކަތްކޮށް، ޚިދުމަތްދޭ އަދި ދެމެހެއްޓެނިވި ގޮތެއްގައި ތަރައްޤީވުމަކީ މިކަންކަން ޙާޞިލުކުރުމަށްޓަކައި ޑިޕާޓްމަންޓުގެ މުވައްޒަފުން ގެންގުޅޭނޭ ހަމަތަކެވެ.\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަކީ ޝަރުޢީ ދާއިރާގެ އެންމެހައި އިދާރީ ކަންކަން ރާވައި ހިންގުމުގެ މަސްއޫލިއްޔަތު ޙަވާލުކޮށްފައިވާ އިދާރާއެވެ. މި ޑިޕާޓްމަންޓް ހިނގަމުންދަނީ ދިވެހިރާއްޖޭގެ ސުޕްރީމް ކޯޓުގެ ދަށުންނެވެ.\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން އުފެދިފައިވަނީ މިނިސްޓްރީ އޮފް ޖަސްޓިސް އުވާލުމާގުޅިގެންނެވެ.


Group Stage Ge3Match In Ves Balive Semi Final Ah Dhiumuge Furusathu Raajje Ah Gehllijje - Vaguthu\nގްރޫޕް ސްޓޭޖުގެ ތިން މެޗުން ވެސް ބަލިވެ ސެމީ އަށް ދިއުމުގެ ފުރުސަތު ރާއްޖެ އަށް ގެއްލިއްޖެ\n21 އަހަރުން ދަށުގެ ސައުތް އޭޝިއަން ރީޖަނަލް ބެޑްމިންޓަން މުބާރާތުގެ މިކްސް ޓީމް އިވެންޓުގެ ގްރޫޕް ސްޓޭޖުގައި ކުޅުނު ތިން މެޗުންވެސް ބަލިވެ ރާއްޖެއަށް މުބާރާތުގެ ސެމީ ފައިނަލަށް ދަތުރުކުރުމުގެ ފުރުސަތު ގެއްލިއްޖެ އެވެ.\nސާކް ރީޖަނަލް ބެޑްމިންޓަން ޗެމްޕިއަންޝިޕްގެ ގްރޫޕް ސްޓޭޖުގެ ފުރަތަމަ ޓައިގައި ބަންގްލަދޭޝް އަތުން ރާއްޖެ ބަލިވީ 3-2 ގޭމުންނެވެ. ބަންގްލަދޭޝްއިން ފިރިހެން ސިންގަލްސް އާއި ފިރިހެން ޑަބަލްސް އަދި މިކްސް ޑަބަލްސް ގޭމް ކާމިޔާބުކުރިއިރު ރާއްޖެއަށް ކާމިޔާބުކުރެވުނީ އަންހެން ސިންގަލްސް އާއި އަންހެން ޑަބަލްސްގެ ގޭމެވެ.\nމެންސް ސިންގަލްސްގައި ވާދަކުރީ ރާއްޖޭގެ އަޙުމަދު ނިބާލް އާއި ބަންގްލަދޭޝްގެ ގުރާބް ސިންހާއެވެ. މިމެޗު 2-1 ސެޓުން ކާމިޔާބުކުރީ ގުރާބް ސިންހާއެވެ. އަންހެން ސިންގަލްސްގައި ބަންގްލަދޭޝްގެ އުރްމީ އަކްތަރްގެ މައްޗަށް ރާއްޖޭގެ ފާތިމަތު ނަބާހާ އަބްދުލް ރައްޒާގް ކުރިހޯދީ ސީދާ ދެސެޓުންނެވެ.\nމެންސް ޑަބަލްސްގައި ބަންގްލަދޭޝްގެ ޕެއާއިން ރާއްޖޭގެ މުޙައްމަދު އާކިފް އާއި އަޙުމަދު ޝިފާއުގެ ޕެއާގެ މައްޗަށް ކުރިހޯދީ ސީދާ ދެސެޓުންނެވެ. އަންހެން ޑަބަލްސްގައި ބަންގްލަދޭޝް އާއި ދެކޮޅަށް ރާއްޖޭގެ ފާތިމަތު ނަބާހާ އާއި އާމިނަތު ނަބީހާ ވާދަކުރަން އޮތް މެޗު ބަންގްލަދޭޝްގެ ޕެއާ ވާދަނުކުރުމުގެ ސަބަބުން ރާއްޖެއަށް މެޗު ލިބުނެވެ. މިކްސް ޑަބަލްސްގައި ރާއްޖޭގެ އަޙުމަދު ނިބާލް އާއި ނަބީހާ އަބްދުލް ރައްޒާގެ ޕެއާ ބަންގްލަދޭޝްގެ ގުރާބް ސިންހާ އާއި އުރްމީ އަކްތަރްގެ ޕެއާއަތުން ބަލިވީ ސީދާ ދެސެޓުންނެވެ.\nގްރޫޕް ސްޓޭޖުގެ ދެވަނަ މެޗުގައި ރާއްޖޭގެ މައްޗަށް ލަންކާ ކުރިހޯދީ ސީދާ ފަސް ގޭމުންނެވެ. އެގޮތުން ފިރިހެން ސިންގަލްސްގައި ވާދަކުރީ ލަންކާގެ ޑުމިންދުއާއި ރާއްޖޭގެ މުހައްމަދު އާކިފެވެ. މި މެޗު ސީދާ ދެ ސެޓުން ކާމިޔާބުކުރީ ޑުމިންދެވެ.\nއަންހެން ސިންގަލްސްގައި ވާދަކުރީ ލަންކާގެ ހަސާރާ ޗަތުމްހަރީއާއި ރާއްޖޭގެ އާމިނަތު ނަބާހާ އެވެ. މި މެޗުވެސް ލަންކާއިން ކާމިޔާބުކުރީ ސީދާ ދެ ސެޓުންނެވެ. ފިރިހެން ޑަބަލްސްގައި ލަންކާގެ ޑުމިންދުއާއި ރަންތުޝްކާއާއި ދެކޮޅަށް ރާއްޖެއިން ވާދަކުރީ މުޙައްމަދު އާކިފްއާއި އަހުމަދު ޝިފާއުއެވެ. މި މެޗު ސީދާ ދެ ސެޓުން ކާމިޔާބުކުރީ ލަންކާގެ ޕެއާ އެވެ.\nއަންހެން ޑަބަލްސްގައި ލަންކާގެ ހަސީނީ ނުސާކާއާއި ހަސާރާއާ ދެކޮޅަށް ރާއްޖެއިން ވާދަކުރީ ފާތިމަތު ނަބާހާ އާއި އާމިނަތު ނަބީހާ އެވެ. މި މެޗު ލަންކާއިން ކާމިޔާބުކުރީ 2-1 ސެޓުންނެވެ. މިކްސް ޑަބަލްސްގައި ލަންކާގެ ރަންތުޝްކާއާއި ޖަނަނުވާނީއާ ދެކޮޅަށް ވާދަކުރީ ރާއްޖޭގެ އަހުމަދު ނިބާލްއާއި ނަބާހާއެވެ. މި މެޗު ސީދާ ދެ ސެޓުން ކާމިޔާބުކުރީ ލަންކާއިންނެވެ.\nޓީމް މިކްސް އިވެންޓުގެ ތިންވަނަ މެޗުގައި ރޭ ނޭޕާލް އާއި ވާދަކޮށް ރާއްޖެ ބަލިވެފައިވަނީ 3-2 ގޭމްއިންނެވެ. އެގޮތުން ފިރިހެން ސިންގަލްސްގައި ރާއްޖޭގެ އަހުމަދު ނިބާލްގެ މައްޗަށް ނޭޕާލްގެ ޕްރިންސް ދަހާލް ކުރިހޯދީ ސީދާ ދެ ގޭމުންނެވެ. އަންހެން ސިންގަލްސްގައި ރާއްޖޭގެ ފާތިމަތު ނަބާހާގެ މައްޗަށް ރަސީލާ މަހަރްޖާން ކުރިހޯދީ ވެސް ދެ ގޭމުންނެވެ.\nފިރިހެން ޑަބަލްސްގައި މުހައްމަދު އާކިފް އާއި އަހުމަދު ޝިފާއުގެ ޕެއާގެ މައްޗަށް ދެ ގޭމުން ނޭޕާލްގެ ޕްރިންސް ދަހާލް އާއި ޕްރަފުލް މަހަރްޖާންގެ ޕެއާ ކުރިހޯދިއިރު އަންހެން ޑަބަލްސްގައި ފާތިމަތު ނަބާހާ އާއި އާމިނަތު ނަބީހާގެ ޕެއާ ވަނީ ދެ ގޭމުން ނޭޕާލްގެ ޖެސިކާ ގުރުންޖް އާއި ރަސީލާ މަހަރްޖާންގެ ޕެއާ ބަލިކޮށްފަ އެވެ. އަދި މިކްސް އިވެންޓުގައި އަހުމަދު ނިބާލް އާއި އާމިނަތު ނަބީހާ ވަނީ ދެ ގޭމުން ޕްރަފުލް އާއި ޖެސިކާގެ ޕެއާ ބަލިކޮށްފަ އެވެ.


Covid baleegai maruvaa meehun valhulan Raajje gennan thaaeedheh nukuran: Raees Maumoon - One Online\n23 ނޮވެމްބަރ 2019، މާލެ، އެމްއާރުއެމް އުފެއްދުމަށް ބޭއްވި ޖަލްސާގެ ނިންމުން ފާހަގަކުރުމަށް ބޭއްވި ރަސްމިއްޔާތުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް އަދި (އެމްއާރުއެމް)ގެ އިންތިގާލީ ރައީސް އަދި ކުރީގެ ރައީސް މައުމޫން އަބްދުލްގައްޔޫމް -- ވަން ފޮޓޯ: މުހައްމަދު އައުޒަމް\nކޮވިޑް ބަލީގައި މަރުވާ މީހުން ވަޅުލަން ރާއްޖެ ގެންނަން ތާއީދެއް ނުކުރަން: ރައީސް މައުމޫން\nކޮވިޑް ބަލީގައި މަރުވާ މީހުން ވަޅުލުމަށް ރާއްޖެ ގެންނަން ތާއީދު ނުކުރައްވާ ކަމަށް ކުރީގެ ރައީސް މައުމޫން އަބްދުލްޤައްޔޫމް ވިދާޅުވެއްޖެއެވެ.\nމިނިސްޓަރު ޝާހިދު މިއަދު ވިދާޅުވެފައިވާ ގޮތުގައި ކޮވިޑް ޖެހިގެން ސްރީލަންކާގައި މަރުވާ މުސްލިމުންނަށް އިސްލާމީ އުސޫލުތަކާ އެއްގޮތަށް ޖަނާޒާގެ ކަންތައްތައް ފުރިހަމަކުރުމަށް ސްރީލަންކާ ސަރުކާރަށް ދަތިތަކެއް ކުރިމަތިވެފައިވާތީ، ރާއްޖޭގައި ސްރީލަންކާގެ މިފަދަ މުސްލިމުންނަށް އިސްލާމީ އުސޫލުތަކާ އެއްގޮތަށް ޖަނާޒާގެ ކަންތައްތައް ހަމަޖައްސައިދިނުމަށް އެހީތެރިކަން ހޯއްދެވުމަށް އެދިވަޑައިގެން ސްރީލަންކާގެ ރައީސް ގޯތާބަޔަ ރާޖަޕަކްސަ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ސިޓީފުޅެއް ފޮނުއްވާފައިވާ ކަމަށެވެ.\nއިސްލާމީ އުހުއްވަތްތެރިކަން ދެމެހެއްޓުމުގެ މަތިވެރި ނިޔަތާއި މަގުސަދުގައި، އަދި ރާއްޖެއާ ސްރީލަންކާއާ ދެމެދު އޮތް ޒަމާންވީ ގުޅުމުގެ މައްޗަށް ރިއާޔަތްކުރައްވައި، ސްރީލަންކާގެ މުސްލިމުންނަށް ފޯރުކޮށްދެވޭ ހާއްސަ އެހީތެރިކަމެއްގެ ގޮތުގައި ސްރީލަންކާގެ ރައީސްގެ މި ހުށަހެޅުއްވުމުގައި އެދިވަޑައިގެންފައިވާ ކަންކަން އިންތިޒާމުކުރެވޭނެ ގޮތެއް އޮތްތޯ ބެލުމަށް ރައީސް ސޯލިހު ގެންދަވަނީ ކަމާބެހޭ އިދާރާތަކާއެކު މަޝްވަރާކުރައްވަމުން ކަމަށްވެސް މިނިސްޓަރު ވިދާޅުވެފައިވެއެވެ.\nއެކަމާ ގުޅިގެން ރައީސް މައުމޫން މިރޭ ކުރެއްވި ޓްވީޓެއްގައި ވިދާޅުވީ އެއްވެސް ދީނަކަށް ނުވަތަ ނަސްލަކަށް ނުބަލައި، ރާއްޖެއަށް ޒިޔާރަތްކުރާ ހުރިހާ ފަރާތްތަކަށް މަރުހަބާ ދަންނަވާ ކަމަށެވެ. ނަމަވެސް ކޮވިޑް ބަލީގައި މަރުވާ ބޭރު ފަރާތްތައް ރާއްޖެ ގެނެސް ވަޅުލުމަކީ ތާއީދު ކުރެވޭނެ ކަމެއް ނޫން ކަމަށް ވިދާޅުވިއެވެ.\nލަންކާ މުސްލިމުން ރާއްޖޭގައި ވަޅުލުމަށް ސަރުކާރުން މަޝްވަރާތައް ފަށާފައިވާ އިރު، މިކަމާ ގުޅިގެން ވަނީ ހިޔާލު ތަފާތު ބަހުސެއް ފެށިފައެވެ. އެގޮތުން މުސްލިމުން ވަޅުލުމަށް ރާއްޖެއިން ފުރުސަތުދޭން ޖެހޭ ކަމަށް ބައެއް ފަރާތްތަކުން ބުނަމުންދާ އިރު، އަނެއްބައި ފަރާތްތަކުން ގަބޫލު ކުރާ ގޮތުގައި މިކަމުގެ ސަބަބުން އަނެއްކާވެސް ނުރައްކަލަކަށް ރާއްޖެ ހުށަހެޅުމުގެ ފުރުސަތު ބޮޑުވެގެންދާނެ ކަމަށެވެ.\nމި މައްސަލައާ ގުޅިގެން ލަންކާގެ ކުރީގެ ފޮރިން މިނިސްޓަރު މަންހަލަ ސަމަރަވީރާ ވެސް ވަނީ ފާޑު ވިދާޅުވެފައެވެ. އޭނާ ވިދާޅުވީ މިއީ ލަންކާއަށް ބޮޑު ލަދެއް ކަމަށާއި ލަންކާގެ ކޮންމެ ރައްޔިތަކަށް ވެސް، އެމީހެއްގެ ދީނުގައި އޮތް ގޮތަކަށް އެ މީހެއްގެ ޖަނާޒާގެ ކަންކަން ކުރިއަށްގެންދިއުމުގެ ހައްގު ލަންކާގެ ބިމުގައި އޮންނަންވާނެ ކަމަށެވެ.\nލަންކާގައި ކޮވިޑް ޖެހިގެން މަރުވާ އެންމެން އެންދުން މަޖުބޫރު ކޮށްފައިވާ އިރު، އެ ބަލީގައި މަރުވާ މުސްލިމުން އަންދާތީ މުސްލިމުން އަންނަނީ ކަންބޮޑުވުން ފާޅުކުރަމުންނެވެ. މުސްލިމުން ބުނަމުން އަންނަނީ މަރުވާ މުސްލިމުން އެންދުމަކީ އިސްލާމީ އުސޫލާ ހިލާފު ކަމެއް ކަމަށެވެ. އަދި އެކަމާ ގުޅިގެން އިންސާނީ ހައްގުތަކަށް މަސައްކަތް ކުރާ ޖަމާއަތްތަކުން ވެސް ވަނީ ނުރުހުން ފާޅުކޮށްފައެވެ.\nލަންކާގެ ޑެޕިއުޓީ ޑިރެކްޓަރު ޖެނެރަލް އޮފް ޕަބްލިކް ހެލްތު ޑރ. ހެމަންތަ ހެރަތާ ހަވާލާދީ އެގައުމުގެ ޑެއިލީ މިރާ ނޫހުން ބުނީ، ކޮވިޑް ޖެހިގެން މަރުވާ މުސްލިމުން ވަޅުލައިދޭން ތައްޔާރަށް އޮތް ކަމަށް ބުނެ ދިވެހި ސަރުކާރުން ރަސްމީކޮށް އެގައުމުގެ ފޮރިން މިނިސްޓްރީއަށް ހުށަހަޅާފައިވާ ކަމަށެވެ.\nސްރީލަންކާއަކީ ރާއްޖޭގެ އެކުވެރިކަމަަށް ޒަމާންތަކެއް ވެފައިވާ އިރު، ލަންކާގައި ރާއްޖޭގެ ބޮޑު އާބާދީއެއް ދިރިއުޅެއެވެ. އެގޮތުން އެގައުމުގައި ރާއްޖޭގެ 15،000 އަށްވުރެ ގިނަ ދިވެހިން ދިރިއުޅެއެވެ.\nގުޅޭ ޓެގު ކޮވިޑް 19


BML in 20 Rashakah Motorized Wheel Chair Hadhiyaa Koffi - Mihaathanah 170 ah vure gina Wheel Chair Hadhiyaa Koffi - AO News\nބީއެމްއެލް އިން 20 ރަށަކަށް މޮޓޮރައިޒްޑް ވީލްޗެއަރ ހަދިޔާކޮށްފި – މިހާތަނަށް 170 އަށް ވުރެ ގިނަ ވީލްޗެއަރ ހަދިޔާކޮށްފި\nބޭންކް އޮފް މޯލްޑިވްސް އިން ރާއްޖޭގެ 20 ރަށެއްގައި ދިރިއުޅޭ ހިނގާބިނގާވެ އުޅުމުގައި ނުކުޅެދުންތެރިކަން ހުންނަ މީހުންނަށް އިތުރު 34 މޮޓޮރައިޒްޑް ވީލްޗެއަރ ހަދިޔާކޮށްފެއެެވެ.\nމި އެހީ އާއެކު، ބޭންކުގެ ވީލްޗެއަރ ހަދިޔާކުރުމުގެ ޕްރޮގްރާމުގެ ދަށުން މިހާތަނަށް 170 އަށް ވުރެ ގިނަ ވީލްޗެއަރ ހަދިޔާ ކުރެވި، ނުކުޅެދުންތެރިކަން ހުންނަ ފަރާތްތަކުގެ ދިރިއުޅުމުގެ ހާލަތު ރަނގަޅު ކުރުމަށް ވަނީ އެހީތެރިވެދީފައެވެ.\nމިކަމާ ގުޅޭ ގޮތުން ބީއެމްއެލްގެ ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވީ މި ޕްރޮގްރާމް ފެށީ ދިވެހިރާއްޖޭގައި މިފަދަ ވީލްޗެއަރގެ ފަޚުރުވެރިވާ ކަމަށެވެ.\n“މި ވީލްޗެއަރގެ ޒަރިއްޔާއިން މުޖުތަމައުގައި ދިރިއުޅޭ އެހެން ފަރާތްތަކެކޭ އެއްފަދައިން ނުކުޅެދުންތެރިކަން ހުންނަ ފަރާތްތަކަށް ވެސް އެމީހަކު އިޚްތިޔާރުކުރާ ފަދަ އުފެއްދުންތެރި އަމިއްލަ މިނިވަން ދިރުއުޅުމެއް އުޅުމުގެ ފުރުސަތު ލިބިދޭ. މި ޕްރޮގްރާމްގެ ފައިދާ މުޅި ރާއްޖެއަށް ކުރަމުންދާކަމީ އަޅުގަނޑުމެންނަށް ލިބޭ ނުހަނު ބޮޑު އުފަލެއް.” ޓިމް ސޯޔަރ ވިދާޅުވިއެވެ.\nބޭންކުން 2017 ވަނަ އަހަރު ފެށި ވީލްޗެއަރ ހަދިޔާ ކުރުމުގެ ޕްރޮގްރާމުގެ އަމާޒަކީ ރާއްޖޭގެ އެކިކަންކޮޅުތަކުގައި ހިނގާބިނގާވެ އުޅުމަށް ދަތިވެފައިވާ އަދި އަމިއްލައަށް މިފަދަ ވީލްޗެއަރ ބޭނުންކުރެވޭނެ ކޮންމެ މީހަކަށް ވީލްޗެއަރ އެއް ހަދިޔާ ކުރުމެވެ. ބޭންކުން އަންނަނީ އެކި ޕްރޮގްރާމްތައް މެދުވެރިކޮށް ނުކުޅެދުންތެރިކަން ހުންނަ މީހުންނަށް އެހީތެރިވަމުންނެވެ.\nމިގޮތުން މިދިޔަ ޑިސެންބަރު މަހު ބޭންކުން ވަނީ މޯލްޑިވްސް އެސޯސިއޭޝަން ފޯރ ޕާރސަންސް ވިތް ޑިސޭބިލިޓީސް ގެ ‘ހެލްތީ ޕީޑަބްލިއުޑީސް ޕްރޮގްރާމް’ ހިންގުމަށް އެ އެސޯސިއޭޝަން އަށް 100،000 ރުފިޔާ ހަދިޔާކޮށްފައެވެ.


Addu In fennan othy Yameen ge tharaqqee: Dr. Jameel – adduLIVE\nއައްޑޫން ފެންނަން އޮތީ ޔާމީންގެ ތަރައްޤީ: ޖަމީލް\nJan 12, 2021, 09:41 އަލީ ހުޒާމް\nއައްޑޫން ފެންނަން އޮތީ ރައީސް ޔާމީންގެ ތަރައްޤީކަމަށް ކުރީގެ ނައިބް ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nޑރ. ޖަމީލް މިއަދު ވިދާޅުވީ ވެރިކަމާއި މަޖްލިސް ލިބުމުންވެސް އައްޑޫގެ ތަރައްޤީއަށް އެންމެ ލާރިއެއްވެސް ނުލިބު ކަމަށެވެ. އޭގެ ބަދަލުގައި އައްޑޫން ފެންނަން އޮތީ ވީރާނާ ކުރުމާއި ފްލައިން ސްކޫލްގެ މައްސަލަ ކަމަށެވެ.\n"އެމްޑީޕީން ކޮންމެ އިންތިހާބަކަށްވެސް ޖަހަނީ އެއް ލަވައެއް ކަމަށެވެ. އެކަމަކު މިދިޔަ2އަހަރު ޤަޢުމްވީ ފަޤީރު. ވެރިކަމާއި މަޖިލިސް ލިބުނަސް ރާއްޖެއަށް، ޚާއްޞަކޮށް އައްޑޫއަށް އެންމެ ލާރިއެއްވެސް ނުލިބުނު. ވަޒީފާ/ޕާޓީ މަޤާމެއް ނުދިން، އެކަމަކު ރައީސް\nއިބްރާހިމް ސޯލިހުގެ އާއިލާއަށް ހުރިހާ މަޤާމެއް. ޕާޓީގެ ބޮޑުން، މަޖިލީހުގެ އެންމެ މަޤާމެއްވެސް އައްޑޫ ރައްޔިތަކަށް ނޫނީ އާންމު މީހަކަށް ދުލެއްނުކުރި. އައްޑޫ އިން ފެންނަން އޮތީ ރައީސް ޔާމީންގެ ތަރައްޤީ. އެމްޑީޕީގެ ހަމައެކަނި ރަމްޒަކީ ވީރާނާކުރުމާއި ފްލައިން ސްކޫލް" ޖަމީލް ވިދާޅުވިއެވެ.\nޖަމީލް މިފަދައިން ވިދާޅުވި އިރު ރައީސް ސޯލިހުގެ ވެރިކަމުގައި އައްޑޫގައި ހިންގަން ވައުދުވި ތަރައްޤީގެ އެއްވެސް މަޝްރޫއެއް އަދި މިހާތަނަށް ފެށިފައި ނުވެއެވެ.


Bis, fiyaa , aluvee ge agu dhashah | Mihaaru\nބާޒާރުމަތީ ފިހާރައެއްގައި ހުރި ބިސްތަކެއް މީހަކު ނަގަނީ: ރޯދަ މަސް ފެށެން ކައިރިވި އިރު ބިސް ކޭހުގެ އަގު 400ރ. އަށް އުފުލުނު ނަމަވެސް މިހާރު މިވަނީ ބިސްކޭހުގެ އަގު ދަށް ވެފައި. -- ފޮޓޯ: މުހައްމަދު ޝަރުހާން / މިހާރު\nބިސް، ފިޔާ، އަލުވީގެ އަގު ދަށަށް\n14 ޖޫން 2016 - 11:306comments\nރޯދަ މަހުގެ ފުރަތަމަ ދިހައެއް ނިމުމަކަށް އަންނައިރު ބާޒާރުގައި ފިޔަ އާއި އަލުވި އަދި ބިހުގެ އަގު ދަށަށް ހިނގައްޖެ އެވެ.\nރޯދަ މަސް ފެށެން ކައިރިވިއިރު، ބާޒާރުގައި ބިސް ކޭހެއްގެ އަގު 400ރ. އަށް އުފުލުނެވެ. ފިޔާ އަދި އަލުވި ބަސްތާއެއް އޭރު ބާޒާރުން ލިބެން ހުރީ 300ރ. އަށެވެ. ރޯދަ މަސް ފެށިގެން ވެސް ގިނަ ފިހާރަތަކުން ބިސް ކޭހެއް ވިއްކީ 380-400ރ. އަށެވެ. ފިޔަ އާއި އަލުވީގެ އަގު ވެސް ހުރީ ރޯދަ މަސް ފެށެނު އިރު ވެސް ހުރި ވަރުގަ އެވެ.\nނަމަވެސް ބާޒާރުމަތީގެ ގިނަ ފިހާރަތަކުން މިއަދު ބިސް ކޭހެއް ލިބެން ހުރީ 310-330ރ. އަށެވެ. ފިޔާ އަދި އަލުވި ބަސްތާއެއްގެ އަގު ވަނީ 260ރ. އަށް ވެއްޓިފަ އެވެ.\nބާޒާރުމަތީ ފިހާރައެއްގެ ބޭރުގައި ބަހައްޓާފައި ހުރި ފިޔާ ބަސްތާތަކެއް: ކުރިން 300ރ. އަށް ވިއްކި ފިޔާގެ އަގު މިހާރު ވިއްކަނީ 260ރ. އަށް. -- ފޮޓޯ: ނިޝާން އަލީ / މިހާރު\n"ކުރިން އަގު މައްޗަށް ދިޔައީ އެވަރަށް ނުގެނެވުނީމާ. މިހާރު އާ ޝިޕްމަންޓެއް ލިބިއްޖެ،" ވިޔަފާރިވެރިޔަކު ބުންޏެވެ.\nއެކަމަކު ރޯދަ މަހުގެ ބޮޑު ބައި ކުރިއަށް އޮތް އިރު، އަގުތައް މި ވަރުގައި ހިފަހައްޓާލެވޭނެ ކަމުގެ ޔަގީންކަމެއް އަދި ނެތެވެ. ބައެއް ވިޔަފާރިވެރިން ބުނީ ތަކެތި ލިބުމުގައި ދަތިތަކެއް ކުރިމަތިވެއްޖެ ނަމަ އަގުތައް އުފުލޭނެ ކަމަށެވެ.\nކޮންމެ ރޯދަ މަހަކާ ދިމާކޮށް ސަރުކާރުގެ މައި ވިޔަފާރި ކުންފުނި އެސްޓީއޯ އިން ފިޔަ އާއި އަލުވި އަދި ބިސް ރާއްޖެ އެތެރެކޮށް ހާއްސަ އަގުތަކެއްގައި ވިއްކަ އެވެ. އެސްޓީއޯ އިން ބިސް ކޭހެއް 275ރ. އަށް ވިއްކާއިރު، ފިޔާ އަދި އަލުވި ބަސްތާއެއް ވިއްކަނީ 250ރ. އަށެވެ.\nއިތުރު ލިޔުންތައް ލޯކަލް މާރުކޭޓް ފިޔާ، އަލުވި، ބިސް


Mi sarahahdhun touristunnah enme rakkaatheri gaumakee Raajje: Germany | Mihaaru\nރާއްޖޭގެ ބޯޑަރު ބަންދު ކުރުމުގެ ކުރިން ޓޫރިސްޓުންތަކެއް ވެލާނާ އިންޓަނޭޝަނަލް އެއާޕޯޓުގައި-.-- ފޮޓޯ:މިހާރު\nމި ސަރަހައްދުން ޓޫރިސްޓުންނަށް އެންމެ ރައްކާތެރި ގައުމަކީ ރާއްޖެ: ޖަރުމަން\n20 ޖޫން 2020 - 10:37 17 comments\nއެ ގައުމުގެ ސަރުކާރުން ވަނީ ޖަރުމަނުގެ ޓޫރިސްޓުން މި ވަގުތު ދިޔުން ރައްކާތެރި ނޫން ގައުމުތަކުގެ ލިސްޓެއް ނެރެފަ އެވެ. އެ ލިސްޓުގައި ދެކުނު އޭޝިއާގެ ގައުމުތަކުގެ ތެރެއިން ރާއްޖެ ފިޔަވައި އެހެން ހުރިހާ ގައުމެއް ހިމެނެ އެވެ.\nޖަރުމަނުން ނެރުނު ލިސްޓުގައި ހިމެނޭ ގައުމުތަކަށް ޒިޔާރަތް ކުރާ ޓޫރިސްޓުން އެނބުރި ގޮސް 14 ދުވަސް ވަންދެން ކަރަންޓީނުގައި ތިބެން ޖެހޭނެ އެވެ. ނަމަވެސް އެ ލިސްޓުގައި ނެތް ގައުމުތަކުން ދާ މީހުން ކަރަންޓީނެއް ނުކުރާނެ އެވެ.\nThe German government has publishedalist of places it considers 'coronavirus risk areas'.\nMaldives is among the few countries in the world, and the only country from the region that is not on the list.\nTogether we will prevailhttps://t.co/4YK4s5f3s3https://t.co/4YK4s5f3s3\n— Ali Waheed (@ali20waheed) June 19, 2020\nޓޫރިޒަމް މިނިސްޓަރު އަލީ ވަހީދު ރޭ ކުރެއްވި ޓްވީޓެއް--\nކޮވިޑް-19އާ ގުޅިގެން ދަތުރު ކުރުން ރައްކާތެރި ނޫން ގައުމުތައް ޖަރުމަނުން ކަނޑައަޅަނީ ޕޮޒިޓިވް ވެފައިވާ މީހުން ނިސްބަތުން ގިނަ ގައުމުތަކެވެ. މީގެ އިތުރުން ޓެސްޓް ހެދޭނެ ރަނގަޅު ވަސީލަތްތައް ނެތުމާއި ކޮވިޑް-19އާ ދެކޮޅަށް އަޅާ ފިވަޅުތައް މަދު ގައުމުތައް ވެސް މީގެ ތެރޭގައި ހިމެނެ އެވެ.\nކޮވިޑް-19އާ ގުޅިގެން ތިން މަސް ދުވަސް ވަންދެން ރާއްޖޭގެ ޓޫރިޒަމް މަޑުޖެހިފައި އޮތް ނަމަވެސް ޖުލައި މަހު ޓޫރިސްޓުންނަށް ރާއްޖެ ހުޅުވާލަން ސަރުކާރުން އަންނަނީ ތައްޔާރުވަމުންނެވެ. އެކި ގައުމުތަކުން ގިނަ އަދަދެއްގެ ޓޫރިސްޓުން މިހާރު އަންނަނީ ރާއްޖޭގައި ޗުއްޓީ ހޭދަކުރުމަށް ބުކިން ހައްދަމުންނެވެ.\nޖަރުމަނުގެ އިތުރުން ރާއްޖެ އަށް ޒިޔާރަތް ކުރާ ޓޫރިސްޓުންނާއި ޓްރެވެލް އޭޖެންސީތަކުން ވެސް ވަނީ ރާއްޖެއަކީ މި ވަގުތު ރައްކާތެރި ގައުމެއް ކަމަށް ބުނެފަ އެވެ.\nއިތުރު ލިޔުންތައް ޓޫރިޒަމް ޖަރުމަން


Bodu inspection eh: usoolaa hilaafuvaa hurihaa thaneh vaguthun bandhu kuranee | Mihaaru\nބޮޑު އިންސްޕެކްޝަނެއް: އުސޫލާ ހިލާފުވާ ހުރިހާތަނެއް ވަގުތުން ބަންދުކުރަނީ\n28 ޖުލައި 2020 - 23:25 80 comments\nމި އުސޫލުތަކަށް އަމަލުކުރޭތޯ ބެލުމަށް މީގެ ކުރިން ވެސް އިންސްޕެކްޝަނެއް ކުރިއަށް ގެންގޮސްފައިވާއިރު، ގިނަ ތަންތަނުން އުސޫލާ ހިލާފު ކަމަށް އެޗްޕީއޭ އިން ބުނެފައިވެ އެވެ. މީގެ ކުރިން، ކުރިއަށް ގެންދިޔަ އިންސްޕެކްޝަނުގައި އޮންލައިން ފޯމެއް ފުރައި ކަމާ ބެހޭ އިދާރާތަކަށް ފޮނުވުމުން އެ ތަންތަނުން އެކަށީގެންވާ ފިޔަވަޅު އަޅާނެ ކަމަށް އިންސްޕެކްޝަން ޓީމުން ބުނެފައިވެ އެވެ.\nGina thanthanun amalukuranee usoolaa kihilaafah: HPA\nހެލްތު މިނިސްޓްރީގެ ޑެޕިއުޓީ ޑިރެކްޓާ ޖެނެރަލް ތަސްލީމާ އުސްމާން "މިހާރު"އަށް މިރޭ ވިދާޅުވީ މާދަމާ އަނެއްކާވެސް އިންސްޕެކްޝަން ފަށަން ނިންމާފައިވާ ކަމަށެވެ. މާދަމާ ހެނދުނު ޓީމުތަކުން މި މަސައްކަތް ފަށައިގެން ކުރިއަށް ގެންދާނެ ކަމަށާއި މި ފަހަރު ނިންމާފައި އޮތީ ގަވާއިދާ ހިލާފު ތަންތަން ވަގުތުން ބަންދުކުރަން ކަމަށް ވިދާޅުވި އެވެ.\nމި އިންސްޕެކްޝަންތައް ކުރިއަށް ގެންދަނީ މާލެ ސަރަހައްދުގަ އެވެ. މިއީ މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) އާއި މާލޭ ސިޓީ ކައުންސިލާއި އިކޮނޮމިކް މިނިސްޓްރީ އާއި ފުލުހުންނާއި މޯލްޑިވްސް ރެޑް ކްރެސެންޓާއި ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އަދި ވެމްކޯއާ ގުޅިގެން އެޗްޕީއޭ އިން ހިންގާ އިންސްޕެކްޝަނެކެވެ.\nއިތުރު ލިޔުންތައް ފުލުހުން މާލެ ސިޓީ ކައުންސިލް އެމްއެފްޑީއޭ ހެލްތު ޕްރޮޓެކްޝަން އެޖެންސީ ވެމްކޯ މާލެ ސިއްހަތު ފިހާރަ ކެފޭ/ރެސްޓޯރެންޓް ތަސްލީމާ އުސްމާން، ހެލްތު މިނިސްޓްރީ ހެލްތު މިނިސްޓްރީ


Bridge sarahadhdhu ge moodhu saafu kurumuge plane eh eba oiy: CCCC | Mihaaru\nބްރިޖު ހެދުމުގެ ތެރޭގައި ރާޅުގަނޑަށް ޖަމާވެފައި ހުރި ކުނިބުނި: މި ސަރަހައްދު ސާފުކޮށް ކުނިބުނި ނައްތާލާނެ ކަމަށް ސީސީސީސީ އިން ބުނޭ -- މިހާރު ފައިލް ފޮޓޯ\nބްރިޖް ސަރަހައްދުގެ މޫދު ސާފު ކުރުމުގެ ޕްލޭނެއް އެބަ އޮތް: ސީސީސީސީ\n22 އޮކްޓޯބަރ 2018 - 13:05 13 comments\nމާލޭ ލޮނުޒިޔާރަތްކޮޅު މޫދުތެރެ އަށް އެޅިފައި ހުރި، ބްރިޖު ހަދަން ބޭނުން ކުރި ދަގަނޑު ހޮޅިތަކާއި އެ ނޫން ވެސް ކުނިބުނި އެއްކޮށް ސާފު ކުރާނެ ކަމަށް، ސިނަމާލެ ބްރިޖު ހެދި ޗައިނާ ކޮމިނިއުކޭޝަން އެންޑް ކޮންސްޓްރަކްޝަން ކޮމްޕެނީ (ސީސީސީސީ) އިން މިއަދު ބުނެފި އެވެ.\nސީސީސީސީގެ ޕްރޮޖެކްޓް މެނޭޖަރު ވަންގް ޗާއޯ މިއަދު ނެރުއްވި ބަޔާނެއްގައި ވިދާޅުވެފައި ވަނީ ބްރިޖުގެ މަސައްކަތް ކުރި އިރު، ކަނޑަށް ކުނި ނޭޅުމަށް ހާއްސަ ފިޔަވަޅުތަކެއް އަޅާފައިވީ ނަމަވެސް މިފަދަ މަސައްކަތެއް ކުރާ އިރު މޫދަށް ކުނިއެޅުން މުޅިން ނުހުއްޓުވޭނެ ކަމަށެވެ.\n"ކޮންސްޓްރަކްޝަނުގައި ބޭނުން ކުރި ބައެއް ސާމާނު ކަނޑު އަޑީގައި ހުރުމަކީ މިފަދަ މަސައްކަތްތަކުގައި އާންމު ކަމެއް. ކަނޑަށް އެޅޭ ތަކެތި މަދު ކުރުމަށް، ބްރިޖު ހެދުމުގެ މަސައްކަތުގެ ތެރެއިން ގިނަ ފިޔަވަޅުތަކެއް އެޅުނު ނަމަވެސް އެކަން މުޅިން ހުއްޓުމަކީ ކުރެވޭނެ ކަމަކަށް ނުވި،" ވަންގް ޗާއޯ ވިދާޅުވެފައިވެ އެވެ.\nސިނަމާލެ ބްރިޖު ހެދި އިރު ކަނޑަށް އެޅުނު ކުނިތައް ނެގުމުގެ ޕްލޭނެއް ގެންގުޅޭ ކަމަށާއި އެ ޕްލޭނާ އެއްގޮތަށް ކުނިބުނިތައް ސާފުކޮށް ނައްތާލާނެ ކަމަށް ވެސް އެ ބަޔާނުގައިވެ އެވެ.\n"މި ކުންފުނިން ކުރާ މަސައްކަތްތަކުން އުފެދޭ ކުނިބުނި ނައްތާލުމަށް ވަރަށް ފުރިހަމަ ޕްރޮގްރާމްތަކެއް ހަމަޖެހިފައި ހުރޭ. އެގޮތުން ސިނަމާލެ ބްރިޖުގެ މަސައްކަތުގައި އުފެދުނު ކުނިބުނި ނައްތާލުމުގެ ޕްލޭނެއް ވެސް އަޅުގަނޑުމެން އެބަ ގެންގުޅެން،" އޭނާ ވިދާޅުވެފައިވެ އެވެ.\nމާލޭ ރާޅުގަނޑު ސަރަހައްދަށް ބްރިޖު ހެދިއިރު އެކި ގޮތްގޮތުން ޖަމާވެފައިވާ ދަގަނޑާއި ކުނިބުނި ވެސް ޕްލޭނާ އެއްގޮތަށް ސާފު ކުރާނެ ކަމަށް އެ ބަޔާނުގައިވެ އެވެ.\n"ބްރިޖު ހަދަމުންދިޔަ އިރު ވެސް، ބައެއް ކުނިބުނި ނައްތާލުމުގެ މަސައްކަތް ވާނީ ކޮށްފައި. ބްރިޖު ހަދަން ބޭނުން ކުރި ބައެއް ދަގަނޑު ހޮޅިތައް އަދި ޕްލޭޓުތައް ބާންޏާއި އޮއިވަރުގެ ސަބަބުން ވަނީ ރާޅާ އަޅާ ސަރަހައްދަށް ގޮސްފައި. މި ތަކެތި އެ ތަނުން ނަގައި ސާފު ކުރުމުގެ މަސައްކަތް ވެސް ކުރި އަށް ދާނެ،" ވަންގް ޗާއޯގެ ބަޔާނުގައިވެ އެވެ.\nއިތުރު ލިޔުންތައް ކޮންސްޓަރަކްޝަން ކުންފުނިތައް ސިނަމާލެ ބްރިޖު ސީސީސީސީ ސެކަންޑް ހާބަ އިންޖިނިއަރިން ޗައިނާ ރާއްޖެ-ޗައިނާ\nދަގަނޑުތައް ނެގުމަށް ބްރިޖްގެ ލޭނެއް ބަންދު ކުރަންޖެހޭ


Sihhee hidhumaiy monitor kuraa commissioner nei massala nagaifi\nވިލިމާލެ ދާއިރާގެ މެންބަރު އަހުމަދު އުޝާމް: ސީއެސްސީން އައްޔަން ކުރާ ޖެހޭ މަގާމެއްގައި މީހަކު ނެތްތާ ހަތަރު އަހަރުވީ މައްސަލައެއް ހުށަހެޅި -- ފޮޓޯ: އަވަސް ފައިލް\nސިއްހީ ހިދުމަތް ދިނުމުގެ ގާނޫނުގައި ސިއްހީ ހިދުމަތް ދޭ ތަންތަން މޮނިޓާ ކުރަން އުފައްދަން ޖެހޭ ކޮމިޝަނާ އޮފް ކޮލިޓީ އެސުއަރެންސްގެ މަގާމަށް މީހަކު އައްޔަން ކޮށްފައި ނުވާތީ ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީން އެ މައްސަލަ ބަލައިދޭން ކޮމިޓީގައި އިންނަވާ ވިލިމިލާ ދާއިރާގެ މެންބަރު އަހުމަދު އުޝާމް ހުށަހަޅުއްވައިފި އެވެ.\nއޭޑީކޭގައި ފަރުވާ ދެމުން ދަނިކޮށް އުމުރުން ހަތަރު އަހަރުގެ ކުއްޖަކު މަރުވި މައްސަލާގައި ކުއްޖާއަށް ފަރުވާދިނުން ލަސްވި ކަމަށް ހޮސްޕިޓަލުގެ ބައެއް ޑޮކްޓަރުން އެއްބަސްވި ކަމަށް އެ ކުއްޖާގެ އާއިލާއިން ބުނެ އެވެ. އޭޑީކޭއިން އަންނަނީ އެ ކަން ހިނގި ގޮތް މުރާޖާއާ ކުރަމުންނެވެ. އެކަމަކު އެ ހޮސްޕިޓަލުން ބުނި ގޮތުގައި ކުއްޖާ މަރުވީ ފަރުވާ ނުލިބިގެނެއް ނޫނެވެ.\nމި ކަމާ ގުޅިގެން މެންބަރު އުޝާމް ކުރެއްވި ޓްވީޓެއްގައި ވިދާޅުވީ މިފަދަ ކަންކަން ތަހުގީގު ކުރުމަކީ ކޮމިޝަނާ އޮފް ކޮލިޓީ އެސުއަރެންސްގެ ޒިންމާއެއް ކަމަށް ގާނޫނުގައި އޮންނަ ކަމަށާއި ނަމަވެސް ގާނޫނު ފާސް ކުރިތާ ހަތަރު އަހަރު ވެގެން ދާއިރު އެ މަގާމަށް މިހާކު އައްޔަން ކޮށްފައި ނެތް ކަމަށެވެ.\nއުޝާމް ވިދާޅުވީ، އެ މަގާމަށް މީހަކު އައްޔަން ކޮށްފައި ނެތުމަކީ ސިވިލް ސާވިސް ކޮމިޝަން (ސީއެސްސީ) އާއި ސަރުކާރުތަކުގެ ބޮޑު އިހުމާލެއް ކަމަށާއި އެހެން ކަމުން ސީއެސްސީގެ އިހުމާލު ބަލަން މަޖިލީހުގެ މިނިވަން މުއައްސަސާތަކުގެ ކޮމިޓީގައި އެދިފައިވާނެ ކަމަށެވެ.\nސިއްހީ ހިދުމަތުގެ ގާނޫނުގައި ބުނާ ގޮތުން ސިއްހީ ހިދުމަތް ދޭ ތަންތަން މޮނިޓާ ކުރުމަށް ކޮމިޝަނާ އޮފް ކޮލިޓީ އެސުއަރެންސްގެ ނަމުގައި މަގާމެއް އުފައްދައި ސީއެސްސީން އެ މަގާމަށް މީހަކު އައްޔަން ކުރަން ޖެހޭނެ އެވެ.\nއެ ގާނޫނުގައި ބުނާ ގޮތުން ސިއްހީ ހިދުމަތްދޭ ތަނަކުން މީހަކަށް އަނިޔާއެއް ވެއްޖެ ނަމަ ނުވަތަ އެއިން ފަރާތެއްގެ އިހުމާލުން ކަމެއް ހިނގި ކަމުގެ މައުލޫމާތު ލިބިއްޖެނަމަ ކޮމިޝަނާ އޮފް ކޮލިޓީ އެސުއަރެންސްއިން އެ ކަމެއް ތަހުގީގު ކުރަން ޖެހޭނެ އެވެ. އަދި ތަހުގީގުގެ ރިޕޯޓު ކަމާ ބެހޭ ބޯޑަށާއި ކައުންސިލަށާއި މިނިސްޓަރަށް ފޮނުވަން ޖެހެ އެވެ.\nސީއެސްސީން އައްޔަން ކުރަން ޖެހޭ މަގާމެއް އައްޔަން ކޮށްފައި ނުވާ މައްސަލައެއް ކޮމިޓީން ބަލަން ހުށަހެޅިއިރު ކޮމިޝަންގެ މެންބަރުންގެ އިތުބާރު ނެތް ކަމުގެ މައްސަލަ ވެސް ކޮމިޓީގައި އެބަ އޮތެވެ. އެއީ ކޮމިޝަންގެ ރައީސް އަލީ ޝަމީމާއި ނައިބު ރައީސް ޝަހީދު މުހައްމަދާއި، މެންބަރު ޒަކަރިއްޔާ މުހައްމަދާއި އިބްރާހިމް ޝަހީގުގެ މައްސަލަ އެވެ.\nސީއެސްސީގެ ހަތަރު މެންބަރަކު ވަކި ކުރުމުގެ މައްސަލަ މިނިވަން މުއައްސަސާތަކުގެ ކޮމިޓީގައި އޮތްއިރު، އެ ކޮމިޝަންގައި ދެން އިންނަވަނީ މެންބަރު ފާތިމަތު އާމިރާ އެކަންޏެވެ.


ޑަބްލިއުއެޗްއޯގެ ޗީފް ސައިންޓިސްޓްގެ އިންޒާރު: ކޮވިޑް-19 ކޮންޓްރޯލް ކުރަން ފަސް އަހަރު ނަގާފާނެ – Dhen.mv\nޑަބްލިއުއެޗްއޯގެ ޗީފް ސައިންޓިސްޓްގެ އިންޒާރު: ކޮވިޑް-19 ކޮންޓްރޯލް ކުރަން ފަސް އަހަރު ނަގާފާނެ\nކޮވިޑް-19 ގެ ވަބާ ކޮންޓްރޯލް ނުވެ ފަސް އަހަރަށް ވެސް ދެމިގެން ހިނގައިދާނެކަމަށް ޑަބްލިޔުއެޗްއޯގެ ޗީފް ސައިންޓިންސް ސޯމްޔާ ސަނަމިނަންތަން ބުނެފިއެވެ.\nޑިޖިޓަލް ކޮންފަރެންސެއްްގައި ވާހަކަ ދައްކަމުން ސޯމްޔާ ބުނި ގޮތުގައި މިބަލިމަޑުކަމަށް އޮތް ޙައްލަކީ ވެކްސިން ނަމަވެސް ވެކްސިން އެއް އުފެއްދުމަށް ހުރި ގޮންޖެހުންތަކާ، ވެކްސިނެއް އުފެއްދިއްޖެނަމަ ވެސް، އެއީ ކިހާ ފުރިހަމަ ވެކްސިނެއްތޯ ބަލާ، އެއިން ލިބިދާނެ ގެއްލުން ދެނެގަތުމުގެ އިތުރުން ވެކްސިން ދުނިޔޭގެ ހުރިހާ ހިސާބަކަށް ފޮނުވާ މިހުރިހާ ކަމެއް ކުރުމަށް ވަރަށް ގިނަ ވަގުތެއް ނަގާނެއެވެ.\nކޮންމެ3ހަފްތާއަކުން އެއް ފަހަރު ޖެނީވާގައި އޮންނަ ބްރީފިންގައި ވާހަކަ ދައްކަމުން ޑަބްލިއު. އެޗް. އޯގެ ހެލްތު އިމަރޖެންސީސް ޕްރޮގްރާމް ގެ އިސްވެރިޔާ ޑރ. މައިކް ރަޔަން ހާމަ ކުރި ގޮތުގައި، މިއީ އަލަށް އިންސާނުންނަށް ޖެހެން ފެށި ބައްޔެއް ކަމާ، އެހެން ކަމުން މި ބަލިމަޑުކަން ނެތިގެން ދާނެ ދުވަހެއް އަންދާޒާކުރަން އެއްވެސް މީހަކަށް ނޭނގޭނެއެވެ. އެހެން ކަމުން މިހާރު އަޅާފައިވާ ރައްކާތެރި ކަމުގެ ފިޔަވަޅުތަކަށް ދޫދީފި ނަމަ، ފަހުން ބޮޑު ގެއްލުމެއް ވުން އެކަށީގެންވެއެވެ. އަދި މި ފިޔަވަޅުތަކާއެކު އުޅެން ދަސްކުރަންޖެހޭ ކަމަށް އޭނާ ވަނީ ފާހަގަ ކޮށްފައެވެ.\nމިކަމަށް މިސާލު ދައްކަމުން ޑރ. މައިކް ރަޔަން ބުނީ، " އެއިޑްސްވެސް ފެށިގެން އައި ދުވަސްކޮޅު އެކަމާ ވަރަށް ބިރުން އުޅެން ޖެހުނު ކަމަށާއި، ނަމަވެސް މިހާރު ކޮންމެވެސް ސަލާމަތީ ކަންތަކަކާއި އެކު އެއިޑްސް އާ އެކުވެސް އުޅެން ދަސްވެއްޖެ ކަމަށާއި، މިހާރު މީހުން އެ ބައްޔަށް އެހާ ބިރު ނުގަންނަ ކަމަށެވެ. އަދި އެއިޑްސްގެ ބަލި މީހުން ކުރިއަށް ވުރެ ގިނަ ދުވަހު ދުނިޔޭގައި ހުންނަކަމަށް ވެސް ފާހަގަ ކުރިއެވެ.


Chelsea in Havertz ge soi hoadhaifi | Mihaaru\nޗެލްސީ އަށް ސޮއިކުރުމަށް ފަހު ހާވާޓްޒް ޖޯޒީ ދައްކާލަނީ.\nޗެލްސީން ހާވާޓްޒްގެ ސޮއި ހޯދައިފި\n05 ސެޕްޓެމްބަރ 2020 - 11:21\nލަންޑަން (ސެޕްޓެމްބަރު 5) - ބަޔާ ލެވަކޫސަނަށް ކުޅެމުން އައި ޖަރުމަނުގެ ޒުވާން ތަރި ކައި ހާވާޓްޒް އިންގްލެންޑްގެ ޗެލްސީ އަށް ސޮއިކޮށްފި އެވެ.\nފަސް އަހަރުގެ އެއްބަސްވުމެއްގައި އުމުރުން 21 އަހަރުގެ ހާވާޓްޒް ޗެލްސީއާ އެކު ސޮއިކުރިއިރު، އޭނާ ގަންނަން އެ ކްލަބުން ވަނީ 71 މިލިއަން ޕައުންޑް (94 މިލިއަން ޑޮލަރު) ދައްކައިފަ އެވެ. ރިޕޯޓްތައް ބުނާގޮތުން ހާވާޓްޒް ޗެލްސީގައި ދައްކާ ކުޅުމަށް ބެލުމަށް ފަހު ޗެލްސީން އިތުރު 20 މިލިއަން ޕައުންޑް ދައްކަން ވަނީ އެއްބަސްވެފަ އެވެ.\nލެވަކޫސަނުން ހާވާްޓްޒް ޗެލްސީ އަށް ވިއްކާލަން އެންމެ ފުރަތަމަ ކީ އަގު އުޅެނީ 90 މިލިއަން ޕައުންޑްގަ އެވެ. އެކަމަކު ފަހުން އަގު ކުޑަކުރަން އެއްބަސްވި ހާވާޓްޒް އެ ޑީލް ކުރިއަށްގެންދަން ބޭނުންވުމުންނެވެ. ޖަރުމަނު ގައުމީ ޓީމުން ވެސް ގަވާއިދުން ޖާގަ ހޯދަމުން އަންނަ ހާވާޓްޒް ވަނީ ލެވަކޫސަނަށް ކުޅެދިން 118 މެޗުން 36 ގޯލު ޖަހައި 25 ގޯލު ޖަހަން ފުރުސަތު ތަނަވަސްކޮށްދީފަ އެވެ.\nޗެލްސީ ކޯޗުކަމާ މިދިޔަ އަހަރު ލަމްޕާޑް ހަވާލުވިއިރު އެ ޓީމު އޮތީ ކުޅުންތެރިން ނުގެނެވޭ ގޮތަށް ފީފާ އިން ދީފައިވާ ސަސްޕެންޝަނެއްގަ އެވެ. ސަސްޕެންޝަނުން ސަލާމަތްވުމާ އެކު މި ފަހަރުގެ ޓްރާންސްފާ މާކެޓްގައި ޗެލްސީން ވަނީ މިހާތަނަށް 200 މިލިއަން ޕައުންޑަށް ވުރެން ގިނައިން ހަރަދުކޮށްފަ އެވެ. ޗެލްސީން ވަނީ ހަތް ކުޅުންތެރިން ގެނެސްފަ އެވެ. އެއީ ހާވާޓްޒްގެ އިތުރުން ހަކީމް ޒިޔެޗް، ޓިމޯ ވާނާ، ބެން ޗިލްވެލް، ތިއާގޯ ސިލްވާ، މަލަންގް ސާ އަދި ޒުވާން ޑިފެންޑަރު ޒަވިއޭ އެމްބުޔަމްބާ އެވެ. މީގެ ތެރެއިން ތިއާގޯ، ސާ އަދި އެމްބުޔަމްގާ ގެނައީ ހިލޭ ޓްރާންސްފާއެއްގަ އެވެ.\nރިޕޯޓްތައް ބުނާގޮތުން ޗެލްސީން އަދި އަންނަނީ މި ފަހަރުގެ ޓްރާންސްފާ މާކެޓް ބަންދުވުމުގެ ކުރިން ގޯލްކީޕަރެއް ހޯދުމަށް މަސައްކަތްކުރަމުންނެވެ. ޗެލްސީން ގެންނަން ބޭނުންވި ކީޕަރުންގެ ތެރެއިން އެތުލެޓިކޯ މެޑްރިޑްގެ ޔެން އޮބްލަކް ލިބެން ނެތުމުން އެ ޓީމުން މިހާރު ވިސްނަމުން އަންނަނީ މި ފަހަރުގެ ޓްރާންސްފާގައި މިހާރުގެ ކީޕަރު ކެޕަ އަރިއްޒަބަލާގާއާ ވާދަކުރަން ރަނގަޅު ކީޕަރެއް ހޯދުމަށެވެ. އެ ގޮތުން ރެނެސްގެ ކީޕަރު އެޑޮއާޑް މެންޑީ ގެންނަން އަންނަނީ ވާހަކަ ދައްކަމުންނެވެ.\nއިތުރު ލިޔުންތައް ޗެލްސީ ބަޔާ ލޭވަކޫސަން


Ungoofaaru gai Meheege Undhagoo boduve Shakuvaa ithuruvanee | ungoofaaru.com\nބަނޑޭރިގަނޑު/ޚަބަރު/އުނގޫފާރުގައި މެހީގެ އުނދަގޫ ބޮޑުވެ ޝަކުވާ އިތުރުވަނީ\nއުނގޫފާރުގައި މެހީގެ އުނދަގޫ ބޮޑުވެ ޝަކުވާ އިތުރުވަނީ\n0 152 މިނެޓެއް ނުވަނިސް ކިޔާލެވޭ\nމިދުވަސްވަރަކީ މެހި އާލާވުން އިތުރުވެފައިވާ ދުވަސްވަރެކެވެ. މިކަމުގެ ސަބަބުން މެހި ގިނަވެ މިކަމުގެ އުނދަގޫ ތަހައްމަލު ކުރަމުންދާ މީހުންގެ ޝަކުވާ ދަނީ އިތުރު ވަމުންނެވެ.\nމިކަމާއި ގުޅިގެން އުނގޫފާރު ރީޖަނަލް ހޮސްޕިޓަލްގެ ޕަބްލިކު ހެލްތު ޔުނިޓުން ބުނެފައިވަނީ މިދުވަސްވަރަކީ މެހި އާލާވާ ދުވަސްވަރަކަށް ވާތީ ރަށުތެރޭގައި މެހި ގިނަ ވެފައިވާކަން ފާހަގަ ކުރެވިފައިވާ ކަމަށެވެ. މިކަމާއި ގުޅިގެން އާއްމު ސާފުތާހިރުކަމަށް ހާއްސަ ސަމާލުކަމެއް ދިނުމަށާއި، ކުނި ނައްތާލުމުގައި އެކަމަށް ހެދިފައިވާ އެއްމެހައި ޤަވާއިދުތަކަށް އަމަލުކުރުމުގައި އިތުރަށް ސަމާލުވެ ގޭގޭގައި އުފެދޭ ކުނި މެނޭޖުކުރުމުގައި އަދި ހާއްސަކޮށް ބަދިގޭގައި އުފެދޭކުނި މެނޭޖުކުރުމުގައި ރަގަނޅަށް ބަންދުކުރެވޭގޮތައް ބެހެއްޓެވުން ވަރަށް މުހިއްމުކަމަށެވެ. އަދި ކުރިއަށްއޮތީ ރޯދަމަސް ކަމަށް ވުމާއެކު މިކަމަށް ރައްކާތެރި ނުވެއްޖެނަމަ ކުރިމަތި ވެދާނެ އިތުރު ބަލިމަޑުކަމަކުން ރައްކާތެރިވުމުގެ ގޮތުންވެސް ރަގަނޅަށް ކުނި މެނޭޖުކުރުމަށް ހާއްސަ ސަމާލުކަމެއް ދެއްވުމަށް އެދިލައްވާފައިވެއެވެ.\nއުނގޫފާރު ޑޮޓް ކޮމް އަށް މައުލޫމާތު ދެއްވަމުން ޕަބްލިކު ހެލްތު ޔުނިޓުން ބުނީ އެޔުނިޓާއި އުނގޫފާރު ކައުންސިލާއި ގުޅިގެން ގެންދަނީ މަސައްކަތްތަކެއް ކުރަމުން ކަމަށެވެ. އެގޮތުން މިހާރުވަނީ މުޅި ރަށުގެ އިންސްޕެކްޝަން އެއް ހަދާފައި ކަމަށާއި މިހާރު ގެންދަނީ އެކަމާއި ގުޅިގެން އަޅަންޖެހޭ ފިޔަވަޅު ތައް އެޅުމުގެ މަސައްކަތް ކުރަމުން ކަމަށެވެ.\nރ. އުނގޫފާރު އުނގޫފާރު ރީޖަނަލް ހޮސްޕިޓަލް އުނގޫފާރު ކައުންސިލް


SunOnline: "Allah ah furihama ah eemaan vaa meehaku nubunaane biru fahana alhai dhaaksheh"\n"ﷲ އަށް ފުރިހަމައަށް އީމާންވާ މީހަކު ނުބުނާނެ ބިރު ފަހަނައަޅައި ދާކަށެއް"\nނަޖާހު މަސްއޫދު 03 Sep 2018, 09:06\nއިސްލާމިކް މިނިސްޓަރު ޒިޔާދު ބާގިރު -- ފޮޓޯ// ރައީސް އޮފީސް\nމާތް ﷲއަށް ފުރިހަމައަށް އީމާންވާ މީހަކު ބިރުފަހަނައަޅައި ދިޔުމަށް ގޮވާނުލާނެ ކަމަށް އިސްލާމިކް މިނިސްޓަރު ޑރ. އަހުމަޒު ޒިޔާދު ބާގިރުު ވިދާޅުވެއްޖެއެވެ.\n"ބިރު ފަހަނައަޅައި ދިޔުމަށް" ކުރީގެ ރައީސް މުހައްމަދު ނަޝީދު އާންމުކޮށް ރައްޔިތުންނަށް ގޮވާލައްވާ ގޮވާލެއްވުމާ ގުޅޭގޮތުން ޗެނަލް 13ގެ "ނިއުސްޓޯކް" ޕްރޮގްރާމުގައި ރޭ ވާހަކަފުޅު ދައްކަވަމުން، ޑރ. ޒިޔާދު ވިދާޅުވީ، ބިރަކީ މުސްލިމެއްގެ އަގީދާގައި ހުންނަން ޖެހޭނެ އެއްޗެއް ކަމަށާއި މުސްލިމެއްގެ ހިތުގައި ބިރު ނެތިއްޖެ ނަމަ އަގީދާ ފުރިހަމަ ނުވާނެ ކަމަށެވެ.\n"ﷲ އަށް ފުރިހަމައަށް އީމާންވާ މީހަކު ނުބުނާނެ ބިރު ފަހަނައަޅައި ދާކަށެއް. އެއީ ބިރަކީ މުސްލިމެއްގެ އަގީދާއާ ގުޅިފައިވާ އެއްޗެއް،" ޑރ. ޒިޔާދު ވިދާޅުވިއެވެ.\nޑރ. ޒިޔާދު ވިދާޅުވީ އެމްޑީޕީގެ ފިކުރަކީ އިސްލާމީ އުސޫލުތަކާއި ހަމަތަކާ ބީރައްޓެހި ފިކުރެއް ކަމަށެވެ. އަދި އެ ފިކުރުގެ ތެރެއިން ރާއްޖޭގައި އިސްލާމީ އުސޫލުތަކާއި ހަމަތައް ދަމަހައްޓާނެ ކަމަށް ދެކިގެން ނުވާނެ ކަމަށް އޭނާ ވިދާޅުވިއެވެ.\n"އެ ވިސްނުމާ އެ ފިކުރަކަށް ބަދަލެއް ނާންނާނެ. އެ ވިސްނުމާ އެ ފިކުރަކީ ރާއްޖޭގެ އާދަކާދައާއި ސަގާފަތާ ބީރައްޓެހި ފިކުރެއް. އިސްލާމީ އުސޫލުތަކާއި ހަމަތަކާ ރައްޓެހި ނޫން ފިކުރެއް. އެހެންވީމާ އެ ފިކުރުގެ ތެރެއިން އިސްލާމީ އުސޫލުތަކާއި ހަމަތައް ދަމަހައްޓާނެ ކަމަށް އަޅުގަނޑުމެންގެ ވިސްނުމަށް އައިސްގެން ނުވާނެ،" ޑރ. ޒިޔާދު ވިދާޅުވިއެވެ.\nއޭނާ ވިދާޅުވީ ކުރީގެ ރައީސް ނަޝީދަށް ނުފޫޒު ފޯރުވޭ ފަދަ ވެރިކަމެއް އަތުވެއްޖެ ނަމަ އެވެރިކަން ވެގެންދާނީ ހަމަ ކުރިންވެސް އޮތް ފަދަ އެމްޑީޕީގެ ވެރިކަމަކަށް ކަމަށެވެ.\nރައީސް ޔާމީން ދީން ހަތިޔާރަކަށް ހައްދަވާ ކަމަށް އިދިކޮޅު ފަރާތްތަކުން ބުނާ ބުނުމާ ގުޅިގެން ޑރ. ޒިޔާދު ވިދާޅުވީ އިސްލާމީ ދައުލަތެއްގެ ވެރިޔާގެ ޒިންމާ އަކީ ދީން ހިމާޔަތް ކުރުން ކަމަށާއި ރައީސް ޔާމީންގެ ވާހަކަފުޅުތަކަކީ އެއްވެސް ހާލަތެއްގައި ދީން ހަތިޔާރަކަށް ހެދުން ނޫން ކަމަށެވެ.\n"ދީން ހަތިޔާރަކަށް ހައްދަވައިގެނެއް ނޫން އެ އުޅުއްވަނީކީ. އެހެންނަމަހީ މިއަދަކު މިވީ ފަސް އަހަރު ދުވަހުގެ ތެރޭގައި ދީނަށް ކޮށްދެއްވި ހިދުމަތްތައް ބައްލަވާލައްވާ. ދީނަށް ކޮށްދެއްވި ހިދުމަތް ފެންނަން އެއޮތީ، އިސްލާމީ އުސޫލުތައް ދެމެހެއްޓުމަށްޓަކައި،"\nރާއްޖޭގައި ކޮންމެ ވެރިޔަކު ހުއްޓަކަސް އިސްލާމް ދީން ރާއްޖޭގައި ދެމި އޮންނާނެ ކަމަށް ބައެއް ފަރާތްތަކުން ދައްކާ ވާހަކައަށް ވެސް ރޭ ޑރ. ޒިޔާދު ރައްދު ދެއްވިއެވެ. އޭނާ ވިދާޅުވީ އެ ގައުމެއްގެ ރައްޔިތުން ތަބާވާނީ އެ ގައުމެއްގެ ވެރިއެއް ދައްކާ މަގަކަށް ކަމަށެވެ.


ކޮރަޕްޝަން ހިންގި މީހުންނަށް ފިޔަވަޅު އެޅުމަށް ގޮވާލައި ކުއްލި މައްސަލައެއް – Dhuvas Online\nކޮރަޕްޝަން ހިންގި މީހުންނަށް ފިޔަވަޅު އެޅުމަށް ގޮވާލައި ކުއްލި މައްސަލައެއް\nކޯވިޑް-19 އާއި ގުޅިގެން ދައުލަތުގެ ބަޖެޓުން ބޮޑެތި ހަރަދުތައް ކޮރަޕްޝަނަށް މަގުފަހިވާގޮތަށް ހިންގި ބޭފުޅުންނަށް ފިޔަވަޅު އެޅުމަށް ގޮވާލައި ރައްޔިތުންގެ މަޖިލީހަށް ކުއްލި މައްސލައެއް ހުށަހަޅައިފި އެވެ.\nމި މައްސަލަ ހުށަހެޅުއްވީ މަޑުއްވަރީ ދާއިރާގެ މެމްބަރު އާދަމް ޝަރީފެވެ.\nއޭނާ ހުށަހެޅުއްވި މައްސަލައިގަ ބުނެފައިވާ ގޮތުގައި ކޯވިޑް-19 ގެ މިހާލަތަކީ ރާއްޖޭގެ އިގްތިސޯދު ދަށަށް ގޮސް ގަުއމު ބޮޑު ބަލިމަޑު ކަމެއްގެ ތެރޭގައި އޮތް ދުވަސް ކޮޅެއް ކަމަށެވެ. މިފަދަ ހާލަތެއްގައި ބުރަ މަސައްކަތްތަކެއް ކުރަމުން ދިޔަ ހެލްތް މިނިސްޓްރީ އާއި ޓޫރިޒަމް މިނިސްޓްރީގެ ތެރެއިން ކޮރަޕްޝަންގެ އަމަލުތަކެއް ފެންމަތި ވުމަކީ ކަންބޮޑުވެވަޑައިގެންނަވާ ކަމެއް ކަމަށެވެ.\nއާދަމް ޝަރީފުގެ މައްސަލައިގަ އިތުރަށް ބުނެފައިވަނީ މިފަދަ ކޮރަޕްޝަންގެ އަމަލުތައް ތަކުރާރު ވިޔަ ނުދިނުމަށް ކުރިޔަށް އޮތްތާ އަމަލު ކުރުމަށް ހަރުދަނާ ފިޔަވަޅުތަކެއް އަޅަން ޖެހޭ ކަމަށެވެ. އަދި މިހާރު އާންމުވި ކޮރަޕްޝަންގެ އަމަލުތަކުގައި ޝާމިލްވާ މީހުންނާއި މެދު އަވަހަށް ފިޔަވަޅު އެޅުމަށް އެދިވަޑައިގެންފައިވެ އެވެ.\nޓޫރިޒަމް މިނިސްޓްރީ އާއި ހެލްތް މިނިސްޓްރީގެ އޮޑިޓް ރިޕޯޓުތަކުން ވަރަށް ބޮޑެތި ކޮރަޕްޝަންގެ މައްސަލަތައް ފާހަގަވެފައިވާއިރު މި މައްސަލަތައް ބަލާ ނިމެންދެން ހެލްތް މިނިސްޓްރީގެ ބައެއް ވެރިން ވަނީ ސަސްޕެންޑުކޮށްފައި އެވެ. އަދި ހެލްތް މިނިސްޓަރު އަބްދުﷲ އަމީން ވަނީ މައްސަލަ ތަހުގީގުކޮށް ނިމެންދެން އަމިއްލަފުޅަށް މަގާމުގެ މަސްއޫލިއްޔަތުތަކުން އެކަހެރިވެފައި އެވެ.


Bangladesh gai rape kuraa meehunnah maruge adhabu dheyn masaikaiy kuranee!\nރޭޕްކުރާ ފަރާތްތަކާއި ދެކޮޅަށް އަޑުއުފުލައި މަގުތަކުގައި މުޒާހަރާކުރަނީ. ފޮޓޯ: އަލްޖަޒީރާ\nރޭޕްގެ ކުށް ސާބިތުވާ ފަރާތްތަކަށް މަރުގެ އަދަބު ދިނުމަށް އެބަ ވިސްނަން: ބަންގްލަދޭޝް\nސީއެންއެމް ނިއުސް ޓީމް\n11 އޮކްޓޯބަރ 2020 - 21:22:00\nރޭޕްގެ ކުށް ސާބިތުވާ މީހުންނަށް މަރުގެ އަދަބު ދިނުމަށް ވިސްނަމުންދާ ކަމަށް ބަންގްލަދޭޝްގެ ސަރުކާރުން ބުނެފިއެވެ.\nމީޑިއާއަށް މައުލޫމާތުދެއްވަމުން ބަންގްލަދޭޝްގެ ގާނޫނުތަކާއި ބެހޭ ވަޒީރު އަނިސުލް ހައްގު ވިދާޅުވީ ޖިންސީ ކުށްތަކާއި ބެހޭ ގާނޫނަށް މާދަމާގެ ކެބިނެޓް ބައްދަލުވުމުގައި އިސްލާހު ހުށަހަޅުއްވާނެ ކަމަށެވެ. އެގޮތުން އުމުރަށް ޖަލަށްލުމުގެ ބަދަލުގައި ރޭޕްގެ ކުށް ސާބިތުވާ ފަރާތްތަކަށް މަރުގެ އަދަބު ދިނުމަށް ވިސްނަމުންދާ ކަމަށް ހައްގު ވިދާޅުވިއެވެ.\nރޭޕްކުރާ ފަރާތްތަކާއި ދެކޮޅަށް ހަރުކަށި ފިޔަވަޅު އެޅުމަށާއި، ރޭޕްގެ ޝިކާރައަކަށް ވެފައިވާ ފަރާތްތަކަށް އިންސާފު ހޯދައިދިނުމަށް ގޮވާލައި، ބަންގްލަދޭޝްގެ ވެރިރަށް ޑާކާގެ މަގުތަކުގައި ގިނަ ބަޔަކު ދަނީ މުޒާހަރާކުރަމުންނެވެ. އެގޮތުން ގިނަ މީހުން ވަނީ ރޭޕްކުރާ ފަރާތްތައް ދަންޖެއްސުމަށް ގޮވާލައި، ބޯޑުތައް ހިފައިގެން މުޒާހަރާގައި އަޑުއުފުލާފައެވެ. ބަންގްލަދޭޝްގައި ރޭޕްކުރާ ފަރާތްތަކާއި ދެކޮޅަށް މުޒާހަރާ ކުރަން ނިންމީ މިދިޔަ ސެޕްޓެމްބަރުގެ ދެ ވަނަ ދުވަހު އެގައުމުގެ ދެކުނު ނޯޚާލީ ޑިސްޓްރިކްޓްގައި ކުރި ގޭންގް ރޭޕްގެ ވީޑިއޯއެއް މީސްމީޑިއާގައި އާންމުވުމާއި ގުޅިގެންނެވެ. މި މައްސަލައިގައި މިހާތަނަށް އަށް މީހަކު ހައްޔަރުކޮށްފައި ވެއެވެ.\nބަންގްލަދޭޝްގެ އިންސާނީ ހައްގުތަކާއި ބެހޭ ޖަމިއްޔާއަކުން މައުލޫމާތުދޭ ގޮތުގައި މިހާތަނަށް މިއަހަރުގެ ޖެނުއަރީ އާއި ސެޕްޓެމްބަރާއި ދެމެދު ގާތްގަނޑަކަށް ރޭޕްގެ 1000 ކޭސް ރިޕޯޓްކޮށްފައިވެ އެވެ. އޭގެ ތެރޭގައި ގޭންގް ރޭޕްގެ 208 ކޭސް ހިމެނެއެވެ.\nކުއްޖަކު ރޭޕްކުރި މީހަކު 15 އަހަރަށް ޖަލަށް\nއަންހެނަކު ރޭޕްކުރި މައްސަލައިގައި ދެ މީހަކު ހައްޔަރުކޮށްފި\nއެއްވުންތަކަށް ހުއްދަނުދޭތީ ހިއުމަން ރައިޓްސް ވޮޗުގެ ފާޑުކިޔުން ސަރުކާރަށް\nމާލޭގައި ރޭޕްއާ ދެކޮަޅަށް މުޒާހަރާކޮށްފި\nޕީޕީއެމްގެ ފަރާތުން ދެއްވަދޫ ރައްޔިތުންނަށް 4000 މާސްކު!\nކެންޑިޑެސީ ބާތިލްކުރި މައްސަލައިގައި އިދިކޮޅުން ކޯޓަށް\nއީގަލްސްގެ ކޯޗު ކަމުން މޯހަން ވަކިކޮށްފި\nބޮޑު ތަފާތަކުން އީގަލްސް ބަލިވެއްޖެ


ބެޑްމިންޓަންގެ ސެމީފައިނަލަށް ނަބާހާ އަދި ޒަޔާން | Jazeera\tބެޑްމިންޓަންގެ ސެމީފައިނަލަށް ނަބާހާ އަދި ޒަޔާން - Jazeera\nބެޑްމިންޓަންގެ ސެމީފައިނަލަށް ނަބާހާ އަދި ޒަޔާން\nއައިމިނަތު ޔުމްނާ February 23, 2020 45 views0\nޔޫގެންޑާ އިންޓަނޭޝަނަލް ސީރީސް ބެޑްމިންޓަން މުބާރާތުގެ މިކްސް ޑަބަލްސް އިވެންޓުގެ ސެމީ ފައިނަލުން ޖާގަ ރާއްޖޭގެ އެއްވަަނަ ލިބިފައިވާ ބެޑްމިންޓަން ކުޅުންތެރިން ކަމުގައިވާ ހުސެއިން ޒަޔާން ޝަހީދު ޒަކީ އަދި ފާތިމަތު ނަބާހާހޯދައިފިއެވެ.\nމީގެ ކުރިން ވެސް ރާއްޖޭގެ ކުޅުންތެރިން ޔޫގެންޑާ މުބާރާތުގައި ވާދަކޮށްފައިވާއިރު މިފަހަރުގެ މުބާރާތުގައި ރާއްޖޭގެ ކުޅުންތެރިން ވާދަކުރަނީ އަންހެން ސިންގަލްސް އާއި ފިރިހެން ސިންގަލްސް އަދި މިކްސް ޑަބަލްސްގައެވެ.\nޒަޔާން އާއި ނަބާހާގެ ޕެއާ ސެމީފައިނަލަށް ދަތުރުކުރީ ޔޫގެންޑާގެ ޕެއާ އެއް ކަމަށްވާ ޖޯޑަން ނިވަގާބާ އާއި ކެރޮލިން ނެގޮޔަންބާ އަތުން 21-03 ހުން މޮޅުވެ އަދި 21-05 މޮޅުވުމަށްފަހުއެވެ.\nކުއާޓާ ފައިނަލުގައި ކެންޔާގެ އެއްވަނަ ޕެއާ ކަމަށްވާ ޖޯން ވަނިއޯކީ އާއި މާސީ ޖޯސެފްގެ ޕެއާ ބަލިކުރީ ފޯރިގަދަ މެޗަކަށް 21-19، 21-15 ސެޓުތައްގެންގޮސްގެންނެވެ.\nޒަޔާން އާއި ނަބާހާ ވަނީ ބެޑްމިންޓަން ވޯލްޑް ފެޑެރޭޝަން (ބީޑަބްލިއުއެފް) އިން ރުހުންދީފައިވާ ޔޮނެކްސް ސަންރައިސް ޕާކިސްތާން އިންޓަނޭޝަނަލް ސީރީސް އިން ރާއްޖެ އަށް ލިބުނު ފުރަތަމަ ރަން މެޑަލް ހޯދާދީފައެވެ. މީގެ އިތުރުން ވެސް ގައުމީ ފެންވަރުގެ ގިނަ މުބާރާތްތަކުންނާއި ބައިނަލްއަގްވާމީ މުބާރާތްތަކުން ޒަޔާން އާއި ނަބާހާ ވަނީ ރަނގަޅު ކާމިޔާބީތަކެއް ހޯދައި ފަހަރަކަށް ވުރެން ފަހަރެއް ނަތީޖާ ރަނގަޅުކޮށްފައެވެ.\nޒަޔާން އާއި ނަބާހާގެ ޕެއާ އިންޑިއާގެ ކޯނާ ތަރުން އާއި ޖައްކަމްޕޫޑީ މޭގްނާއާ ބައްދަލުކުރާމެޗު މިއަދު އޮންނާނެކަމަށް މައުލޫމާތު ލިބެއެވެ.


ދުފުމަކީ އަނގައިގެ ކެންސަރު ޖެހުމަށް މަގުފަހިވާކަމެއް - DhiDaily\nދުފުމަކީ އަނގައިގެ ކެންސަރު ޖެހުމަށް މަގުފަހިވާކަމެއް\nދުފުމަކީ ދިވެހިންގެ ދިރިއުޅުމާއި ވަރަށް ކުރީ ޒަމާނުއްސުރެ ގުޅި ލާމެހިފައިވާ ކަމެކެވެ. އަތޮޅުތެރޭ ރަށްރަށުގައި ދިރިއުޅޭ އުމުރުން ދުވަސްވީ މީހުންގެ ގޭގެގައި ދުފުމަށް ޙާއްސަކޮށް ދުފާ މަޑިސީލަ ތަތްޔާރު ކޮށްފައި ހުރެއެވެ. މިއަދުގެ ޅަފުރައިގެ ޒުވާނުން ހޮޓަތަކަށް ކޮފީބޯން ނުވަތަ ކާއި ނިންމާލުމަށް ފަހު ދުފުމަކީ އަންމުކަމެނެވެ. ނަމަވެސް ތިމައަށް މިކުރެވޭ ކަންތަކާއިމެދު ވިސްނާލިން ހެއްޔެވެ. މިކަމުގެ ސަބަބުން ތިމާ ކެންސަރަށް ހުށަހެޅުމުގެ ފުރުޞަތު ބޮޑެވެ. ތިޔަ ދުފުން ހުއްޓާލަބަލާށެވެ. ދުފުމަކީ އަނގައިގެ ކެންސަރު ޖެހުމަށް މަގުފަހިވާކަމެކެވެ.\nއަނގައިގެ ކެންސަރު އެންމެ ގިނަ ޤައުމުތަކުގެ ތެރޭ ދިވެހި ރާއްޖެ ހިމެނެއެވެ. ކެންސަރު ބަލި ރާއްޖެގައި ގިނަވަނީ ދުންފަތްލައިގެން ދުފާމީހުންނާއި، ދުންފަތުގެ އިސްތިއުމާލުކުރާ މީހުން އާދަޔާ ޚިލާފަށް ގިނަކަމަށްވާތީއެވެ. އަނގައިގެ ކެންސަރު ފެންނަނީ އަނގައިގެ ތެރޭގައި ފާރުކޮޅެއް ނުވަތަ ދިރުމެއް އުފެދި، ފިލައިނުގޮސް ގިނަ ދުވަސްވުމުންނެވެ. އަނގައިގެ ކެންސަރު އާންމުކޮށް ޖެހެނީ އުމުރުން 40 އަހަރުން މަތީގެ މީހުންނަށެވެ.\nއަނގައިގެ ކެންސަރުގެ ތެރޭގައި ހިމެނެނީ ތުންފަތާއި، ދުލާއި، ކޮލާއި، މަތީ ތައްޔާއި، ތިރީ ތައްޔާއި، އަދި ކަރުގެތެރޭގައި އުފެދޭ ކެންސަރުތަކެވެ. އަނގައިގެ ކެންސަރުތަކަކީ ކުރީކޮޅު ބަލި ނުހޯދި ދިގުލައިފިނަމަ ފުރާނައަށް ނުރައްކާވެދާނެ ބަޔެކެވެ.\nއަނގައިގެ ކެންސަރުގެ އަލާމާތްތަކަކީ އަނގައިގައި ފާރުކޮޅެއް އުފެދި ފަސޭހަނުވެ ލަސްވުމާއި އެފާރުކޮޅުން ފަސޭހައިން ލޭއައުމާއި އަނގައިގެ އެތެރޭގައި ހުދު އަދި ރަތް ކުލައިގެ ތަންތަން ގަނޑު އުފެދެން ފެށުމުގެ އިތުރުން ބުނެދޭން ނޭނގޭގޮތަށް ޒަޚަމަކާއި ނުލައި އަނގައިގެ އެތެރެއިން ލޭއައުން އަދި ބުނެދޭން ނޭނގޭ ގޮތަށް މޫނުއި އަނގަ އަދި ކަރު އައްސިވުން ނުވަތަ އިހުސާސްކެނޑުން އަދި މަޑުވެފައި ތަދުވުމެވެ. އަދި ދިގުލައިގެންދާ ފާރުކޮޅު މޫނާއި ކަރުގައި ނޫނީ އަނގައިގެ އެތެރޭގައި ހުރެ ފަސޭހައިން ލޭއައިސް ދެހަފްތާއިން ވެސް ރަނގަޅުނުވެ ހުރުމެވެ.\nއަނގައިގެ ތެރޭގައިވާ ޓިޝޫތަކުގެ ކުލަ ބަދަލުވެ އަނގައިގެ އެތެރެއާއި ތުންފަތް ބޯވެ، ދުޅަވެ، ގަނޑުލުން އެއްޗެތި ހެފުމާއި ދިރުވުމަށް އުދަގޫވުން އަދި ތުންފަތް ބޯވެ ކުރަކިވެ ހަލާކުވެފައި ހުރުމާއެކު ވާހަކަ ދައްކަން އުނދަގޫވުމާއި ދަތްދޮޅި އާއި ދޫ ހަރަކާތް ކުރުވުމާއި ހަލުވަން އުނދަގޫވުން އަނގަހުޅުވާ ލެއްޕުމަށް އުދަގޫވުމެވެ. މަތީ ދަތްޕިލައާއި ތިރީ ދަތްޕިލަ ރަގަޅަށް ޖެހޭވަރަށް އަނގަ ލައްޕައިލަން އުދަގޫވުން، ތުންފަތާއި އަނގައިގެ އެކި ހިސާބަށް ވެލިހިރުވާ ކަހަލަ އާދަޔާ ޚިލާފު ތަފާތު އިހްސާސްތަކެއްވުން، ކަރުތެރެ ކުރަކިވެ ކަރުބުޑުގައި އެއްޗެއް ހުރުމުގެ އިހުސާސްވުން އަޑުބަރުވެ ކަރުތެރެ ސަކަރާތްވެ ދިގުލުމާއެކު އަޑަށް ބަދަލުއައުން، ކަންފަތުގައި ގިނަގިނައިން ރިއްސުން، ދަތްޕިލަ އެތުރިފައި ހުންނަ ގޮތަށް ފަރަގުއައުން، ޓޮންސިލް ދުޅަވުން އަދި ދުލުގައި ފާރުހުރުން ފަދަ އާދަޔާ ޚިލާފަށް ބަރުދަން ލުއިވުން ފަދަ އަލާމަތް ފެނުމެވެ. ފަދަ އަލާމާތެއް ފެނިއްޖެނަމަ ލަސްނުކޮށް، ދަތުގެ ޑޮކްޓަރަކަށް ނުވަތަ ޞިއްހީ ފަރުވާދޭ ފަރާތެއްގެ ލަފާ ހޯދުން މުހިއްމެވެ.\nއަނގައިގެ ކެންސަރަށް ފަރުވާކުރެވެނީ އެހެން ކެންސަރުތަކަށް ވެސް ފަރުވާ ކުރާ އުސޫލުން ކީމޯތެރަޕީ ދިނުން އަދި ރޭޑިއޭޝަން ދިނުން ނުވަތަ އޮޕަރޭޝަން ކުރުމެވެ. ބަލީގެ އަސަރުކޮށްފައިވާ މިންވަރެއް ބަލައި ފަރުވާ ކުރިޔަށް ގެންދާނެ ގޮތް ކަނޑައަޅާނީ ޑޮކްޓަރުންނެވެ.\nއަނގައިގެ ކެންސަރަށް ތިބާ ހުށަހެޅުމުގެ ކުރިން ދުފުމާއި ދުންފަތުގެ އިސްތިއުމާލުކުރުމުން ފަދަ ކަންކަމުން ދުރުހެލިވާށެވެ. ކެއުމުގެ ތެރޭގައި މޭވާ އާއި ތަރުކާރީ ބޭނުންކުރުމަކީ އަނގައިގެ ކެންސަރު ޖެހުމުގެ ފުރުޞަތު ކުޑަކޮށްދޭނޭ ކަމެކެވެ. ވީމާ ކެއުމުގައި މޭވާ އާއި ތަރުކާރީ ބޭނުންކުރުމަށް އިސްކަންދޭށެވެ.\nލިބުނު ޕްރެޝަރާއެކު ސަރުކާރުން ބޭނުންވީ ”ދެބޯގެރިދުއްވަން“\n”ފެއިލްވިކަމަށް ޤަބޫލެއް ނުކުރަން“ ނޫން، ފެއިލްވެއްޖެ، އިސްތިއުފާދެއްވާ


Breaking News: Dr. Bilal Philips Raajje Genaun Madu Jahssalaifi\nޑރ. ބިލާލް ފިލިޕްސް ރާއްޖެ ގެނައުން މަޑުޖައްސާލައިފި\nޔޫތު މިނިސްޓްރީން އަންނަ މަހު ރާއްޖެ ގެނައުމަށް ނިންމާފައިވާ ޑރ. ބިލާލް ފިލިޕްސްއާ މެދު ގިނަ ބައެއްގެ ފާޑުކިޔުންތައް އަމާޒުވުމުން އެންމެފަހުން ޑރ. ބިލާލް ފިލިޕްސް ރާއްޖެ ގެނައުން މަޑުޖައްސާލައިފި\nބިލާލް ފިލިޕްސްއާ ގުޅިގެން ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދާއި އެ މަޖިލީހުގެ ނާއިބު ރައީސް އީވާ އަބްދުﷲގެ އިތުރުން މަޖިލީހުގެ ބައެއް އެހެނިހެން މެންބަރުންވެސް އަންނަނީ ބިލާލް ފިލިޕްސްއާ ދެކޮޅަށް ވާހަކަދައްކަވަމުންނެވެ. އެގޮތުން އިވާ ކުރެއްވި ޓުވީޓެއްގައި ވިދާޅުވެފައިވަނީ، ޑރ. ބިލާލް ފިލިޕްސްއަކީ ދަރުސް ދެއްވުމަށް އެންމެ އެކަށީގެންވާ ފަރާތް ނޫންކަމަށައި، އެކަން ހަމައެކަނި ގޫގުލްއިން ބެލުމުންވެސް ފެނިގެންދާނެ ކަމަށެވެ. އަދި ޑރ. ބިލާލު ފިލިޕްސްއަކީ ހަރުކަށި ފިކުރުގެ ބޭފުޅެއް ކަމަށާއި، އަދި އަނިޔާވެރި އަމަލުތަކަށް ބާރުދީ، އަންހެނުންނަށްވެސް އަނިޔާވެރިވުމަށް ބާރުއަޅުއްވާ ބޭފުޅެއް ކަމަށް އީވާ ވަނީ ވިދާޅުވެފައެވެ.\nއެކަމާ ގުޅިގެން ޔޫތް މިނިސްޓަރު އަހުމަދު މަހުލޫފް މިރޭ ވިދާޅުވީ އުފައްދަމުންދާ ސުވާލުތަކާ އަދި ކަންބޮޑުވުންތަކާ ގުޅިގެން ކަމާގުޅޭ އިތުރު ބައެއް އިދާރާތަކުގެ ލަފާ ހޯދުމަށް ޑރ.ބިލާލްގެ އިވެންޓު މަޑުޖައްސާލުމަށް ނިންމާފައިވާ ކަމަށެވެ.


Ras Online - މެންޓަލް ހެލްތުގެ ދާއިރާއިން ރައީސް އިއުލާންކުރެއްވި ސްކޮލަރޝިޕްތަކަށް ހުޅުވާލައިފި\nމެންޓަލް ހެލްތުގެ ދާއިރާއިން ރައީސް އިއުލާންކުރެއްވި ސްކޮލަރޝިޕްތަކަށް ހުޅުވާލައިފި\nއަހުމަދު މަސްނޫމް 14 ސެޕްޓެމްބަރު 2021 - 10:55\nނަފްސާނީ ދުޅަހެޔޮކަމާ ގުޅުންހުރި ދާއިރާތަކުން މަތީ ތައުލީމް ހާސިލްކުރަން ބޭނުންވާ ފަރާތްތަކަށް ސްކޮލަރޝިޕްތަކަށް ކުރިމަތިލުމުގެ ފުރުޞަތު މިނިސްޓްރީ އޮފް ހަޔަރ އެޑިއުކޭޝަނުން ހުޅުވާލައިފިއެވެ.\nމެންޓަލް ހެލްތުގެ ދާއިރާއިން މީހުން ބިނާކުރުކުރުމުގެ ގޮތުން ސްކޮލަރޝިޕްތަކެއް އިޢުލާން ކުރައްވާނެކަން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އިޢުލާން ކުރައްވާފައިވަނީ، ނޭޝަނަލް ސްކިލް ޑިވެލޮޕްމަންޓް މާސްޓަރ ޕްލޭން އިފްތިތާޙު ކުރުމުގެ ރަސްމިއްޔާތުގައެވެ.\nހަޔަރ އެޑިއުކޭޝަނުން ހުޅުވާލާފައިވާ ސްކޮލަރޝިޕްތަކުގެ ފުރުސަތުތަކަކީ ކިޔެވުމަށް ހިނގާ ހުރިހާ ޚަރަދެއް ދިވެހި ސަރުކާރުން ކުރާގޮތަށް ހަމަޖައްސާފައިވާ 46 ސްކޮލަރޝިޕް ފުރުސަތެވެ.\nމި ސްކޮލަރޝިޕްތަކުގެ ތެރެއިން ކޮންމެ ސްކޮލަރޝިފެއްވެސް ވަނީ އެ ސްކޮލަރޝިޕެއް ފުރިހަމަ ކުރާ ދަރިވަރު ދައުލަތުގެ ކޮންމެވެސް މުއައްސަސާއަކުން ކަނޑައަޅާ ތަނެއްގައި ޚިދުމަތްކުރުމަށް އެ މުއައްސަސާއަކަށް ޖާމިނުކޮށްފައެވެ. އެހެންކަމުން، އެ ސްކޮލަރޝިޕެއް ފުރިހަމަކުރާ ދަރިވަރަކު ޖާމިނުކޮށްފައިވާ މުއައްސަސާއިން ކަނޑައަޅާ ތަނެއްގައި ވަކި މުއްދަތަކަށް ޚިދުމަތް ކުރުމަށް ބޮންޑް ކުރެވޭނެކަމަށް މިނިސްޓްރީން ބުނެފައި ވެއެވެ.\nސްކޮލަރޝިޕް ތަކުގައި ކިޔެވުމަށް ހުޅުވާލާފައިވާ ކޯސްތަކާއި އެކޯސްތައް ޖާމިނުކޮށްފައިވާ މުވައްސަސާތައް:-\nމާސްޓަރސް އިން ނާރސިންގ (ސައިކިއޭޓްރިކް ނާރސިން/މެންޓަލް ހެލްތު ނާރސިން) -4ފުރުޞަތު\nމާސްޓަރސް އިން ކްލަނިކަލް ސައިކޮލޮޖީ -2ފުރުޞަތު\nމާސްޓަރސް އިން ކައުންސެލިން/ ސައިކޯތެރަޕީ -2ފުރުޞަތު\nމާސްޓަރސް އިން ސައިކޭޓްރީ -2ފުރުޞަތު\nމާސްޓަރސް އިން އެޑިކްޝަން ސްޓަޑީޒް/އެޑިކްޝަން މެނޭޖްމަންޓް -5ފުރުޞަތު\nމާސްޓަރސް އިން ނާރސިން -5ފުރުޞަތު\nމާސްޓަރސް އިން ކްލިނިކަލް ސައިކޮލޮޖީ -6ފުރުޞަތު\nމާސްޓަރސް އިން ކައުންސެލިން -7ފުރުޞަތު\nމިނިސްޓްރީ އޮފް ޖެންޑަރ ފެމެލީ އެންޑް ސޯޝަލް ސަރވިސަސް\nމާސްޓަރސް އިން ނާރސިންގ (ސައިކިއޭޓްރިކް ނާރސިން/މެންޓަލް ހެލްތު ނާރސިން) -2ފުރުޞަތު\nމާސްޓަރސް އިން ކްލިނިކަލް ސައިކޮލޮޖީ -2ފުރުޞަތު\nމާސްޓަރސް އިން ކައުންސެލިން/ސައިކޯތެރަޕީ - 1 ފުރުޞަތު\nމާސްޓަރސިން އިން ލާރނިން ޑިސްއެބިލިޓީސް - 8 ފުރުޞަތު\nދައުލަތުގެ މީޑިއާއަށް މައުލޫމާތު ދެއްވަމުން މިނިސްޓަރ އޮފް ހަޔަރ އެޑިއުކޭޝަން ޑރ. އިބްރާހިމް ހަސަން ވިދާޅުވީ އެކި ދާއިރާތަކުން މީހުން ބިނާކުރެއްވުމަކީ ސަރުކާރުގެ ބޮޑު އަމާޒެއްކަމަށެވެ. އަދި މިފަހަރު ހުޅުވާލި މެންޓަލް ހެލްތުގެ ދާއިރާއިން ކިޔެވުމުގެ ސޮކޮލަރޝިޕްތަކާއި އެހެން ސްކޮލަރޝިޕްތަކާ ތަފާތުތަކެއް ހުންނާނެކަމަށާއި އެގޮތުން މި ސްކީމުން ދަރިވަރުން ކިޔަވަންދާ ޔުނިވަރސިޓީއާއި ކޯސް އިޚްތިޔާރުކުރާނީ ދަރިވަރުން އަމިއްލައަށް ކަމަށް މިނިސްޓަރ ވިދާޅުވިއެވެ.\nހަޔަރ އެޑިއުކޭޝަން މިނިސްޓްރީން ބުނީ މި ކޯސްތަކުގައި ބައިވެރިވާން އެދޭ ފަރާތްތަކުން ކޯހާއި ގުޅޭ ދާއިރާއަކުން ބެޗްލަރސް ޑިގްރީ ޙާސިލުކޮށްފައިވުން ނުވަތަ ޤައުމީ ސަނަދުތަކުގެ އޮނިގަނޑު (އެމް.އެން.ކިޔު.އެފް)ގައި ވާގޮތުން، މާސްޓަރސް ފެންވަރުގެ ކޯހެއްގައި ބައިވެރިވުމުގެ ޝަރުތު ފުރިހަމަވާން ޖެހޭނެކަމަށެވެ. މީގެއިތުރުން ކޯސް ފުރިހަމަ ކުރުމަށް އެދޭ ޔުނިވަރސިޓީގެ ފަރާތުން ކަނޑައަޅާ ކްރައިޓީރިއާ ފުރިހަމަވާންޖެހޭނެ ކަމަށް ވެސް ބުނެފައި ވެއެވެ. މިނިސްޓްރީން ބުނީ ކޮންމެ މުއައްސަސާއަކަށް ކޮންމެ ދާއިރާއަކުން ކަނޑައަޅާފައިވާ ސްކޮލަރޝިޕްތަކަށް އެދޭ ދަރިވަރުންގެ ތެރެއިން އެ ކަނޑައެޅިފައިވާ އަދަދަށް ދަރިވަރުން ނޮމިނޭޓްކުރާނީ ޝަރުތުތަކަށް ބެލުމަށްފަހުގައި ކަމަށެވެ. އަދި ދަރިވަރުން ކޯހަށް ހޮވޭތާ ގިނަވެގެން6މަސްދުވަހުގެތެރޭގައި، އެ ކޯހުގައި ކިޔަވަން ފަށަން ވާނެކަމަށް މިނިސްޓްރީން ބުނެފައިވެއެވެ.


Ethah offeehakah hingaifi, Ithihaadhuge jalsaa ah adhives thaneh nulibey! | Mihaaru\nއެމްޑީޕީގެ އިސް ބޭފުޅުން ހައުސިން މިނިސްޓްރީގައި. އެމްޑީޕީން ފޮނުވި ސިޓީގެ ޖަވާބު އަދިވެސް ނުލިބޭތީ އެކަމުގެ ޝަކުވާ އެ ޕާޓީން ދަނީ ކުރަމުން. - ފޮޓޯ: އެމްޑީޕީ\nއެތައް އޮފީހަކަށް ހިނގައިފި، އިއްތިހާދުގެ ޖަލްސާ އަށް އަދިވެސް ތަނެއް ނުލިބޭ!\n13 ޖުލައި 2016 - 11:39 20 comments\nއެމްޑީޕީގެ ޗެއާޕާސަންގެ ނައިބު އަލީ ނިޔާޒާއި ކުރީގެ އެޑިއުކޭޝަން މިނިސްޓަރު މުސްތަފާ ލުތުފީ ވަނީ ހައުސިން މިނިސްޓްރީ އަށް ވަޑައިގެން އިއްތިހާދުގެ ޖަލްސާ ބާއްވަން ކާނިވާ ސަރަހައްދު ހޯދަން މިނިސްޓްރީއަށް ފޮނުވި ސިޓީގެ ޖަވާބު ނުލިބޭތީ އެކަމުގެ ކަންބޮޑުވުން ފާޅުކުރައްވައިފަ އެވެ.\nމީގެ އިތުރުން އައްޑޫ މީދޫ ދާއިރާގެ މެމްބަރު ރޮޒެއިނާ އާދަމާއި އަލިފުށީ ދާއިރާގެ މެމްބަރު މުހައްމަދު ރަޝީދު ހުސެއިން ވަނީ އިލެކްޝަންސް ކޮމިޝަންގެ ފަސް މެމްބަރުންނާ ބައްދަލުކުރައްވައި، ސިޔާސީ ހަރަކާތްތައް ހިންގުމުގެ ފުރުސަތު ނުލިބުމުގެ ޝަކުވާ ކުރައްވައިފަ އެވެ.\nމުޒާހަރާއެއް ކޮންޓްރޯލްކުރުމުގައި ފުލުހުން ހަރަކާތްތެރިވާއިރު ނިޔާޒް ކުރީ ސަފުގައި. މާދަމާ ރޭގެ ޖަލްސާ ކާނިވާ ސަރަހައްދުގައި ބޭއްވޭނެ ކަމުގެ އުންމީދު އެބަ އޮތް ކަމަށް އޭނާ ވިދާޅުވި. --ފޮޓޯ: އަހްމަދު އަންވަރު (ސިމް)\nއިއްތިހާދުގެ ޖަލްސާ މާދަމާ ރޭ ބާއްވަން ކާނިވާ ސަރަހައްދު ދޫކޮށް ދިނުމަށް އެދި އެމްޑީޕީން ސިޓީ ފޮނުވިތާ މަހަކަށް ވުރެ ގިނަ ދުވަސް ވެއްޖެ އެވެ. އެކަމަކު ކާނިވާ ސްޓޭޖް ސަރަހައްދު ކުއްޔަށް ހިފާފައިވާ ފަރާތަށް އެހެން ބަޔަކަށް ހުއްދަ ދޫކުރެވޭނީ، ހައުސިން މިނިސްޓްރީގެ ރަސްމީ ހުއްދައެއް ލިބިގެން ކަމަށްވެ އެވެ.\nނިޔާޒް މިއަދު ވިދާޅުވީ ޖަލްސާ ބާއްވަން ކާނިވާ ސަރަހައްދު ދޫކުރުމުގެ ހުރިހާ ބާރެއް އޮތީ ހައުސިން މިނިސްޓަރު ޑރ. މުހައްމަދު މުއިއްޒަށް ކަމަށެވެ. އަދި އެ ސަރަހައްދު އެހެން ބަޔަކަށް ދީފައި ނުވާތީ ހުއްދަ ލިބޭނެ ކަމުގެ އުންމީދު އެބަ އޮތް ކަމަށް އޭނާ ވިދާޅުވި އެވެ.\n"އަޅުގަނޑުމެންނަށް މިއަދު ޖަވާބެއް ދެއްވާނެ ކަމަށް މިނިސްޓްރީން ބުނީ. މިއަދު ވެސް މިނިސްޓްރީ އަށް ދާނަން. އެތަން ނުލިބިއްޖެ ނަމަ ޖަލްސާ ބާއްވާނެ ތަނެއް މިއަދު އިއުލާން ކުރާނަން،" ނިޔާޒް ވިދާޅުވި އެވެ.\nއިލެކްޝަންސް ކޮމިޝަންގެ މެމްބަރު އަހުމަދު އަކްރަމް ވިދާޅުވީ ޖަލްސާ ބާއްވާނެ ތަނެއް ނުލިބޭ ކަމަށް ބުނެ އެކަމުގެ ޝަކުވާ ހުށަހެޅީ ޖަލްސާ ބާއްވަން ވަރަށް ކައިރިވެފައި އޮއްވާ ކަމަށެވެ.\nއެމްޑީޕީގެ ދެ މެމްބަރަކު އިލެކްޝަންސް ކޮމިޝަންގެ ފަސް މެމްބަރުންނާ އިއްޔެ ބައްދަލުކުރައްވަނީ. ސިޔާސީ ހަރަކާތްތައް ނުހިންގޭތީ އިދިކޮޅު ފަރާތްތަކުގެ ޝަކުވާތައް ވަނީ ބޮޑުވެފައި. - ފޮޓޯ: އެމްޑީޕީ\nއެމްޑީޕީން ވަނީ ޖަލްސާ ބާއްވާނެ ތަނެއް ހޯދަން ހައުސިން މިނިސްޓްރީ އަށް ފޮނުވި ސިޓީގެ ކޮޕީއެއް ނުރަސްމީކޮށް ކޮމިޝަނަށް ފޮނުވައިފަ އެވެ. އެ ސިޓީއާ ގުޅިގެން ހައުސިން މިނިސްޓްރީއާ ގުޅިގެން އެމްޑީޕީއަށް ތަނެއް ހޯދައިދޭން މަސައްކަތް ކުރި ކަމަށް އަކްރަމް ވިދާޅުވި އެވެ.\nއަޅުގަނޑުމެންނަށް މިއަދު ޖަވާބެއް ދެއްވާނެ ކަމަށް މިނިސްޓްރީން ބުނީ. މިއަދު ވެސް މިނިސްޓްރީއަށް ދާނަން. އެތަން ނުލިބިއްޖެ ނަމަ ޖަލްސާ ބާއްވާނެ ތަނެއް މިއަދު އިއުލާން ކުރާނަން. --ނިޔާޒް\nއިއްތިހާދުގެ ޖަލްސާ ބޭއްވުމަށް މަގުފަހިކޮށްދިނުމަށް އިލެކްޝަންސް ކޮމިޝަނުން ކުރަން ޖެހޭ ކަންކަން ހަލުވިކަމާ އެކު ކުރާނެ ކަމަށް ވެސް އަކުރަމް ވިދާޅުވި އެވެ.\n"ސިޓީގެ ޖަވާބެއް ނުލިބުނީމަ، ދުރާލާ އަންގަން ޖެހޭނެ. ރަސްމީކޮށް ކޮމިޝަނާ ކަންކަން ހިއްސާ ކުރީމަ ޕާޓީތަކުން އެދޭ ކަންކަން އެހެން އިދާރާތަކާ ގުޅިގެން އަޅުގަނޑުމެންނަށް ކޮށްދެވޭނީ،" އަކްރަމް ވިދާޅުވި އެވެ.\nއެއްވެ އުޅުމަކީ ގާނޫނުއަސާސީ އާއި އެއްވެ އުޅުމުގެ ގާނޫނުން ލިބިދޭ ހައްގަކަށް ވިޔަސް ފަހަކަށް އައިސް އެ ފުރުސަތު ފުލުހުން ނުދޭކަމުގެ ޝަކުވާ ވެސް އިދިކޮޅު ފަރާތްތަކުން ގެންދަނީ އުފުލަމުންނެވެ. އަދި ޕާޓީތަކުގެ ޖަލްސާ ބާއްވަން އެއްވެސް ތަނެއް ދޫނުކުރާ މައްސަލަ ވެސް އެ މީހުން ނަގަ އެވެ.\nއިތުރު ލިޔުންތައް އެމްޑީޕީ އިދިކޮޅު ފަރާތްތައް އިލެކްޝަންސް ކޮމިޝަން ހައުސިން މިނިސްޓްރީ އެމްޑީޕީ މުޒާހަރާ މޯލްޑިވްސް ޔުނައިޓެޑް އޮޕޮޒިޝަން


SunOnline: Faris eh nugelley, hunnevee saabithu kamaa eku: Maumoon\nފާރިސެއް ނުގެއްލޭ، ހުންނެވީ ސާބިތުކަމާ އެކު: މައުމޫން\nއައިޝަތު ފަރީޙާ 22 Jan 2019, 12:55\nދިއްގަރު ދާއިރާގެ މެމްބަރު އަހުމަދު ފާރިސް މައުމޫނު --- ފޮޓޯ/ މަޖިލިސް\nދިއްގަރު ދާއިރާގެ މެންބަރު ފާރިސް މައުމޫން ސިޔާސީ މަސްރަހުން ނުފެންނާތީ ބައެއް މީޑިއާތަކުން ރިޕޯޓު ކުރުމުން ފާރިސްގެ ބައްޕާފުޅު، ކުރީގެ ރައީސް މައުމޫން އަބްދުލްގައްޔޫމް އެކަމަށް ޖަވާބު ދެއްވައިފި އެވެ.\nކުރީގެ ރައީސް އަބްދުﷲ ޔާމީންގެ ސަރުކާރާ ދެކޮޅަށް އޭރު ފެށި މަސައްކަތުގެ ފަހަތުގައި އެންމެ އިސްކޮށް ހުންނެވި ފާރިސް މައުމޫނު ސިޔާސީ މަސައްކަތް ކުރައްވާތީ ނުފެންނަ ކަމަށް ބުނެ، ބައެއް މީޑިއާތަކުން ރިޕޯޓުކޮށްފައިވާ އިރު، އެކަމަށް ރައްދު ދެއްވައި މައުމޫނު ޓުވިޓާގައި ވިދާޅުވީ ފާރިސް ހުންނެވީ ސާބިތު ކަމާ އެކު ކަމަށެވެ.\nމިހާރު މިއޮތް ސަރުކާރުގެ ކޯލިޝަން އެކުލަވާލައި އޭރު އިދިކޮޅުގައި ތިއްބެވި ހުރިހާ ލީޑަރުން އެއްގަލަކަށް އަރުއްވައި މަސައްކަތް ކުރައްވަން ފެއްޓެވީ ފާރިސް އިސްކޮށް ހުންނަވައި ރައްޔިތުންގެ މަޖިލީހުގެ އޭރުގެ ރައީސް އަބްދުﷲ މަސީހުގެ އިތުބާރު ނެތްކަމުގެ ވޯޓު ނެގުމަށް ފާރިސް ސޮއިކުރެއްވި ހިސާބުންނެވެ. މަސީހުގެ އިތުބާރު ނެތްކަމުގެ މައްސަލާގައި އެންމެ ފުރަތަމަ ސޮއިކުރެއްވީ ފާރިސް އެވެ. އެމަނިކުފާނުގެ ފަހަތްޕުޅުން އޭރު މަޖިލީހުގައި ޕީޕީއެމް ތަމްސީލު ކުރެއްވި އިތުރު މެންބަރުންތަކެއް ރައީސް ޔާމީން އާ ދެކޮޅަށް ތެދުވި އެވެ.\nސަރުކާރު ކޯލިޝަން ބަލިކަށިވެ، ކޯލިޝަންގައި ރެނދު އަޅާފައިވާ ކަމަށް ވާހަކަ ދެކެވޭ އިރު ފާރިސް ފްރޮންޓް ލައިނުން ނުފެންނާތީ އެކަމާ ގިނަ ބަޔަކު ސުވާލު އުފައްދަ އެވެ. ސަރުކާރު ކޯލިޝަން އުފެދުމުގެ އެންމެ މުހިއްމު މަސައްކަތްތައް ކުރެއްވި ބޭފުޅާ، ކޮލިޝަން ރޫޅުމުގެ ކުރިން ފްރަންޓު ލައިނަށް ނިކުންނަވައި ކޯލިޝަން ސަލާމަތް ކުރުމުގެ މަސައްކަތް ކުރައްވަން ޖެހިވަޑައިގެންފައިވާ ކަމަށް މައުމޫނުގެ ޓްވީޓަށް ރައްދު ދީ މީހަކު ޓްވީޓުކޮށްފައިވެ އެވެ.\nސަރުކާރު ބަދަލުވުމަށް ފަހު، ރައްޔިތުންގެ މަޖިލީހުގެ މެންބަރުންގެ ތެރެއިން ޖުޑީޝަލް ސާވިސް ކޮމިޝަނަށް އައްޔަނު ކުރެއްވި މެންބަރަކީ ފާރިސް އެވެ.


Match ge kurin New Kataifi: Coach\nމެޗުގެ ކުރިން ނިއު ކަޓައިފި: ކޯޗް\nސިންގަޕޫރުގެ ބެލަސްޓިއާ ހަލްސާ އަތުން 3-0 އިން ބަލިވުމުގެ ކުރިން ވެސް ކުޅުންތެރިންގެ ނަޒަރުގައި އޭނާގެ ޓީމު އޮތީ އޭއެފްސީ ކަޕުން ކަޓާފައި ކަމަށް ނިއުގެ ކޯޗު ބަލްގޭރިޔާގެ ޔްރޮދާން ސްޓޮއިކޯފް އިވަނޯފް ބުނެފި އެވެ.\n"އަހަރުމެން އުއްމީދު ކަނޑާލައިފިން މެޗުގެ ކުރިން. މިހެންވީމަ އަހަރުމެން ނަފްސާނީ ގޮތުން ވަރަށް ދަށްކޮށްތިބީ،" ކޯޗު ބުންޏެވެ.\nއޭނާ މިފަދައިން އިޝާރާތްކުރީ މި މެޗުގެ ކުރިން ނިއު ކުޅުނު ހަތަރު މެޗުގައި އެންމެ ދެ ޕޮއިންޓް ލިބި ގްރޫޕުގެ ފުލަށް ގޮސްފައި އޮތުމުންނެވެ.\nކޯޗު ބުނީ ބެލަސްޓިއާ މެޗަސް ނުކުތްއިރު ވެސް މުބާރާތުން ކަޓާފައިވާ ކަމަށް ނިއު އަށް އިހުސާސްވި އަނެއް ސަބަބަކީ މުހިންމު ދެ ކުޅުންތެރިއަކު މި މެޗަށް ސަސްޕެންޑްވެފައި ތިބުން ކަމަށެވެ.\n"އަހަރުމެންގެ މުހިންމު ދެ ކުޅުންތެރިން ސަސްޕެންޑްވެފައިތިބީ. ބެލަސްޓިއާ އަހަރުމެންނަށްވުރެ އޮގަނައިޒް، މާ ރަނގަޅަށް ކުޅުނު. އަހަރުމެން މިއުޅެނީ މިދިޔަ އަހަރަށްފަހު ޓީމު އަލުން ތައްޔާރުކުރުމުގެ މަސައްކަތުގައި،" ކޯޗު ބުންޏެވެ.\nއޭއެފްސީ ކަޕުން ނިއު ކަޓާފައިވާއިރު މުބާރާތުގައި ރާއްޖެއިން ވާދަކުރާ މާޒިޔާ އަށް ދެ ވަނަ ބުރަށް ދިއުމުގެ ފުރުސަތު އަދި އެބައޮތްވެ. އެ ޓީމު އިއްޔެ އެއްވަރުވީ އިންޑިޔާގެ މޯހަން ބަގާންއާ ވާދަކޮށް 1-1އިންނެވެ.


Ungoofaarugai fenhindhaa nizaam gaaimukurumah beynunvaa holhivalhulumuge masahkai fashaifi – Iru\nބޮޑެތި ވިޔަފާރިތަކަށް 544 މިލިއަން ރުފިޔާ ދޫކޮށްފި\nއުނގޫފާރުގައި ފެންހިންދާ ނިޒާމް ގާއިމުކުރުމަށް ބޭނުންވާ ހޮޅިވަޅުލުމުގެ މަސައްކަތް ފަށައިފި\nރ. އުނގޫފާރުގައި ފެންހިންދާ ނިޒާމް ގާއިމުކުރުމަށް ބޭނުންވާ ހޮޅިވަޅުލުމުގެ މަސައްކަތް ފަށައިފިއެވެ.\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމްޓީސީސީ) އިން ބުނީ އުނގޫފާރު މަގުތައް ތަރައްގީ ކުރުމުގެ މަޝްރޫއުގެ ތެރެއިން، ފެންހިންދާ ނިޒާމް ގާއިމުކުރުމަށް ބޭނުންވާ ހޮޅިވަޅުލުމުގެ މަސައްކަތްތައް ކުރިއަށްދާ ކަަމަށާއި، މިމަސައްކަތް ބާރު ސްޕީޑްގައި ކުރިއަށްދާ ކަަމަށެވެ.\nމި މަޝްރޫޢުގެ ދަށުން ގާއިމުކުރާ ފެން ހިންދާ ނިޒާމަކީ ރަށުގެ ވަށައިގެންވާ މޫދަށް ފެން ބޭރު ކުރުމުގެ ބަދަލުގައި ރަށުގެ ސާފު ފެން ފަށަލައާ ހަމަޔަށް ފެން ޕަންޕު ކޮށްދޭ ނިޒާމެއްކަން އެމްޓީސީސީން ބުނެއެވެ.\nއެރަށުގެ ކައުންސިލުން ބުނީ ރަށުގައި ތަރައްގީއަށް ހިންގޭ މަޝްރޫއުތައް ނުހުއްޓި ކުރިއަށްދާތީ ރައްޔިތުން ތިބީ ވަރަށް ހިތްހަމަޖެހިގެން ކަަމަށެވެ. އަދި އުންމީދު ކުރަނީ ފެން ހިންދާ ނިޒާމުގެ މަސައްކަތް ނިމުމުން މިހާރު ރައްޔިތުން އުފުލަމުންދާ ތަކުލީފުތަކަށް ހައްލު ލިބިގެންދާނެ ކަމަށެވެ.\nއެމެރިކާގެ މިލިޓަރީ އެކަޑަމީ އިން 2021 ވަނަ އަހަރު ހިންގާ ކޯހަކަށް ކުރިމަތިލުމުގެ ފުރުޞަތު\nރ. އުނގޫފާރު މަގުތައް ތަރައްޤީ ކުރުމުގެ މަޝްރޫޢުގެ ތެރެއިން، ފެންހިންދާ ނިޒާމް ޤާއިމުކުރުމަށް ބޭނުންވާ ހޮޅިވަޅުލުމުގެ މަސައްކަތް ކުރިއަށް އެބަދޭ. މި މަޝްރޫޢުގެ އަމަލީ މަސައްކަތް ފަށާފައިވަނީ 12 ޖޫން 2019 ގައި. އަދި މި މަޝްރޫއު ހަވާލުކުރެވިފައިވަނީ 28.66 މިލިއަން ރުފިއާއަށް. pic.twitter.com/XwcenIAhHn\n— MTCC Plc (@MTCCPlc) August 9, 2020\nމި މަޝްރޫޢަށް 28.66 މިލިއަން ރުފިޔާ ޚަރަދުވާއިރު، މި މަސައްކަތް 240 ދުވަހުގެ ތެރޭގައި ނިންމަން ޖެހެއެވެ.


Second phase ah mi mahu bahuge hidhumaiy fashanee\nދެވަނަ ފިޔަވައްސަށް މިމަހު ބަހުގެ ހިދުމަތް ފަށަނީ\nދެވަނަ ފިޔަވަހީގައި އިމާރާތްކޮށްފައިވާ ހިޔާ ފްލެޓްތައް: އެ ސަރަހައްދަށް ބަހުގެ ހިދުމަތް މިމަހުގައި ފަށާނެ ކަމަށް އެޗްޑީސީން ބުނޭ\nހުޅުމާލޭގެ ދެވަނަ ފިޔަވައްސަށް މިމަހުގެ ތެރޭގައި ބަހުގެ ހިދުމަތް ދޭން ފަށާނެ ކަމަސް ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީން) ބުނެފި އެވެ.\nއެޗްޑީސީގެ މީޑިއާ އޮފިޝަލު އަވަސް އަށް ވިދާޅުވީ ބަސް ސްޓޮޕްތައް ތަރައްގީކޮށް ނިންމުމުގެ މަސައްކަތް ކުރަމުންދާ ކަމަށެވެ. ހިޔާ ފްލެޓްތަކާ ކައިރި ސަރަހައްދެއްގައި ދެ ބަސް ސްޓޮޕް ތަރައްގީ ކުރުމުގެ މަސައްކަތް އެޗްޑީސީން ދަނީ ކުރަމުންނެވެ.\nއޮފިޝަލް ވިދާޅުވީ ބަސް ސްޓޮޕްތަކުގައި ގިނަ މީހުންނަށް އެއްފަހަރާ ތިބެވޭނެ ކަމަށެވެ. އަދި އާއްމު ދަތުރުފަތުރުގެ ހިދުމަތާއި ސްކޫލް ދަރިވަރުންނަށްވެސް މިމަހުގެ ތެރޭގައި ބަހުގެ ހިދުމަތް ފަށަން ނިންމާފައިވާ ކަމަށް ވިދާޅުވި އެވެ.\nއޮފިޝަލު ވިދާޅުވި ގޮތުގައި ބަސް ސްޓޮޕްތައް ހެދުމުގެ މަސައްކަތު 92 ޕަސަންޓް މަސައްކަތް މިހާރު ވަނީ މުޅިން ނިމިފަ އެވެ. އަދި މިހާރު ކުރަމުންދަނީ ކަރަންޓު ގުޅުމާއި ފިނިޝިން މަސައްކަތްތަކެވެ. ދެވަނަ ފިޔަވަހީގެ ބަސް ދަތުރުތައްވެސް ގުޅޭނީ މިހާރު ދެމުންދާ ބަސް ދަތުރުތަކުގެ ހިދުމަތާ ކަމަށް ވެސް ވިދާޅުވި އެވެ.\nހުޅުމާލޭގެ ސެކަންޑް ފޭސްގައި މީހުން ދިރިއުޅެން ފެށީ މިދިޔަ އަހަރު އެވެ. އެކަމަކު އެއީ އަމިއްލަ މީހުންނަށް ވިއްކާފައިވާ ބިންތަކުގައި ހަދާފައިވާ މަދު ގެއެއްގައި އުޅޭ މަދު އާއިލާތަކެކެވެ.\nހުޅުމާލޭގެ ދެވަނަ ފިޔަވަހީގައި އިޖުތިމާއީ ބޯހިޔާވަހިކަމުގެ ދަށުން އިމާރާތްކޮށްފައިވާ ހިޔާ ފްލެޓްތަކަށް ވެސް މިހާރު މީހުން ވަނީ ބަދަލުވާން ފަށާފަ އެވެ.\nހިޔާ ފްލެޓަށް ބަދަލުވާ އައިލާތަކުގައި ދަރިވަރުންނަށް ހާއްސަކޮށްގެން މާލެ- ހުޅުމާލެ ސްކޫލް ބަހުގެ ހިދުމަތް ތައާރަފްކުރުމުގެ މަސައްކަތް އެޑިއުކޭޝަނުން ދަނީ ކުރަމުންނެވެ.\nއެޑިއުކޭޝަން މިނިސްޓްރީން ވަނީ އެ ދަތުރުތަކަށް އެދޭ ކުދިންނަށް އެކަމަށް އެދި ފޯމު ހުށަހެޅުމަށް ފުރުސަތު ހުޅުވާލާފަ އެވެ. ހުޅުމާލޭގެ ދެވަނަ ފިޔަވަހިން ފުރަތަމަ ފިޔަވައްސަށާއި ފުރަތަމަ ފިޔަވަހިން މާލެ އަށް އަދި މާލެ އިން ހުޅުމާލޭގެ ސްކޫލުތަކަށް ދާން ޖެހޭ ދަރިވަރުންނަށް ވެސް މި ފުރުސަތު ވަނީ ހުޅުވާލާފަ އެވެ.\nހުޅުމާލެ އެޗްޑީސީ އެމްޓީސީސީ + ބަސް ދަތުރުތައް ހިޔާ މަޝްރޫއު ހިޔާ މަޝްރޫއު އެންމެނަށް ހިޔާ ކަށަވަރު މަޝްރޫއު\nދަރިފުޅު ކޮނޑަށް ލައިގެން ދިޔަ މަންމައަށް ސައިކަލެއް\n"މާދަމާއިން ފެށިގެން ދެވަނަ ފިޔަވައްސަށް ބަސް ދާނެ"\nބަހުގެ ހިދުމަތް ފެށުން ލަސްވެފައި\nގަވައިދާ ހިލާފުވި 30 މީހަކު ޖޫރިމަނާކޮށްފި


އަލިފާނުގެ ހާދިސާގައި ހާލުގައި ޖެހުނު ކުދިންގެ ސްކޫލު ހަރަދުތައް ހިލޭ ލިބޭނެ ކަމަށް އައިލެންޑާސް އެޑިއުކޭޝަނުން ބުނެފި | Jazeera\tއަލިފާނުގެ ހާދިސާގައި ހާލުގައި ޖެހުނު ކުދިންގެ ސްކޫލު ހަރަދުތައް ހިލޭ ލިބޭނެ ކަމަށް އައިލެންޑާސް އެޑިއުކޭޝަނުން ބުނެފި - Jazeera\nއަލިފާނުގެ ހާދިސާގައި ހާލުގައި ޖެހުނު ކުދިންގެ ސްކޫލު ހަރަދުތައް ހިލޭ ލިބޭނެ ކަމަށް އައިލެންޑާސް އެޑިއުކޭޝަނުން ބުނެފި\nޢަލީ ޔާމީން October 9, 2019 84 views0\nމިދިޔަ މަހު 20 ވަނަ ދުވަހުގެ ރޭ ހެންވޭރު ކެމިކަލް ގުދަނެއްގައި ރޯވެ ހިނގި ނުރައްކާތެެރި އަލިފާނުގެ ހާދިސާގައި ހާލުގައި ޖެހުނު ކުދިންގެ ތެރެއިން، އައިލެންޑާސް އެޑިޔުކޭޝަންގެ ސްކޫލުތަކުގައި ކިޔަވާ ދަރިވަރުންނަށް، މިއަހަރުގެ ސްކޫލު ހަރަދުތައް ހިލޭ ލިބޭނެ ކަމަށް އައިލެންޑާސް އެޑިޔުކޭޝަނުން ބުނެފިއެވެ.\nމިގޮތައް އައިލެންޑާސް އެޑިޔުކޭޝަނުން ބުނީ، އެ ފަރެާތުން ބެލެނިވެރިންނަށް ފޮނުވި ނޯޓިސްއެއްގައެވެ\nއައިލެންޑާސް އެޑިޔުކޭޝަންއަކީ ބައިނަލްއަޤުވާމީ ޕްރައިވެޓް ސްކޫލުތައް ރާއްޖޭގައި ހިންގަމުން އަންނަ ފަރާތެކެވެ. އައިލެންޑާސް އެޑިޔުކޭޝަނުން މާލޭގައި ހިންގާ ސްކޫލުތައް:\nބިލަބޮންގް ހައި އިންޓަރނޭޝަނަލް ސްކޫލު ޑެންސިޓީ ކެމްޕަސް\nބިލަބޮންގް ހައި އިންޓަރނޭޝަނަލް ސްކޫލު ޑްރީމް ކެމްޕަސް\nއަމީރު އަހުމަދު ޕްރީ ސްކޫލު\nފިންލޭންޑް އިންޓަރނޭޝަނަލް ސްކޫލު މޯލްޑިވްސް\nއައިލެންޑާސް އެޑިޔުކޭޝަނުން ބުނީ އެ ސްކޫލުތަކުގައި ތައުލީމު ހާސިލް ކުރާ ކުދިންގެ ތެރެއިން އަލިފާނުގެ ހާދިސާގައި ގެއްލުންވި ކުދިންނަށް މިއަހަރުގެ އޮކްޓޫބަރ، ނޮވެމްބަރ އަދި ޑިސެންބަރ މަހުގެ ޓިއުޝަން ފީއާއި، ޔުނިފޯމް އަދި ފޮތާއި ކިޔެވުމަށް ބޭނުންވާ އެހެނިގެން ސާމާނު ހިލޭ ހިބޭނެ އިންތިޒާމު ހަމަޖައްސައިފައިވާނެ ކަމަށެވެ.


ގަދަ ތިނެއްގައި މެސީ ނެތުމުން ވަލްވޭޑޭ ރަތަށް\nބާސެލޯނާ (ޑިސެމްބަރު 2) - ފްރާންސް ފުޓްބޯޅަ މަޖައްލާއިން ދޭ ބެލޮންޑިއޯ އެވޯޑްގެ މި ފަހަރުގެ ގަދަ ތިނެއްގައި ބާސެލޯނާގެ ތަރި ލިއޮނަލް މެސީ ނެތުމުން އެ ޓީމުގެ ކޯޗު އާނެސްޓޯ ވަލްވޭޑޭ އެ ކަމަށް ވަރަށް ބޮޑަށް ފާޑުކިޔައިފި އެވެ.\n"މެސީ ކުޅެފި ނަމަ ބާސެލޯނާ ދެ ގުނަ އުނދަގޫވާނެ"\nމިލާން (ނޮވެމްބަރު 6) - ޔުއެފާ ޗެމްޕިއަންސް ލީގުގައި މިރޭ އޭނާގެ ޓީމާ ދެކޮޅަށް ބާސެލޯނާގެ ލިއޮނަލް މެސީ ކުޅެފި ނަމަ މޮޅުވާން ދެ ގުނަ އުނދަގޫވާނެ ކަމަށް އިންޓަ މިލާނުގެ ކޯޗު ލޫސިއާނޯ ސްޕަލެއްޓީ ބުނެފި އެވެ.\nއިންޓަ މެޗުގެ ސްކޮޑުގައި މެސީ ހިމަނައިފި\nމިލާން (ނޮވެމްބަރު 5) – މީގެ ދެ ހަފުތާ ކުރިން އަތުގައި ރެނދެއް ލައި ކުޅުމާ ދުރަށް ދާން ޖެހުނު ބާސެލޯނާގެ ކެޕްޓަން ލިއޮނަލް މެސީ، މާދަމާރޭ އިންޓަ މިލާނާ ދެކޮޅަށް ކުޅޭ މެޗުގެ ސްކޮޑުގައި ހިމަނައިފި އެވެ.


Ras Online - ކޮވިޑް-19: މާލެއިން 24 މީހުންނާއިއެކު، ޖުމްލަ 122 މީހަކު މިއަދު ޕޮޒިޓިވް\nކޮވިޑް-19: މާލެއިން 24 މީހުންނާއިއެކު، ޖުމްލަ 122 މީހަކު މިއަދު ޕޮޒިޓިވް\nމާޝާ މިދުހަތު 22 ޖުލައި 2021 - 23:2\nރާއްޖެއިން މިއަދު 122 މީހަކު ކޮވިޑަށް ޕޮޒިޓިވްވެއްޖެއެވެ.\nއެޗްޕީއޭގެ ތަފާސް ހިސާބުތައް ދައްކާގޮތުން ރާއްޖެއިން ބަލިޖެހުނު މީހުންގެ ޖުމްލަ އަދަދު މިހާރު ވަނީ 76،454 އަށް އަރާފައެވެ. އަދި އިއްޔެ އިރުއޮއްސި 6:00 އިން މިއަދު އިރުއޮއްސި 6:00 އަށް އެކްޓިވް ކޭސްތައް ނުވަތަ ބަލިޖެހިފައި ތިބި މީހުންގެ އަދަދު އުޅެނީ 2،587 ގައެވެ.\nމިއަދު ބައްޔަށް ޕޮޒިޓިވް ވި މީހުންގެ ތެރޭގައި ހިމެނެނީ ގްރޭޓަރ މާލެ ސަރަހައްދުން ޕޮޒިޓިވްވި 24 މީހަކާއި އެހެނިހެން ސަރަހައްދު ތަކުން ޕޮޒިޓިވްވި 98 މީހުންނެވެ. މީގެ ތެރޭގައި ރިސޯޓުތަކުން ޕޮޒިޓިވްވި 17 މީހަކާއި، އަތޮޅުތެރޭގެ ރަށްތަކުން ޕޮޒިޓިވްވި 81 މީހަކު ހިމެނެއެވެ.\nއެޗްޕީއޭ ގެ ތަފާސްހިސާބުން ދައްކާގޮތުން މިވަގުތު ހޮސްޕިޓަލްގައި އެޑްމިޓްކޮށްގެން ފަރުވާދެމުން ގެންދަނީ 11 މީހުންނަށެވެ. އެޗްޕީއޭއިން ބުނީ ކޯވިޑަށް ޓެސްޓްކުރުމަށް ރާއްޖޭގައި ވޭތުވެދިޔަ 24 ގަޑީއިރުގެ ތެރޭގައި 6،072 ސާމްޕަލް ނަގާފައިވާ ކަމަށެވެ.\nވޭތުވެދިޔަ 24 ގަޑީއިރުގެ ތެރޭގައި 106 މީހަކު މިބަލިން ރަނގަޅުވެފައިވާއިރު، މިހާތަނަށް ރާއްޖެއިން ބަލިޖެހުނު މީހުންގެ ތެރެއިން 73،637 މީހުންވަނީ ބަލިން ރަނގަޅުވެފައެވެ.\nކޮވިޑް ޖެހިގެން މިހާތަނަށް ރާއްޖޭގައި ނިޔާވި މީހުންގެ އަދަދު ވަނީ 218 އަށް އަރާފައެވެ.\nމީގެއިތުރުން، ކޮވިޑުން ރައްކާތެރިވުމަށް ރާއްޖޭގައި ކުރިއަށްގެންދާ ވެކްސިން ދިނުމުގެ ކެމްޕޭނުގެ ދަށުން މިހާތަނަށް 320،991 މީހަކު ރާއްޖޭގައި ވެކްސިން ޖަހައިފިކަމަށް އެޗްޕީއޭއިން ބުނެފައިވެއެވެ.\nއެޗްޕީއޭގެ ތަފާސް ހިސާބުތަކުން ދައްކާގޮތުގައި 260،281 މީހަކު މިހާތަނަށް ކޮވިޑް-19 ވެކްސިނުގެ ދެވަނަ ޑޯޒު ޖަހާފައިވެއެވެ.


Baaruthah Hifahahtaigen Tharahgee eh Nugeneveyne: Raees Nasheed – Iru\nބާރުތައް ހިފަހައްޓައިގެން ތަރައްޤީއެއް ނުގެނެވޭނެ: ރައީސް ނަޝީދު\nހިފަހައްޓައިގެން ލިބޭނެ އެއްވެސް ތަރައްގީއެއް ނެތްކަމަށާއި އެއީ އިންސާނުން ކުރިއަރާނެ ގޮތެއް ނޫން ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nނަޝީދު މިހެން ވިދާޅުވީ ރާއްޖޭގެ ހުރިހާ ކައުންސިލުތަކުގެ ކައުންސިލަރުންނާއެކު މިއަދު މެންދުރުފަހު ކޮރޮސްރޯޑް މޯލްޑިވްސްގައި ފެށި “ވިއަވަތި ރާއްޖެ” މަޝްވަރާ ބައްދަލުވުން ހުޅުވުމުގެ ރަސްމިއްޔާތުގައި ވާހަކަފުޅު ދައްކަވަމުންނެވެ.\nނަޝީދު ވިދާޅުވީ ރައްޔިތުންބޭނުންވާ ތަރައްޤީ ގެނެވޭނީ ބާރުތައް ދޫކޮށްލައިގެން ކަމަށެވެ. އަދި އެމްޑީޕީން ރައްޔިތުންނަށް ވައުދުވީ ރައްތުންގެ ޖީބަށް ބަރުވާގޮތަށް ތަރައްޤީ ގެނައުމަށްކަމަށްވެސް ރައީސް ނަޝީދު ވިދާޅުވިއެވެ. އެމަނިކުފާނު ވިދާޅުވީ އެކަން ކުރެވޭނީ ލާމަރުކަޒީ ނިމާމެއްގެ ތެރެއިންކަމަށް ރައްޔިތުން ބުނެފައިވާކަމަށާ، އެހެންކަމުން އެނިޒާމުގައި ހުރި މައްސަލަތައް ހައްލުކޮށް ރައްޔިތުންނަށް ހުޅުވާލެވިފައިވާ ތަރައްޤީގެ ނިޒާމެއް މިއަދު ފަހިކޮށްދެވިފައިވާކަމަށެވެ.\nކޮމިއުނިކޭޝަން މިނިސްޓްރީ ހިންގުން ވަގުތީގޮތުން މިނިސްޓަރު ފައްޔާޒަށް\nރައީސް ނަޝީދު ވިދާޅުވީ އެއްދިމާލަކަށް ބާރުތައް ޖަމާކޮށްގެން ހެޔޮ ވެރިކަމެއް ނުކުރެވޭނެކަން މާޒީއަށް ބަލާލުމުން ފެންނާނެ ކަމަށާ އެގޮތަށް ގެނެވޭ ތަރައްޤީއަކީ ދުނިޔެ ޤަބޫލުކުރާ ތަރައްޤިއެއްނޫންކަމަށްވެސް ރައީސް ނަޝީދު ވިދާޅުވިއެވެ.


Quarter gai Barcelona aa dhekolhah kulheyny Juventus | Mihaaru\nބާސެލޯނާ އާއި ޔުވެންޓަސް ކުޅުނު ޗެމްޕިއަންސް ލީގު ފައިނަލް މެޗުގެ ތެރެއިން.-- ފޮޓޯ: ޔޫއޭފާ\n17 މާޗް 2017 - 16:404comments\nމި ދެ ޓީމު ވަނީ 2014/2015 ވަނަ އަހަރުގެ ޗެމްޕިއަންސް ލީގުގެ ފައިނަލުގައި ވާދަކޮށްފަ އެވެ. ބާލިންގައި އެ ފަހަރު ކުޅުނު ފައިނަލް މެޗުން ބާސެލޯނާ މޮޅުވީ 3-1 އިންނެވެ.\nޕީއެސްޖީ އަތުން ބާސެލޯނާ ފަހަތުން އަރައި ހޯދި ތަފާތު ބޮޑު މޮޅާ އެކު އެ ޓީމަށް ގިނަ ބަޔެއް ތައުރީފް ކުރަމުން އަންނައިރު، އަނެއް ބަޔަކު އަންނަނީ އެ ޓީމު މޮޅުވީ ރެފްރީގެ ނުފޫޒު ބޭނުންކޮށްގެން ކަމަށް ބުނެ ފާޑުކިޔަމުންނެވެ.\nދާދި ފަހުން ޔުވެންޓަސްގެ ޑިފެންޑަރު ލިއޮނާޑޯ ބޮނޫޗީ ވަނީ ކުއާޓާ ފައިނަލުގައި އެ ޓީމުން އެންމެ ކުޅެން ބޭނުންވަނީ ބާސެލޯނާއާ ދެކޮޅަށް ކަމަށް ބުނެފަ އެވެ.\nކުއާޓާ ފައިނަލުގައި އެންމެ ފަހުގެ ޗެމްޕިއަން ރެއާލް މެޑްރިޑް ކުޅޭނީ ޖަރުމަނުގެ ޗެމްޕިއަން ބަޔާން މިއުނިކްއާ އެވެ. މިދެ ޓީމު ވަނީ 2013/2014 ވަނަ އަހަރުގެ ޗެމްޕިއަންސް ލީގުގެ ސެމީ ފައިނަލުގައި ބައްދަލުކޮށްފަ އެވެ. އެ ފަހަރު ބޮޑު ތަފާތަކުން ކުރިހޯދީ ރެއާލް އެވެ. އޭރު ރެއާލްގެ ކޯޗަކަށް ހުރީ މިހާރު ބަޔާން މިއުނިކްގެ ކޯޗު ކާލޯ އަންޗެލޮޓީ އެވެ. އަދި އޭރު އަންޗެލޮޓީގެ އެސިސްޓަންޓަކަށް ހުރީ މިހާރު ރެއާލްގެ ކޯޗު ޒިނެދިން ޒިދާން އެވެ.\nމުބާރާތުގެ ކުއާޓާ ފައިނަލުން އަލަށް ޖާގަ ހޯދި އިންގްލެންޑުގެ ޗެމްޕިއަން ލެސްޓާ ސިޓީ ބައްދަލުކުރާނީ މިދިޔަ އަހަރުގެ ރަނަރަޕް އެތުލެޓިކޯ މެޑްރިޑްއާ އެވެ. ޕްރިމިއާ ލީގުގެ 15 ވަނައިގައި މި ވަގުތު އޮތް ލެސްޓާ ކުއާޓާ އިން ޖާގަ ހޯދީ ސްޕެއިނުގެ ސެވިއްޔާ ކަޓުވާލުމަށް ފަހު އެވެ.\nމި ސީޒަނުގައި ތަފާތު މޮޅު ކުޅުމެއް ދައްކަމުން އަންނަ މޮނާކޯ ކުއާޓާގައި ނުކުންނާނީ ޖަރުމަނުގެ ބޮރޫޝިއާ ޑޯޓްމަންޑާ ދެކޮޅަށެވެ. މޮނާކޯ ވަނީ މުބާރާތުގެ ދެ ވަނަ ބުރުގައި ޕެޕް ގާޑިއޯލާގެ އިރުޝާދުގެ ދަށުން ކުޅެމުން އަންނަ މެންޗެސްޓާ ސިޓީ ކަޓުވާލައިފަ އެވެ.\nކުއާޓާ ފައިނަލް މެޗުތައް އޮންނާނީ އަންނަ މަހު 11 އާއި 12 އަދި 18 އަދި 19 ގަ އެވެ.\nޗެމްޕިއަންސް ލީގު ކުއާޓާ ފައިނަލް:\nއެތުލެޓިކޯ މެޑްރިޑް - ލެސްޓާ ސިޓީ\nބޮރޫޝިއާ ޑޯޓްމަންޑް - މޮނާކޯ\nބަޔާން މިއުނިކް - ރެއާލް މެޑްރިޑް\nޔުވެންޓަސް - ބާސެލޯނާ\nމި ފަހަރު ޗެމްޕިއަންސް ލީގުގެ ފައިނަލް މެޗު ކުޅޭނީ ވޭލްސްގެ ކާޑިފްގަ އެވެ. ފައިނަލް މެޗުގެ އެމްބެސަޑަރަކީ ކުރިން ލިވަޕޫލްއާ އެކު ޗެމްޕިއަންސް ލީގު ކާމިޔާބުކުރީ ފޯވާޑް އިއާން ރަޝް އެވެ.\nއިތުރު ލިޔުންތައް ބާސެލޯނާ ޔުވެންޓަސް ޗެމްޕިއަންސް ލީގު ރިއަލް މެޑްރިޑް ބަޔާން މިއުނިކް


Manadhoo ah ethere kuran ulhun masthuvaa thakethi athulaigenfi – Iru\nމަނަދޫއަށް އެތެރެކުރަން އުޅުނު މަސްތުވާތަކެތި އަތުލައިގެންފި\nމަސްތުވާތަކެއްޗާއި ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ފުލުހުންގެ އިންޓެލިޖެންސާއި މަނަދޫގައި މަސައްކަތްކުރާ ފުލުހުން ގުޅިގެން ހިންގި އޮޕަރޭޝަނެއްގައި މަނަދޫއަށް އެތެރެކުރަން އުޅުނު މަސްތުވާތަކެތި ހޯދައި ފުލުހުންގެ ބެލުމުގެ ދަށަށް ގެނެސްފިއެވެ.\nފުލުހުން ވިދާޅުވީ މިތަކެތި ހޯދާފައިވަނީ މާލެއިން ފުރައިގެން މަނަދުއަށް ދަތުރުކުރަމުން ދާ ބޯޓަކުން އެރަށަށް މަސްތުވާތަކެތި އެތެރެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން މި ޑިސެމްބަރު މަހުގެ 14 ވަނަ ދުވަހު 10:15 އެހާކަންހާއިރު، ހިންގި އޮޕަރޭޝަނެއްގައި ކަމަށެވެ.\n“އެ ބޯޓު މަނަދޫ ބަނދަރާއި ގާތްކުރުމުން، ފުލުހުން އެބޯޓަށް އަރައި ބަލައިފާސްކުރިއިރު އެބޯޓުގައި ހުރި ފޮށިގަނޑެއްގެ ތެރެއިން މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ފިލްމު ހުސްކުރި ދަޅަކާއި، ރަބަރު ޕެކެޓެއް ފެނިފައިވޭ.” ފުލުހުން ވިދާޅުވިއެވެ.\nމި މައްސަލައާއި ގުޅިގެން އެއްވެސް މީހަކު ހައްޔަރުކޮށްފައި ނުވާކަމަށާއި މި މައްސަލަ މަނަދޫ ޕޮލިސް ސްޓޭޝަނުން އިތުރަށް ތަހުގީގު ކުރަމުން ގެންދާކަމަށް ފުލުހުން ވިދާޅުވިއެވެ.


SunOnline: Dharagnah vaa faisaa hoadhan Maumoon ah dhauva kuran DRP in ninmaifi\nދަރަންޏަށްވާ ފައިސާ ހޯދަން މައުމޫނަށް ދައުވާ ކުރަން ޑީއާރުޕީއިން ނިންމައިފި\nނަޖާހު މަސްއޫދު 13 Oct 2020, 21:25\nނޮވެމްބަރ 7، 2019: ކުރީގެ ރައީސް މައުމޫން އަބްދުލްގައްޔޫމް -- ސަން ފޮޓޯ/ ފަޔާޒު މޫސާ\nދިވެހި ރައްޔިތުންގެ ޕާޓީ (ޑީއާރްޕީ)ގެ ޒައީމް ކަމުގައި ކުރީގެ ރައީސް މައުމޫން އަބްދުލްގައްޔޫމް ހުންނެވި އިރު އެ ޕާޓީއިން އެކި ފަރާތްތަކަށް ނުދައްކައި ހުރި ދަރަނި ފައިސާ ހޯދަން އެމަނިކުފާނަށް ދައުވާ ކުރަން އެ ޕާޓީގެ ކައުންސިލުން ނިންމައިފި އެވެ.\nޑީއާރްޕީއިން މިއަދު ބުނީ އެ ޕާޓީގެ ޒައީމް ކަމުގައި ރައީސް މައުމޫން ހުންނެވި އިރު އެ ޕާޓީ ވަރަށް ބޮޑަށް ދަރަނިވެރިކޮށްފައިވާ ކަމަށެވެ. އަދި އެމަނިކުފާނު ޕާޓީ ދޫކުރައްވައި ވަޑައިގަތީ އެ ދަރަނިތައް އަދާ ނުކުރައްވައި ކަމަށެވެ.\nއެ ޕާޓީއިން ބުނީ އެ ދަރަނިތަކުގެ ބިލުތައް އަދިވެސް އަންނާތީ އެ ދަރަނިތަކަށް ޒިންމާކުރުވުމަށް އެމަނިކުފާނުގެ މައްޗަށް ދައުވާ ކުރަން ޕާޓީގެ ކައުންސިލުން ނިންމާފައިވާ ކަމަށެވެ.\nޑީއާރްޕީގެ ލީޑަރު އަދި ކާށިދޫ ދާއިރާގެ މެމްބަރު އަބްދުﷲ ޖާބިރު "ސަން"އަށް ވިދާޅުވީ، ރައީސް މައުމޫނާ ދެކޮޅަށް ތައްޔާރުކުރަމުންދާ މައްސަލަ ހަފްތާއެއްހާ ދުވަހުގެ ތެރޭގައި ކޯޓަށް ހުށަހަޅާނެ ކަމަށެވެ.\n"އެކަން ވަރަށް ބާރަށް ދަނީ. ހަފްތާއެއްގެ ތެރޭގައި މައްސަލަ ކޯޓަށް ވަންނާނެ. ލޯޔަރުން ދަނީ އެ މަސައްކަތް ކުރަމުން،" ޖާބިރު ވިދާޅުވި އެވެ.\nއެ މައްސަލަ ނިމެންދެން ޕާޓީގެ ހުރިހާ ދަރަންޏެއް ދެއްކުން މަޑުޖައްސާލަންވެސް އެ ޕާޓީގެ ކައުންސިލުން ނިންމާފައިވާ ކަމަށްވެސް މިއަދު ޑީއާރްޕީއިން ވަނީ ބުނެފަ އެވެ.\nރައީސް މައުމޫން 2008 ވަނަ އަހަރުގެ ރިޔާސީ އިންތިހާބުގައި ވާދަ ކުރެއްވީ ޑީއާރްޕީގެ ކެންޑިޑޭޓުގެ ގޮތުގަ އެވެ. ފަހުން ޑީއާރްޕީ ބައިބައިވުމުން އެމަނިކުފާނު އިސްވެ ހުންނަވައި އުފެއްދި ޕީޕީއެމްގައިވެސް ސިޔާސީ މަސައްކަތް ކުރެއްވި އެވެ. އަދި މިހާރު އެމަނިކުފާނު ވަނީ މޯލްޑިވްސް ރިފޯމް މޫވްމަންޓުގެ ނަމުގައި ސިޔާސީ ޕާޓީއެއް އުފައްދަވައިފަ އެވެ.\nޑީއާރްޕީގެ ދަރަނީގެ މައްސަލައިގައި ރައީސް މައުމޫނަށް ދައުވާ ކުރަން ނިންމާފައިވާއިރު، 2018 ވަނަ އަހަރުގެ ރިޔާސީ އިންތިހާބުގެ ދުވަސްވަރު ރައީސް މައުމޫނަށް ޖާބިރު ދެއްވި ކަމަށް ބުނާ 29 މިލިއަނެއްހާ ރުފިޔާގެ ލޯނެއް އަނބުރާ ދައްކާފައި ނުވާ ކަމަށް ބުނެ އެ މައްސަލައިގައި ދައުވާ ކުރަންވެސް ޖާބިރު މަސައްކަތް ކުރެއްވި އެވެ. ނަމަވެސް އެ ލޯނު ފަހުން މައާފު ކުރެއްވީ އެވެ.